
⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ЗСБНХУ-ын Сайд нарын Зөвлөлийн харьяа, утга зохиол, урлагт Лениний шагнал олгох хорооны тогтоолоор «ХОНХ» гэдэг роман бичсэн АЛЕКСАНДР ТЕРЕНТЬЕВИЧ ГОНЧАРТ 1964 оны ЛЕНИНИЙ ШАГНАЛ олгожээ.

	Манай тал нутаг шиг анхилам сайхан үнэртэй газар ер үгүй юм аа гэж тийрэлтэт нисэх онгоцны нисэгч Горпищенко гэдэг залуу амралтаа аваад хоньчин аавдаа ирэхдээ хэлдэг ажээ.

	Тийнхүү ирэх болгондоо гэртээ ч уулздаггүй, хашаа хороондоо ч уулздаггүй, хонины бэлчээрт сүргийн дэргэд байхад нь уулздаг юм. Өвгөн голдуу хониныхоо ойрхон герлыга гэдэг шилбүүрээ барьчихсан, цэрэг шаахайтай байх бөгөөд хоньчин хүний хамаг хэрэгсэл болох өвөг эцгээс үе улиран үлдсэн жермало бүсэндээ зүүж, шарханд тавих нафталинтай хонины эвэр сав, бас шарх анагаахад хэрэг болдог креолин давирхай хоёрын холимогтой лонх, хонины нүд хавийн үс ноос хяргах хайч авч явдаг нь хууль. Тэргүй бол хөөрхий хонины үс нь ургаж халхлаад өргөст сондуулд нүдээ сох хатгах удаа нэг биш тохиолддог ажээ.

	Хоньчин өвгөн Горпищенко сүргүй биетэй ч хээр холоос танигдана. Намхан пагдгар тэр өвгөн хээрийн нар салхинд хүрэл төмөр шиг хүрлийж, борогшсон нүүр нь өгөршсөн арьсны тасархай шиг үрчийж харлаад, нас өтөлснөөс цэхэрч галгүй болсон нүд нь наранд шарагдаж өнгө алдаад тэнгэрийн зэвхий өнгөтэй болжээ.

	Өвгөн Горпищенко хүүгээ угтахдаа бүх юм нь бэлэн зэлэн, дутуу дундгүй байдаг ажээ. Ер түүн шиг хүмүүсийг эхээс төрөхийн хоньчин гэж ярилцдаг нь талаар бус юм. Угаас заяасан бие жижиг ч эцэг өвгийн нэр төрд холбоотой бүхнийг амин голоос хүндэтгэн үзнэ. Тэр нь хүүгээ «Газ» тэрэгнээс гарч, өөр лүүгээ ирэн иртэл сүрлэг ихэмсэг, тэр ч байтугай болгоомжлон сэрэмжлэх байдалтай байж, ямархан нэгэн буруу хазгай, өнө эртээс тогтсон зан ёсыг гажуудуулж өвгөн эцгээ гомдоох юм хийх нь үү, үгүй юү гэж хянах мэт ажиглана. Сангийн аж ахуйнхан цөмөөрөө түүний хүүг сайн нисэгч гэж бахархан, өнөөдөр тийрэлтэт онгоцны шонхор байгаа бол маргааш хонин сүрэг ч үгүй, холын бэлчээр ч үгүй шал өмнөө ертөнц дээр оччихож мэдэх хүн дээ гэлцэж байхад өвгөнд энэ явдал огтын хамаагүй мэт, сийлж гоёсон зэсэн бариултай герлыгаа тулаад ихэмсэг гэгч зогсож, хүүгээсээ зохих ёсны хүндэтгэл үйлдэхийг хүлээн байна.

	Тэгээд хүүгийнхээ ганц ч буруу юм гаргалгүй бүх л ёс горимоор нь мэндэлсний дараа өвгөний гал нь буурсан цэнхэр нүд сэргэн, энхрий усгал зөөлөн харцтай болно.

	Өвгөн бээр хоньчны сэгсгэр том нохойг дүрслэн зурсан үзүүртэй герлыгаа хүүгийнхээ өмнө барьж:

	— Мартаагүй биз? Герлыга юу юунаас бүрддэг бил ээ? Алив нэрлээдэх гэвэл хүү нь:

	— Брак, барнак, брейцара, держак! хэмээн товч тодорхой тоочиход өвгөний санаа амарч, амрах бүх хугацаанд нь сайхан зантай байх нөхцөл бүрэлдэнэ.

	Ер нь хэн нэгэн хүн хөндлөнгөөс ажиглах юм бол энэ нар салхинд түлэгдэж борлосон доожоогүй муу өвгөн, өмнө нь номхон зогссон өндөр чилгэр шар залуугийн эцэг юм гэж үнэмшмээргүй билээ. Хүү эцгийнхээ хувцас хэрэглэлийг таашаан харж инээмсэглэн,

	— Догь байгаа биз? гэж «ГАЗ» тэрэгний бүхээгээс инээн ширтэх түрүүч цолтой жолоочид хандан хэлэв.

	Ердийн цагт энэ бүх хэрэглэлийн нь элбэг тал хувийг гэртээ орхиж, ийм халуунд хээр талд илүү олон юм авч явах ёсгүй нь мэдээж боловч өнөөдөр ингэж бүгдийг нь авч, мөлчийтөл элэгдсэн брейцарыг нь хүртэл гялалзтал арчсан нь гагцхүү хүүдээ зориулсан хэрэг бөгөөд баясгалантайяа учрах үедээ он цагийн уртад мөхөж мохоогүй хоньчин хүний нэрээ хадгалах гэсэн бодол гэдгийг хүү нь хэнээс ч илүү мэднэ.

	Ийнхүү энэ хоёр хээр талд хонин сүргийн дэргэд учран золгов. Нэг нь насан турхруу газраар явган явсан бол нөгөө нь насныхаа тэн хагасыг агаар тэнгэрт өнгөрүүлжээ. Нэг нь малчин хүний эрт цагийн мэргэжлийн гэрч болсон таних тэмдэг герлыгатай бол нөгөө нь хамгийн хурдан нисдэг жигүүртэнд гүйцэгдэхээ больсон ч гэсэн саравчтай малгайндаа далавч бүхий онцлох тэмдэгтэй ажээ. Тэр хоёрыг зогсож байх зуур хонин сүрэг тойрон хургаж, шахан хүрээлж, халуун амьсгаа татуулав. Ноосыг нь хяргасан, муухайвтар цагаан меринос хоньд сүрхий амьсгаадан, халуунд хорцгоож байхад эргэн тойрон зах хязгааргүй тал мэлтийж, алсын алсад нэгэн үе жирэлзэн зэрэглээтэх мэт, нөгөө үе тэнгэр газар хоёр нийлсэн мэт зааг зах нь мэдэгдэхээ болино.

	Энэ тал нутаг хамаг насаа тэнгэрт өнгөрөөсөн хүнийг ч гэсэн ижилгүй сайхан, нүд гялбам өнгөөрөө гайхуулж, энд хэтэрхий халуун нь наранд ойрын өөр нэг ертөнц дээр очсон юм шиг бодол төрүүлнэ.

	Эндхийн бүх юм үнэртэй. Өвс ногоо нь хүн малын хөлд гишгүүлсэн тул хээрийн янз бүрийн өвс ногооны өвөрмөц сайхан үнэргүй боловч хүүгийн хувьд хонин сүргийн халуун зунгаг, хоньчин эцгийн нь үнэр юм уу, эсвэл үүд хаалга нь дэлгээстэй, нарны гэрэлд сүрхий ариутгагдаж байгаа хашаа хорооны нь үнэрээс илүү дотно эрхэм үнэр гэж ер үгүй байдаг ажээ.

	Тэгтэл нэгэн хонь гэнэт хашааны зүг харан майлав. Нисэгч тэр зүг харвал өргөст бутны дунд туулай шиг бяцхан цагаан амьтан дэвхцэж, тэгэхдээ нэг л эвгүй хөдөлж, нэг ухасхийснээ буудуулсан юм шиг ойчоод л, дахин босож харагдав.

	— Тэнгэр бурхан бий гэдэг байх аа? Тэгвэл хаана байгаа хэрэг вэ? Бид ч яах вэ нүгэлтэй улс. Энэ муу хурганд ямар нүгэл байх вэ? Яалаа гэж үүнийг ийм эрэмдэг болгов оо? гэж эцэг нь хэлэв.

	Өвгөн хоньчин шалавхан хөдөлж, бараг гүйхээрээ очоод хургыг авч, эх рүү нь авчраад тавьж өгвөл эх нь ч тайвшрав.

	— Хөлийнх нь майгыг харав уу? Өөр хурганууд гүйж харайж байхад, энэ хөөрхийг эхээ гүйцэхгүй болохоор нь үргэлж тэвэрч явдаг юм гэж эцгийнхээ хэлэхэд,

	— Яагаад ийм болсон юм бол? гэж хүү нь асуув.

	— Эхээс төрөхийн л ийм юм даа, ганц энэ ч биш, энэ жил гурван ийм хурга гарсан шүү гэж өвгөн хэлээд гэнэт хөмсгөө атируулж, царайгаа барайлгаад, — Япон улсад арван гурван мянган хүүхэд эрэмдэг төрсөн юм гэв үү, тэр үнэн үү? гэж асуув.

	Хүү нь юм дуугарсангүй. Жолооч нь тушаал хүлээж байгааг мэдээд

	— Маргааш ирээрэй гэж хэлээд явуулав.

	Хоньчин өвгөн, маргааш ирээрэй гэхийг дуулаад, яагаад маргааш байдаг бил ээ, ийм богинохон амралттай яваа хэрэг үү? гэж гайхав. Өвгөн улам ч хөмсгөө атируулсан хэр нь асууж шалгаасангүй. Учир нь хоньчин хүний бардам нэрэлхүү зан бусдын хэрэгт хөндлөнгөөс оролцож, нойтон хамуу шиг байдалд үл хүргэв. Тэр завсар хүү нь амьдрал байдлыг нь асууж гарсанд, өвгөн ч тийн асуухад нь урамшин, өөрийнхөө хамгийн их сэтгэл хөдөлж байгаа зүйл болох тухайлбал энэ жилийн ноос хяргалт, үргэлж л багасаад байгаа бэлчээрийн тухайд ярьж, яриан завсраа хоньчны үг дуулдаггүй дарга нарыг хараав.

	— Жил жилд мал өсөж, тасаг фермдээ ч багтахгүй боллоо. Гэтэл өвөл болоход юү дайралдсанаа идүүлэх болох юм. Үнээгээ резин хоолойгоор дээш нь хүлээд саах гэж оролдсон ч удаа бий. Иймэрхүү л ажилтай байцгаана даа. Хавар хатуудах үеэр мужийн төвөөс нэг мундаг зөвлөгч ирээд «Алтарганаар тэжээх хэрэгтэй! Жижиг жижиг хэрчээд өг, тэгэхэд чинь идэж л орхино. Ийм арга байсаар байхад зүгээр сууж байх гэж дээ. Тэнгисийн эргийн өчнөөн төчнөөн сайхан өвс дэмий хагдарч байхад та нар малаа үхүүлэх гэж байдаг!» гэж зөвлөлөө шүү дээ гэж өвгөнийг яривал,

	— Мал алтаргана яаж идэх вэ? Галд ч шатдаггүй өвс шүү дээ. Бид бензин асгаад гал асаахад, бензин нь асаж гүйцээд алтаргана нь хэвээрээ үлдчихдэг юм шүү дээ гэж хүү нь гайхан хэлсэнд өвгөн:

	— Тийм л «шинийг санаачлагч» ирсэн дээ... Тэгсэн ч би тэгж амьтны доог болохоо байя даа гэж бодоод тэр муухай өвсийг нь цуглуулаагүй. Тэдэнтэй бүр муудалцаад хонио орхиж төв орж суудаг ч юм бил үү гэж бодоод, даргынхаа өрөөнд герлыга барьж ороод «Үүнийг хэнд шилжүүлэх вэ?» гэж асуулаа. Гэтэл одоо цагт герлыга барих хүн цөөрсөн болохоор өгөх хүн олдсонгүй. Залуучууд байгаа л юм биз. Гэтэл тэд хонь хариултал ч гайгүй байлгүй. Дугуй унаад л хонь хөөх улс шүү дээ. Хонь хариулах биш, хонь нь эзнээ хариулна гэсэн үг, аягүй бол алдаж осолдоно... Бас хариулахдаа юу удах вэ. Зарим нь хоёр гартаа цаг зүүчхээд нэг нь түрүүлж, нэг нь хоцорч явбал түрүүлснийг нь хараад л явах улс байгаа юм... Гэтэл бид мөнх биш. Биднийг өнхрөөд өгөхөд үүнийг хэн авах, хэнд өгөх хэрэг вэ? гээд эгдүүцэн герлыгаараа газар тогшив.

	— Тэгвэл надад өгдөг хэрэг үү? гэж хүү нь жаахан доогтой мэт асуувал, өвгөн хүү рүүгээ сүрхий ширтэж, малгайг нь хараад:

	— Үгүй, чи бол нисэх ёстой гэв. Тийн нэг хэсэг чимээгүй байснаа

	— Ниссэн чинь дээр гэж нэмж хэлэв.

	Тэр хоёр яаралгүйхэн зэрэгцэн алхалж, хоньчны гэр өөд явах үес, энэхүү хатуу хөрстэй хужирлаг газар саяхан л туслах малчин гээд гүйж явж билээ гэж нисэгч бодно. Хоньчдын өсөж төрсөн ууган нутаг... Үеийн үед энэ газар эмнэг дошгин адуу мал давхилдаж байжээ. Крымийн цагаан давс ачсан мажаруудын хүнд нүсэр хөсөг үүгээр өнгөрч байжээ... Хээрийн сайхан нарийн өвс хөл доор халиуран байдаг тал. Энд намаг бамбалзуур ч үгүй, арслан заан агуулсан мөнх хөлдүү ч үгүй, ердөө л олон үе нягтарч дагтаршсан онгон атар газар. Хатуу нягт хөрстэйг үзвэл эндээс гараг хоорондын хөлөг хөөргөсөн ч болмоор санагдана.

	Хашаанаас холхон нэгэн довцог дээр хэсэг улиангар ногоорч, хоньчдын бяцхан байшингууд үзэгдэн бөөн хөл хөөрцөг болж, авгай хүүхнүүд ийш тийш гүйлдэн, тахиа шувууны өд сөд талаар нь таран нисэж,

	— Ура! Петрусь иржээ! гэж учиргүй их баярласан чанга дуу цуурайтан хангинав.

	Тэдний өөдөөс дүү охин Тоня нь хамгийн түрүүнд нүцгэн өвдгөө гялалзуулан гүйж, араас нь сүүлт од шиг баахан хүүхэд цувралдан дагажээ. Тоня баярласандаа улайж, зүггүй царайлаад хар гүйхээрээ ирж ахынхаа хүзүүнд зүүгдэв. Тийн учир зүггүй үнсүүлсэн ах хүү сая нэг юм дүүгийнхээ гал халуун тэврэлтээс мултрахдаа, намайг эзгүй байх завсар дүү минь их том болж, бараг л нас биед хүрчээ гэж бодов. Интоор шиг сайхан нүд нь галтай цогтой тормолзоод, үсээ маяглуулан орой дээрээ овоолон сүлжиж амжжээ. Тоня талын зүг хараад,

	— Такси чинь хаа байна? гэж асуув.

	— Энэ удаа таксигаар ирсэнгүй гэвэл

	— «Газ» тэргээр ирэв үү? Цэргийн туршлагын талбайгаас өг өө юү? За тэр ч яах вэ, Петрик ээ, хэзээ өөрийнхөө барьдаг унаагаар нисээд ирэх юм бэ? Нөгөө яагаа вэ, дуунаас хурдан юмаараа? гэхэд нь

	— Нэг л хүрээд ирнэ дээ гэв,

	— Буух газар мундахгүй байгаа биз дээ, хар л даа гэж Тоня хэлээд зэргэлээ татсан талыг тойруулан зааж, — Ургаж байгаа шийгуа л өндөр уул шиг харагдмаар ёстой нэг тэв тэгшхэн газар даа гэж хэллээ.

	Тоня сэтгэл хөдөлж оволзсон хэвээрээ, ахынхаа гараас аяны цүнхийг нь шүүрэн аваад эргэн эргэн харсаар гэрийн зүг харайлгахад алтан шаргал үс нь задран дал мөрөн дээгүүр нь намирав.

	— Энэнтэй ч бөөн дажин болж байгаа шүү. Үс толгой нь сэгсийснийг харав уу?.. Нэг үе адууны сүүл шиг болгох юм, тэгснээ усанд живсэн хүнийх шиг задлаад тавьчих юм. Үүний толгойд ч шалгалт хичээлийн бодол алга даг аа?.. гэж өвгөн зориуд дургүйлхсэн байртай хэллээ.

	Айлын гадаа өмдтэй өмдгүй хүүхэд үй түм, галуу нугасны дэгдээхэй, туулай энд тэндгүй, хоньчны ноход эрхэлж шарваганалдан, газар сайгүй шувууны өд сөд цайран хэвтэж, энэ бүх галуу нугасны дэгдээхэй, өд сөд, шуугьж шаагин байгаа зуны зуухны цаанаас ээжийнх нь цагаан цайлган, сэтгэлийг баясгасан царай мишээн угтлаа.

	Инээн угтах ээжийн нь хацар дээгүүр баярын нулимс гялтганан, халуун зуухны галд халж улайсан булцгар гараа хормогчиндоо арчиж, сэтгэл хөдөлснөөс чичирхийлсэн уруулаараа ямар нэгэн хамгийн энхрий, хамгийн элэгсэг найртай үг шивгэнэн байхад, түүний цээжинд наалдсан нисэгч залуу маань тэрхэн агшинд нисэгч биш болох шиг болж, хөндлөн гулд хэрэн ниссэн тэнгэр ч байгаагүй, дуунаас хурдан хөлөг ч байгаагүй, команд захирамж ч, түгшүүрийн дохио ч, аюул осол ч, ер аль алин нь байгаагүй, ердөө л дахин олдсон жаргалтай балчир насны амар тайван хөгжил баясал байгаа мэт болж орхилоо. Гэвч энэ бүхэн хоромхон зуурт өнгөрч, төдхөн бүх юм хуучин хэвдээ ороод, дахиад л түр зуур ирсэн нисэгч, бараг л зочин болох тул ээж нь оргилсон хайраа барин зогсож, хүүгээ эрэгтэй эмэгтэй хоньчидтой мэндэлж дуусахыг тэвчин хүлээнэ. Хүү нь олон хүүхэдтэй Демид, Демидиха хоёртой ярилцаж, инээдэм наадам болцгоов. Гаднын хүн эдний хүүхдийг үзээд Демидийн ач зээ нар байлгүй гэж боддог ч үнэндээ цөм л түүний хүүхэд билээ. Тэгээд нисэгч хархүү маань дахин ээждээ ирэхэд, ээж нь хашаа хороогоороо дагуулан явж бухал өвсөө үзүүлэв. Учир юун гэвэл хүүгийнхээ гадаа өвсөн дээр унтах дуртайг хоёулаа сайн мэдэх тул өвгөн саяхан энэ өвсийг хадаж, хүүдээ гэж тусгайлан бэлтгэсэн байжээ. Дараа нь бүх гэрээрээ явж, энэхүү эрт хагдардаг нүцгэн тал газар огт дайралддаггүй сайхан өтгөн ногоон навч найлзууртай хэдэн улиангараа үзэцгээв.

	— Эд маань тэнгэрээс харагдах юм уу? гэж аавынхаа асуухад,

	— Харагдалгүй яах вэ. Сайхан ч моднууд, сайн ч ургаж дээ гэж хүү нь улиангарын гишүү мөчрийг бахдан ширтэж хариулав.

	Тийнхүү ирэх зун энэ моднуудаа бахдаж, өндөр намыг нь баримжаалан ширтэх нь мэдээж, чухам тэр үед л саглагар орой нь улам ч том болсон байх биз ээ гэж бодогдоно.

	Хүүг нисэхийн сургуульд ордог жил энэ хэдэн улиангарыг суулгасан юм. Ийм салхитай, ээрэм талд ургахад хэцүү байсан ч хоньчин өвгөн Горпищенко худгийн цэнгэг усаар усал усалсаар ургуулж чаджээ.

	Улиангар ургаж ногоороод, гэрээс өндөр болсон нь энэ их талын хаанаас ч харагддаг, хөдөө аж ахуйн нисэх онгоцны нисэгч нар энэхүү хоньчдын хэсэг улиангарыг сайн мэддэгээр барахгүй түүгээр газрын баримжаа болгодог байв.

	Үдэш болоход, өдөржин сүүдэр тусаж сэрүүн хэвээр байсан, хээрийн өвс ногоо нь хилэн шиг долгиотон ургасан газар, улиангарын хооронд идээ будаа засаж, нисэгч ирснийг хүндэтгэн, хоньчид ширээ тойрон сууцгаав.

	Эхний дугараагаа тогтоочхоод, хоньчны маягаар чанасан төлөгний мах цагаан тогоонд уур савсуулан буцалж байсан ч өвгөн Горпищенко ийм тогоонд чаналаа гэж дургүйцсээр байсны учир бол хоньчин хүн эрт өвгөдийн үеэс модон тэвшинд шүүсээ гаргаж иддэг заншилтай юм санжээ. Өнөөдөр хоньчдын тэргүүн энэ өвөө авгай хүүхнүүдтэй арцалдан хэрэлдэж, аяга таваг, халбага сэрээг тань ширээн дээрээс хуу хамаад хаяна шүү гэж сүрдүүлэн зүтгээд, өвгөдийн үеэс уламжлан ирсэн модон тэвш нь хагсаж хагарсныг сая үнэмшиж, орчин цагийн соёлт ёсонд арга буюу бууж өгчээ. Тийм ч учраас одоо бусдын адил сууж, охин Тонягийнхаа тэгэхээс тэгэх гэж тавьж өгсөн тавгаас идэж байлаа.

	Ээж нь хүүгээ зочилж хүндэлсэн хэвээрээ,

	— Май энэ сүвээ.. Май энэ хавирга... Чи энэнд дуртай шүү дээ гэж байгаад зөөлхөн халуун мах тавьж, дугариг дугариг хэрчсэн сонгино хөвүүлсэн амттай шөл аягалан өгнө. 

	Нисэгч шүүснээс амтархан оочиж, гашуувтар өтгөн зүйлийг тамшаалан байх зуураа эцгийнхээ ярихыг хүндэтгэлтэйеэ чагнан сууна. 

	Өвгөн хоньчин:

	— Би ч эртний хүн дээ. Явган явж, шар хөллөж, мориор давхидаг, салхи исгэрэх, шувуу нисэхээс өөрийг үзээгүй газрын хүн. Хамгийн хурдан юм гэвэл тэр л байлаа. Тэгэхэд чи тэнгэр өөд сум шиг л гарах юм, нөгөө пуужин шиг л ганц гялсхийгээд бараа тасарчих юм аа гаж ярихад нь,

	— Аав, та пуужин харсан юм гэж үү? гэж Тоня хажуугаас нь асуув.

	Хоньчин өвгөн охин руугаа ширүүхэн харж, чимээ намдахыг хүлээгээд:

	— Харсан гэв.

	Энд цугласан хүмүүс энэ тухай анх удаа түүний амнаас дуулж байлаа ч ингэж л хэлж байгаагаас хойш харсан байж таарна гэж хөдөлбөргүй итгэцгээнэ.

	Аав аа, тэгээд тэр пуужин чинь ямаршуу юм байна вэ? гэж асуухад нь:

	— Үүний тэр онгоц шиг л юм бил ээ гээд хүү рүүгээ дохиж: — Гялалзсан том... Ер нь яг л онгоц доо, ганцхан далавч нь тайраастай гэж нэмж хэлэв.

	Корней гэдэг баруун гарын хоньчин, харуулын зомгол шиг хатангир бөгтөр, насаар нэг их өтлөөгүй хэр нь овор ихтэй хүн өөрийн хөрш цэргийн туршлагын талбайд гомдоллох цаг одоо л нэг болов гэж бодсон бололтой ярьж эхлэв. (Ер нь Корней гуай юм болгонд гомдож гутарч явдаг нь ёс болсон хүн сэн).

	— Петро минь, чи эдэнд хэлж үзээч. Чи лав тэр цэргийн туршлагын талбайд танил найз нар олонтой нь мэдээж. Манай хонин суурийг хол явуулдаггүйгээ боль гэж хэлээч. Урьд жаахан гайгүй байжээ, одоо бөмбөгдөж ч бай, үгүй ч бай оруулахаа больсоор сар боллоо. Тэдний дарга Ураловт хэл, чиний найз биз дээ? гэж Корней аман дахиа арай ядан зажилж байж хэлбэл,

	— Би түүнд юү гэж хэлэх вэ? Таныг хоньтойгоо бөмбөгөнд орог гэж хэлэх хэрэг үү? гэж нисэгч мушилзан инээж хариулав. 

	Тэгтэл хажуугаас аав нь оролцож:

	— Чи Корнейн ярихыг сонс л доо, чамд жаал гомдоллож аваг л даа. Юм болгонд гомдож явдаг хүн шүү дээ, тэгээд л ганц хундага уунгуутаа л хамгийн түрүүн хэл ам сөргөцөлддөг хүн дээ гэж хэлтэл Корнейха авгай:

	— Зарим хүн ч дэмий буурал толгойлох юм аа. Саяхан манай хүн Төвд очоод агсан тавьж, туслах бригадынхан золтой л энэ муу буурлыг маань хяргачихсангүй, би оролцож байж нэг юм хамгааллаа шүү дээ гэв.

	— Тийм ч учраас Корней минь, чамайг цэргийн туршлагын талбай руу оруулдаггүй юм байна, чи бол зодооч, хэрүүлч хүн, гэтэл цаана чинь номхон томоотой хүмүүс байдаг газар гэж хоньчин Горпищенког хэлбэл цөм инээлдэв.

	Энэ завсар Тоня ээжийнхээ хажууд наалдаад:

	— Ээж ээ, хараач, манай Петрусийн инээх нь яг Гагарин шиг юм аа! Одоо эднийхэн ингэж инээдэг моодтой болж дээ... гэж шивнэхэд

	— Чи нөгөө л моодоо ярьж байна уу... Ингэж л инээдэг байсан юм чинь гэж ээж нь хариулаад, өөрөө ч гэсэн хүүгээсээ нүд салгаж чадахгүй суув.

	Хүү нь гадуур цамцаа тайлаад, зуныхаа ногоон цамцтай, бас тийм ногоон зангиатай, хоол идэхдээ түүнээ жаахан сулруулчихсан сууж байв.

	Ээж нь хүүгээ харж, инээх ч яамай, харин ийм эрт урдаасаа халзарч байгаа нь л хэцүү байна гэж сэтгэл зовно. Нисэгч юм уу, усан доор ажилладаг хүн эрт халзан болдог гэлцдэг, ажил нь амаргүй болоод тэр биз. Миний хүү ч гэсэн яажшуу явдаг юм бол доо? Ямар юм хийдэг, хаагуур нисдэг, юунд баярлаж, юунд гомдож явдаг юм бол, надад л мэдэх юм алга гэж бодлогоширно. Харин өдөр болгон тэртээ дээр сүртэй чимээ нүргэлүүлж, тэнгэрийг хага зүсэх мэт болдгийг хүүгийнхээ амаргүй амьдралын чимээ болгон сонсдог юм. Ер нь тэнгис хавийн ийм цэлмэг сайхан тэнгэр үргэлж нүргэлж хангинаж байхад одоо болтол дасаагүй яваа хүн. Өвөл зунгүй, өдөр шөнөгүй дуугарахыг яана. Бүх сангийн аж ахуйнхан, бүх тасгийнхан (авгай сурсан зангаараа гацааныхан гэж нэрлэдэг хэвээрээ ажээ) хэзээ мөнхөд ийм түгшүүртэй чимээг сонсож байх юм. Бусад хүн энэ чимээнд дасаж, хажууханд цэргийн туршлагын талбай байгаа юм чинь арга байж уу, тэртээ алсаас нэг аавын хүү хатуу хүтүү ажилдаа гарч байгаа нь энэ гээд тоохоо больчихсон байж болох л юм, харин нисэгч хүүгийн ээжийн хувьд энэ их чимээ, дэлбэрэлт, чичиргээнд яав ч дасахгүй ажээ. Хөгшин үүнээс өөр тэнгэр, тухайлбал ганцхан аянга нүргэлдэг тэнгэрийг л мэддэг, бүхэл зунжин бүргэд, элээ, тас намуухан элэн хальж байдаг тэнгэрийг л мэддэг явжээ. Тийм цагт эм тахиа сандраад, дэгдээхэй нь хашаан дотуур хошууран гүйлдвэл бүргэд юм уу, элээ ирж дээ гэж боддог цаг байжээ.

	— Хиймэл дагуул л гэнэ, пуужин л гэнэ. Тэгэхэд би анх удаа арплаан гэгчийг харсан минь санаанд байна. Баян эзний тариа цайруулж байтал маань нисэж явж билээ... Бид цайруулах ажлаа зогсоочхоод, алгуурхан нисэхийг нь харан харан загалмайлан залбирцгааж байсан сан гэж Демидийн ээж, хөгшин янхир авгай баахан ач зээ нарынхаа дундаас хэлэхэд,

	— Гэтэл одоо гялсхийж хангинаад л манай энд дөчин градус халуун байхад тэртээ хүйтний оронд хүрчихдэг болжээ гэж Горпищенко гуай хүүгээрээ жаахан гайхуулах мэт хэлээд, — Үүнийг дээшээ цойлоод гарахад хоньчин миний амь тэмцэх шиг болдог гээч. Хараад л зогсоод байхад, бүр дээшээ явсаар явсаар ёстой нэг дүшдийн оронд гарчих шиг болдог... Хүчтэй ч болж байна, хурдан ч болж байна, энэ ер нь яваандаа яаж төгсдөг бол, хүү минь? гэж үгээ асуултаар төгсгөлөө. 

	Хүү нь инээдээ барьж:

	— Энэнээс ч хурдан нисдэг болно доо. Бас хол ч ниснэ, өндөрт ч ниснэ. Бүр далавчгүй ч болж магадгүй. Тэгээд та нарт брейцар дурсгал болж үлдсэн шиг бидэнд далавч маань дурсгал болон хоцорч болох юм. Эсвэл тэнгисчдэд урьдын цагийн дурсгал болон дарвуул нь үлдсэнтэй адил болж магадгүй гэж ярив.

	Зүүн гарын хоньчин Демид гэдэг дайнд дөжирч дүлий болсон хүн нүдээн цавчилж, нэг юм асуухыг завдалхийлэн байснаа:

	— Петро минь, тэгж хурдан нисэхэд хамаг биеэс цус шүүртэл дардаг гэж үнэн үү? Та нарын зарим нь ухаан алддаг гэж дуулсан гэж асуусанд,

	— Надад л тийм юм тохиолдоогүй. Хэрэв тэгсэн бол би одоо энд та нартай хундага тулгаж суухгүй шүү дээ гэж зочин тоглоомоор хэлсэн боловч ямархан нэгэн ноцтой, бусад улсын хувьд ойлгомооргүй юм санасан мэт байдал царайнд нь илэрч, — Дарах нь ч дардаг л юм, бүр нүд харанхуйлтал дарна гээч, гэхдээ... нисэгч хүн нисэж сураад, онгоц нь сайн бол айх юм ер алга. Манайханд нэг сурагч байсан юм, газраас айхыг нь яана, биднийг бүр махалж гүйцсэн шүү. Доош буух болмогц л жолоогоо зуураад, усан хулгана болчих нь тэр гэж ярив.

	— Тэгээд тэр хүн чинь яасан бэ? гэж Корнейн авгай санаа зовж асуувал:

	— Халсан гэв.

	— Хүү минь чамайг бас халахгүй юм бол уу? гэж ээж нь өөрийн эрхгүй асууж орхиход,

	— Тэгж халагдах ч болоогүй хэвтэнэ ээ гэж эцэг нь дургүйцээд, — Юунд тэр вэ? Залуу, чийрэг овсгоотой байж... Тэр байтугай би хүртэл ганц удаа ч болов нисээд үзэх юм сан гэж бодогдох юм. Жигүүртэн шувуу ч хүрээгүй дээр гараад орхих сон. Хөгшин чавганц чи хүүгээрээ бахархах ёстой шүү! Өдөр бүр тэнгэрт гарч байна гэж бодоод үз л дээ! гэвэл,

	— Өдөр бүр амь дүйсэн юм хийгээд үү? гэж хөгшин нь сөргөв.

	— Аминдаа хайртай хүн шампан дарс ч онгойлгодоггүй гэдэг биз дээ гэж Корнейг хэлэхэд ойролцоохон хүүхдээ хөхүүлж байсан залуу эхнэр нь аягүй муухай ширэв татаж, Корней ч айхынхаа эрхэнд биеэ хураан таг чиг болов. Ер нь Корнейха авгайн гар хүнд гэдгийг цөм мэдэх, хар хүнээ нэг биш удаа Төвийн ундааны газраас чирээд гаргасан нь тодорхой билээ.

	Тоня, ахдаа ойртон сууж:

	— Сургагч үгүйгээр анх нисэхэд, дээр гарсан хойноо дуу дуулмаар санагддаг гэж Серобаба ярьсан. Сурагч болгон анх нисэхдээ дуу дуулдаг гэсэн, үнэн үү? гэж асуухад,

	— Дуулах нэг нь дуулдаг л юм, бас зарим нь дуулахтай мантай явах шүү дээ, дүү минь гэж ах нь инээвхийлэн хэлэв.

	Тийн хэлээд инээхээ болимогцоо дахиад л төлөв төвшин царайтай болж, дуугүй суух зуураа улиангарын хоорондуур хоньчдын герлыгаг ажиглавал, тэдгээр нь шингэх нарны туяанд шаргалтсан хананы наана, дээврийн саравчны доор өлгөөстэй алман сүх гэмээр салхины аясаар ялимгүй савчин хөдлөнхөн байлаа.

	Эцэг нь нэгэн юм бодлогоширч байснаа ам нээж:

	— Эцэг өвгөд маань явган явж насыг барсан ч далавч жигүүртэй болох юм сан гэж зөндөө л санадаг байсан биз. Петро чи л далавчтай болж дээ... гэж түс тас хэлэв.

	Өвгөн цааш нь хүүдээ, чиний энэ нисдэг чинь намайг баясуулж, хоньчин миний нэгэн хэвийн аж байдлыг чимэглэдэг юм, шөнийн цаг хонин сууриа аваад явж байхдаа одод харван сүлжилдэхийг (од юм уу, онгоц юм уу гэдгийг авсаар таних аргагүй ажээ) харж, миний хүү аль нь бол гэж боддог, өглөө эрт тийрэлтэт мөнгөлөг хөлөг тэнгисийн хавийн буудлаас харвасан сум шиг цойлон нисэж, ардаа цагаан туузан утаа татуулахад миний хүү нисэж өнгөрөөд, төрсөн нутгийнхаа дээр гарын үсгээ зурж байгаа юм биш биз гэж боддогоо ярьж болох л байлаа. Бас өөрийн шонхрыг амралтаараа ирээсэй гэж хэрхэн хүлээж байдаг, яг энэ шигээ хүрч ирээд, улиангарынхаа доор хоньчдынхоо дунд сууж, гагцхүү бие харагдсанаараа л хоньчдын нэгэн хэвийн аж байдлыг өөрчлөхөд нь хэчнээн их баясаж байдгаа ярьж хөөрч болох байлаа.

	— Петро, энд байгаа улс, чамаас бусад нь цөмөөрөө насандаа ч нисэж үзээгүй улс цуглажээ. Зарим нь дүлий, зарим нь хазгар, зарим нь хавирга хугархай... бид хаашаа нисэх бил ээ дээ!.. Нисэж үзээгүй хүмүүс чамд их сонин санагдаж байгаа байх даа, тийм үү, Петро оо? гэж Демид гуай нөхдөө тойруулан ширтэж асуувал,

	— Явган явдаг хүн дотор ч далавчтай, далавчгүй, янз бүрийн амьтан байдаг шүү дээ гэж залуу хариулав.

	— Тэр үнээн. Бид бүгдээрээ явган цэрэг, дайны бэрхийг амссан улс гэж Демид зөвшөөрсөн мэт хариу хэлээд дахиад л өөрийнхөөрөө зүтгэж, — Бид дээрээс харахад ямар харагддагийг хэлээч. Бид ер нь харагддаг уу? Алаг цох шиг байдаг уу? Цох хорхой шиг л газраар мөлхөж харагддаг уу? гэж асуув.

	Петрод «Та нар цох хорхой шиг харагддаггүй шүү! Би хамгийн өндөрт гарсан ч та нарынхаа ажилсаг ширүүн гар, нар салхинд борогшсон нүүр царайг хардаг юм. Хар шороон шуурга тавьж байсан ч, намрын хүйтэн жавар дундуур ч та нарыгаа харж л явдаг юм... Би та нарын ажил хөдөлмөрийг хар багаасаа мэднэ ээ. Хонь хариулна гэдэг бол ганц нэг хүний төсөөлдөгтэй адилгүй ажил гэдгийг мэднэ. Хоньчин гэдэг бол герлыга бариад, хөдөө хээр хэсэж айлын хоол буудаж явахын нэр биш ээ. Хоньчин гэдэг бол насан турш хөл дээрээ явж, зуны аагим наранд төөнүүлж, намрын хүйтэн салхинд ясандаа тултал жиндүүлж явдаг улс. Хамаг амьтан дуг нойрондоо дугжирч байхад та нар л хонио хашаанаас нь гаргаад шүүдэр чийгтэй тал руу бэлчээж, бүтэн өдрийнхөө манаанд гардаг улс шүү дээ» гэж хэлмээр бодогдсон боловч:

	— Хоньчин гэдэг маань өөрцгүй л ажилчин анги шүү дээ гэж хэлэв.

	— Дуулав уу, та минь? хэмээн аав нь өлгөн аваад: — Бид өөрцгүй ажилчин анги гэнэ шүү! Биш гэхгүй л байх. Бид ганцхан үйлдвэрчний гишүүний татвар төлдөггүй, бидний ажлын цаг шөнө дүл дуусаж, хүн амьтны сүүжээ ч хөдөлгөөгүй байхад эхэлдэг юм чинь дээ гэв.

	Демид гуай бас сэргэж, дүлийгээ ч байгаад:

	— Хурга болгон бидний гараар ордог шүү дээ. Хонио аваад явахдаа, борви бохисхийлгэхгүй л өмнө нь1 явна! Явсан гишгэсэн газар болгоныхоо л өвсийг идүүлэх гэж мэрийдэг биз дээ гэж дэмжив.

	— Хонь хяргалт эхлэхэд яадаг гэж санана! хэмээн Корней дуу алдаад, — Домна зуухны дэргэд байснаас ч дутуугүй хөлс асгаруулна даа!.. Харин тусгай хувцсаар л манийгаа гачигдуулдаг нь тоогүй гэж Петрод гомдол мэдүүлж, — Хоёр улиралд хүргэ гэж нэг муу гутал өгдөг, хашаан дотор өтөг шавхайн халууныг хэлэх үү, гал л гэсэн үг!.. Төмрөөр хийсэн гутал байсан ч ганцхан сар дотор түлэгдэнэ шүү дээ! гэв.

	Тэгтэл Демидиха авгайн царай час улайгаад хашхирах шахам дуугаар

	— Та нар ч санаснаа хэлж байх шив ээ! Манай дарга худгийн ховоо татах юм ер цохдоггүй шүү! Оосор нь тасарсаар байгаад зуун зангилаа боллоо. Саяхан манай муу дүлийд хадууж тээглээд золтой л ховоотой нь хамт худаг руу аваад орчихсонгүй! гэв.

	— Ер нь ч тэтгэвэрт орохоо бодно байгаа даа гэж Демидийг бувтнахад,

	— Хэн? Бид үү? Бид тэтгэвэрт гартал Москвад дөрвөн хөллөөд хүрэхийн дайтай хол байна! гэж гэрийн эзэн харцага шиг дайрав.

	Авгай хүүхэн инээлдэхэд хүүхэд ч бас даган хөхрөлдөж, Тоня инээх завсраа, энэ бүхнийг юү гэж үзэж байна гэсэн байртай ахыгаа сүрхий соргог ажиглана.

	— За ер нь та нар аль хэр өндөр нисдэг улс вэ? гэж түр байзнаад, хамар нь улайж эхэлсэн Корней түрүүлэн ам нээв.

	Нисэгч жоготой гэгч нь инээмсэглээд:

	— Та суурь хоньтойгоо хоногийн газар очлоо гэж бод, тэгээд тэр дайтай хэмжээг дээш нь босгоод үз, бид тийм л хэмжээний өндөрт нисдэг дээ гэв.

	Ээж нь тэр дайны газрыг төсөөлж бодоод:

	— Ай тэнгэр минь гэвэл,

	— Чи бас тэнгэр гэнэ үү? Одоо чинь тэнгэр бурхан байхаа больж Гагарин л бий болсон шүү дээ! гэж өвгөн нь хялайн харав.

	Өвгөн дахиад л хундага дүүргэв. Олон бүгдээр нисэгчийн эрүүл энхийн төлөө ууцгаахдаа «Урт удаан наслаарай!» гэж ерөөцгөөв.

	Энэ үес зуны задгай зуух, туулайн байр хоёрын дээгүүр алсад тэнгэрийн хаяанд наран жаргаж байв. Тийнхүү наран хөөж том болсон юм шиг бүдэг хүрэн улаан дугариг болжээ. Хоньчид ямар нэгэн өчүүхэн хугацаанд цөм л түүнийг ажиглан ширтэцгээв. Алтан шаргал туяатай, гал улаан туяатай ч байдаг удаа бий, энэ удаад хүрэн улаан, ер нь нэлдээ улаан өнгөтэй байлаа.

	— Маргааш салхитай өдөр болох нь ээ дээ гэж Корнейг хэлэхэд,

	— Ингэж шинждэг ч бидний хувьд хоцрогдсон шүү гэж нисэгч жаахан гунигтай мэт хэлээд орхивол,

	— Яагаад хоцрогдсон гэж? Худал гэж санадаг болсон уу? гэж эцэг нь гайхав.

	— Тийм биш ээ. Ийм шинж зөвхөн л нүд хүрэх газарт холбогдоно. Бидний хувьд нисэх хүрээ өөр шүү дээ. Цаг уурын урьдчилан мэдээлэгч бидэнд хэлээд өгдөг юм гэж хүү нь тайлбарлав.

	Ширээ тойрон суугчид нэгэн хэсэг чимээгүй болов. Корнейн хамгийн бага нь эхийнхээ өвөр дээр шуухитнан унтах л дуулдана.

	Тэгтэл Микола Карнаух гэдэг өрөөсөн нүдээ фронтод явахдаа тэслүүлчихсэн, өндөр горзгор хүн хонин дээрээсээ шууд герлыгаа тулсаар хүрч ирэв. Карнаух архинаас амсах төдий болж, идээнээс ам хүрээд ахлах хоньчин руу дөхөн сууж, бүдэг дуугаар шивгэнэн ярьж гарав. Түүний ярих нь, «тээр тэр», «бас л явахаа байлаа», «нэг л гөлөрч зогсоод байна» гэх мэт тул өвчтэй эм хонийг ярьж буй бололтой. Карнаух удсангүй хонь руугаа очив. Харин Горпищенко гуай түүнээс хойш нэг л өөр болж, тамхиа дээр дээрээс нь сорж, бодлогошрох боллоо.

	Тоня, ахдаа шахаж суугаад, хоньчдын хүүхэд хүртэл хэн хүнгүй мэддэг болсон зүйлийг бусдад дуулгахгүй санаатай нууцлах байдлаар чихэнд нь шивгэнэж:

	— Чиний ирсэн их сайн боллоо. Надад нэг юм задалж уншихад туслаарай... Би чиний илгээсэн цахилгаантай хамт нэг захидал авсан гэж хэлээд платьныхаа энгэрээс үнгэгдсэн дугтуйн булан цухуйлгаснаа дахин цааш нь нуугаад, — Их сонин захидал гэхэд дан цэг, зураас болсон эд шүү гэв.

	— Морзын үсэг биш үү? Их сонин шүү! гэж ахын нь хэлэхэд,

	— Манай Тоняд сансраас захидал ирдэг болсон. Хэн байдаг юм бол? гэж сэтгэл хөөрсөн Демидиха авгай хэлэв.

	Тоня чавга шиг улайж

	— Би яаж мэдэх вэ дээ! гэв.

	Корнейн залуу авгай хүүхдээ сатааруулан хөдөлгөх зуураа:

	— Нөгөө Тоняг радиогоор дуудсан хүн байлгүй дээ. Манай энд ч их сонин юм болсон шүү дээ, Петро минь, бид нэг орой радио сонсоод сууцгааж байлаа, тэгтэл хүлээн авагчаас эрэгтэй хүүхдийн дуу гарч «Тоня! Тоня! Чи миний ярихыг дуулж байна уу? Чамд ямар пянз тавьж сонсгох вэ?» гэж асуугаад ханиаж, инээд алдаад «Верховиныг» тавьсан шүү гэж нисэгчид ярив.

	— Тэр золиг Тоняд яаж тал засахаа мэддэг байх нь гэж Корнейг хэлэхэд

	— Эрхэлцгээж л байхгүй юү. Тэрнийхээ оронд эрдэм номд шамдвал дээр санж гэж Горпищенко гуай ширүүхэн хэлэв.

	Ээж нь Тоня руу зэмлэх мэт дохиод,

	— Одоо сургуулийн хүүхэд хэцүү болжээ. Шалгалт хаяанд ирчхээд байхад эдний байж байгааг... Зугаалах хэсэхээс өөр бодол алга гэвэл

	— За за, би л дандаа буруутай байдаг нь, нэг хүн надад захидал бичсэний төлөө шүү гэж Тоня гомдоллон дуу алдав.

	— Ийм захидал, тэгэх тусмаа томьёогоор бичсэн захидал гэдэг чинь бас л эрдэм ном байхгүй юү! Уншуулмаар байна уу? гэж ах нь дүүгээ өмөөрвөл:

	— Тэгэлгүй яах вэ гэж Тоня баясав.

	— За алив, нааш нь өг, томьёог нь задалж уншихыг оролдоод үзье гэвэл, Тоня

	— Больё, больё! гээд ухасхийж, захидлыг цээжиндээ дараад босон харайлаа.

	Удалгүй тэр царайгаа улайлгачихсан, нэгэн улиангарын цаана ороод нүүрээ тольдож байв. 

	Ээж нь мөчрийн завсраар хараад

	— Харав уу, бас л гоёж маяглаж байгааг нь. Нааш ир, золиг! гэвэл

	— Чи яах гэж дандаа л хашхирч байдаг юм бэ? гэж эцэг нь хайртай охиноо өмөөрөв.

	— Хүн өмөөрөөд байх тусам толины өмнө эргэлдэхээс өөрийг мэдэхгүй дээ. Үс гэзгээ зулгаасаар байгаад бүр хөмсөг ч үгүй болж гүйцлээ! гэвэл

	— Шувуу насныхаа тэн хагасыг өдөө оролдож өнгөргөдөг гэдэг. Аль нэгтээ довон дээр суучхаад хэдэн цагаар өд сөдөө зулгааж, цэвэрлэж байдаг амьтан... Энэ нь нэг талаар гоё, нөгөө талаар эрүүл мэндэд нь хэрэгтэй байдаг байна гэж Демид эвлэрүүлэх байдалтай хэлэв.

	— Одоо ч нэг хүн захидал бичээд байгаагаас хойш үс гэзгээрээ удаан оролдохгүй байх аа гэж Корнейн эхнэрийг хэлэхэд, Демидийн ээж хөгшин хоньчин

	— Охиныг зэмлээд яах нь вэ. Хувь заяатай юм нь бичиж байж ч болно гэж нэмэв.

	— Клавагийн хуримд уусан архи гараагүй байтал дахиад нэг хурим болно биз гэж Корней ирээдүйд болох идээ будаанд хорхойтон тамшаалж хэллээ.

	Бүтэлтэй айл болж чадаагүй их охины нь тухай дурдсанд өвгөн Горпищенко царайгаа барайлгав.

	Хуримын тухай ярихад эрт байна, түрүүчийн хуримын архи толгойноос гараагүй байна! гэж бодов.

	— За больцгоо. Үг олдож үхэр холдлоо. Петрусь маань амраг гэж хэлээд ээж нь босов.

	Тийнхүү аяга тавгаа хураацгааж, хашаа хороо хоосрон, хоньчид хана түшүүлсэн герлыгаа аван уван цуван гарцгаав.

	Хээр тал хөхрөн бүдгэрч эхлэв. Алс холын үл мэдэгдэх одон алмаас чулуу шиг сайхан гэрэлтэж, нисэгчийн бодлогошрон алхаж яваа хоньчны хашаан доторхыг гэрэлтүүлэн гийгүүлэв.

	Ээж нь хүүдээ ор засахдаа гэрт биш гадаа унтах дуртайг нь бодож, анхилам үнэртэй бухлын чинээ өвсөн дээр засав. Аав нь тэр өвсийг дэмий нэг хадгалсангүй ажээ. Хүү гэрт хувцсаа тайчаад ганцхан, ханцуйтай дотуур цамц, шуудагтайгаа гадаа гарав. Цэрэг хувцсаа тайлаад байхдаа тун ч аятайхан, сэтгэлд дотно санагдлаа. Тоня дахиад л дэргэдүүр нь эргэлдэхэд,

	— За алив, одоо тайлан уншъя гэж ах нь хэлэв.

	Тэрхүү цэг зурааснаас бүрдсэн бичгийг уншиж болохоор гэгээтэй байсан тул Петро ердийн үсэг шигээр чөлөөтэй уншив. Түүнд 

	 

	«Чиний нэрийг өөр гарагт хүргэх гэж агаарын долгионоор хэлээд байдаг тэр хүн чинь бичиж байна. Чи нэг их юм битгий бодоорой! Үүрд чиний байхыг хүсэгч!» 

	 

	гэж бичжээ.

	Ах нь захидлыг буцаан,

	— За яах вэ, баяр хүргэе. Харин чи л одоо морзын үсэг сур. Тэр хүн дараачийн захидлаа эртний инкчүүдийн бичгээр бичиж таарах вий гэвэл,

	 

	
— Энэ маань тэгээд хэн юм бэ? гэж Тоня баярлан, байж ядахдаа бүр нударгаа зангидав.

	Тэгтэл аав нь герлыгаа барьсаар ирэх зуураа,

	— Чи бас л өнөөдөхөө үзүүлж байна уу? Яв эндээс! Сав суулга угаахад ээждээ хамжилц... гэж зандрав.

	Өвгөн хүүгээ бухал өвс рүүгээ аваачаад хэвтэхийг нь хүлээв. 

	Энэ зуур ээж нь ирж

	— Хатуу байна уу? Доороос чинь хатгаагүй биз? гэж асуухад,

	— Зүгээр зүгээр гэсэнд, ээж нь

	— Тэгвэл сайхан нойрсоорой гэлээ.

	Хоёр хөгшин Петрээ гадаа, одтой тэнгэрийн доор орхиод орцгоов.

	Өмнөд нутгийн шөнөд үдэш гэж бараг байдаггүй, дөнгөж нар жаргамагц л яах ийхийн зуургүй харанхуй болчихдог. Тэнгэр нь тоо томшгүй од мичид тарсан харанхуй бүдэг сансар гэсэн үг. Петро ийм үдэшгүй шөнөд, ийм нам чимээгүйд, ийм битүүлэг сайхан зохицолдоонд дуртай билээ. Ийм шөнөд эртний мэргэд халдейчууд, эллинчүүд цөм л дуртай байсан байж таарна.

	Тал нутаг амарч, өдрийн аагим халуунаас хойш биеэ сэрүүцүүлж байх мэт. Саран мандав. Энэ нь одоо манай туг хиур дээр нь очоод байгаа өнө эртний хасгуудын наран нь билээ. Тэр хиур хэн нэгнийг хүлээгээд хэвтэж буй хэрэг... Хэн түүнийг олдог бол? Хэн хамгийн түрүүн очдог бол? Нам гүм, ёстой л гадаад их далайн ёроол шиг нам тайван ажээ. Сартай шөнийн тэнгэр эргэн тойронд мэлтийгээд, тэр нам гүмийг ногоон доторх дэвхрэгийн дуу ч, улиангарын мөчрийн сэржигнэх ч эвдэж үл чадна... Петро тал нутгийн ийм од түгсэн шөнөд юутай дуртай бил ээ! Хаа нэгтээ дуу дуулалдах нь зүүд зэргэлгээ шиг бүдэг бадагхан дуулдана. Агаар тунгалаг сайхан, хавар ханашгүй сайхан үнэртэй... Дээр од мичид ярайсан огторгуй, тэнгэрийн заадас цайвартаад, давирхайдмал хар цамцтай чумак гэдэг элэнц хуланц нарын гаргасан зам гэдэг домог нь санаанд орно. Тэд тийн явахдаа дээр маань оддын ертөнц бөөгнөрөн тогтжээ гэдгийг мэдсэнгүй, гэтэл одоо тэр үзүүр хязгааргүй холын оддын ертөнцөд хүний ухаан хүрдгээ хүрээд байна. Гэхдээ үнэхээр хүрч байна уу, үгүй юү? Чухамдаа бидний оюун ухаан тийм хүчирхэг чадалтай юу, үгүй юү? Тийм ээ, яг тийм!.. Сансрын хамгийн нандин гүнд ч хүний ухаан бодлын туяа нэвтрэхээ л нэвтэрнэ... 

	Салхин сэвэлзэхэд хатсан өвс чичиргэнэж, хялганын чимээ гарав. Хадуулж хагдраад өвс болсон ч гэсэн хээр талдаа байгаа юм шиг чимээ гарсаар байдаг ажээ.

	— Петрусь, чи унтаагүй байна уу? гэх дуулдав.

	Энэ бол Тоня байлаа. Ийм сайхан орой тэр яаж тайван байх вэ? дээ. Байж сууж ядан, гадуур нааш цааш холхиод, унтахынхаа өмнө ахтайгаа дахиад нэг уулзмаар санагджээ. Тоня яг үнэг шиг шурхийн ирж, дэвсгэрийн нь захад суугаад

	— Петрик ээ, чи энэ захидлын талаар муу юм битгий санаарай. Тийм юм бүү санаарай... Би ураад хаячихсан. Нэг хүн тоглосон байлгүй дээ гэв.

	— Ер нь тэгээд хэн бичсэн байж таарах вэ? гэвэл,

	— Бүү мэд. Би тэр л бол уу гэж жаахан тааж л байна. Тэгэхдээ түүнийг анхаарсан юм ер алга. Харин чи өөрийгөө ярь. Ямар нэгэн ер бусын адал сонин юм ярь л даа гэж дүү нь шалав.

	Ах нь хаа нэгтээ алсаас сонстох дууг сонсоод

	— Энэ хаана дуулж байна аа? гэвэл,

	— Тавдугаар хэсэгт л байх аа даа... Хүүхнүүд фермээс буцаж явах шиг байна гэв.

	— Сайхан дуулж байна. Чи, биднийг нисэж явахдаа дуулдаг гэж үнэн үү гэж асуусан байх аа, Нэг тийм явдал тохиолдсон... Сая энэ дууг сонсоод санаанд орлоо. Манай нэг нисэгч нисэхийнхээ өмнөхөн хүчилтөрөгчөө залгахаа мартчихсан юм. Нислэгт гаран гартлаа даалуу тоглоод, гэнэт түргэн жагсаал авч, ухаан малгайгүй гарахдаа мартаж орхихгүй юү... Өндөр авсан хойноо хүчилтөрөгчгүй учир мэдээ алдаж эхэлжээ. Газраас команд өгөөд байхад хариу байдаггүй, юү ч дуулдаггүй, тэгсэн мөртөө дуу дуулж байхгүй юү! Тэгж хэцүүдсэн үедээ тэр шүү. Гэвч доошлоод дахин сэхэж, онгоцоо бүрэн бүтэн буулгаж чадсан. Дараа нь хүчилтөрөгчийн учир хэн нэгэн, тэгэх тусмаа нисэгч буруутсан нь мэдээж. Тэр бүхний сүүлд бид түүнээс «Чи чинь бидний мэдэхгүй нэг хачин дуу дуулсан, хэзээ сурсан юун дуугаа дуулав аа?» гэж асуухад, «Намайг бага байхад ээж минь дуулдаг байсан юм. Би энэ дууг таг мартсан хэр нь мэдээ алдаж ирэхийн үед аяндаа, санаа сэтгэлийн гүнээс ундраад гарах шиг болсон» гэж ярьсан юм. Тоня минь, тэгэхлээр нисэгч нар ганц баярласандаа ч дуулдаггүй байх нь байна шүү гэж ахынхаа ярихад,

	— Та нар ийм шөнө нисдэг үү? гэв.

	— Нисэлгүй яах вэ. Ийм намуухан, сартай шөнө ёстой нэг нисдэг цаг даа гэвэл

	— Чи шөнө тэнгис дээгүүр ниссэн үү? Одтой намуухан шөнө ниссэн үү? гэлээ. 

	— Ниссээн гэхэд,

	— Сайхан уу? гэв.

	— Бидэнд бол сайхан биш.

	— Яагаад?

	— Яагаад гэвэл одтой шөнө, дээр чинь ч баахан од ярайгаад, доор чинь ч баахан од ярайгаад, аль нь жинхэнэ од болохыг ялгах аргагүй байдаг юм. Ердөө л оддын орчлон гээч дундуур нислээ гэсэн үг... Хашир нисэгчийн хувьд зүгээр нь мэдээж, харин шинэхэн хүнд бол ч эргэн тойронд од мичид эрээлжлээд огтын мэдэхгүй газар очсон шиг болж, газар тэнгэрийн заагийг алдаад онгоц нь зөв явж байсан ч «залсаар» яваад газардах удаа байдаг... Манайхан усан дээр хээрийн сургууль хийх дургүй дээ... Сартай шөнө тэнгис дээгүүр ниснэ гэдэг бол манайхны хувьд аадар дундуур гарахаас дутуугүй төвөгтэй байдаг юм гэхэд,

	— Та нар чинь аадартай үед нисдэг хэрэг үү? гэв.

	— Ер нь зөвшөөрдөггүй, цаг уурын урьдчилан мэдээлэх албаны хүний үг бол хууль гэсэн үг, гэвч тэд юм бүхнийг мэдэхгүй шүү дээ... гэж ах нь хэлэв.

	Тийн хэлээд, энэ тухай дүүдээ хэлэх хэрэг байна уу, үгүй юү гэж эргэлзэн хэсэг дуугүй байснаа, нисэхийнхээ өмнөхөн ахлах даргаасаа «Тэнд тань аадартай байгаа юм биш үү?» гэж асуусан өөрийн нь дотнын нэг нисэгчийг дурсан аяархан ярив. Тэр нисэгч уулан дээр харлан байгаа бөөн үүлийг зааж хэлж л дээ. (Онгоцны буудал нь ой модтой ч, өндөр өндөр уултай ч газар байжээ). Тэгэхэд нь «Энэ аадар чинь долоо хоносон ч чигээрээ л байна» гэж ахлагч нь хэлжээ.

	— Биднийг нисэж байх үед заримдаа тийм аадар бараг л бүтэн долоо хоног нэг газраа байх удаа байдаг л даа. Гэтэл тэр удаа өөрөөр эргэсэн юм... гэв.

	Тэгээд цааш нь, тэр нисэгч хэрхэн уулан дээр очоод аюултай аадар дундуур орсон, тэр аадрын зузаан нь нэвтрээд гарахын аргагүй байсныг ярилаа. Онгоцон дотор харанхуй болж, хажууханд аянга цахилгаан гялбалзаад, хамаг багаж хэрэгсэл нь зөв заахаа больжээ. Чулуудуулах л ганц зам үлджээ. Чулуудуулах гэдэг нь онгоцноосоо суудалтай чигээрээ буудуулж гарахыг хэлнэ... Гэвч хэтэрхий хурдан явж байгаад тэгсэн болохоор шлемофон нь тасарч, нисэгчийн хувцсыг ураад, гутлыг нь суга татан, ганцхан өмд, гутлын оронцогтой хоцорчээ... Тэрэн дээрээ бас гараа гэмтээснийг нь яана. Гэхдээ түүнээ тэр дороо мэдээгүй, шүхэр лүүгээ сарвайх үедээ л тэгж гэмтсэнээ мэдэж л дээ. Гар нь хөдөлгөөнгүй болчихсон байж! Хугарчихсан байхгүй юү! Харин нөгөө гар нь аз болоход эрүүл байж, шүхрээ угзраад орхивол шүхэр нь задарч, тэгэхдээ урагдаж тасчуулсан сиймхий даавуу л дэлгэгдэж дээ! (Тоня, битгий ай, угаасаа тэр шүхэр нь битүү биш, зурвас зурвас даавуунаас бүтсэн байхгүй юү...)

	— Чи бод л доо. Урагдаж салмарсан хувцастай хүн үүлэн дундуур нисэж, өрөөсөн гар нь хугархай, амь нас нь хялгасан дээр биш юм аа гэхэд шүхрийн зурвас даавуун дээр тогтож, бороо цутгаад л тас харанхуй, хажууханд аянга цахилгаан гялс гялсхийгээд л байхад тэр хүн ухаан самбаатайгаа байж чадаад, харанхуйг ч, аадрыг ч, ер нь цаг бусын аюулыг ч давж чадсан байна шүү дээ... гэж ахынхаа ярихад, Тоня

	— Тэр нисэгч чинь хаана буусан хэрэг вэ? гэж асуув.

	— Нэг уулын завсар, хавцалд буусан... Тэндээс нь нэг хоньчин хүн олоод (Ууланд ч бас хоньчин байдаг байна шүү!) «Чи чинь манай хүн үү?» гэж асуугаад, өөр ертөнцөөс ирсэн хүнийг үзэж байгаа юм шиг бүлтийтлээ ширтээд байсан гэдэг гэв.

	Тоня ахынхаа ярихыг амьсгаа даран сонсож, хоёр өвдөг дээрээ толгойгоо тавиад хөдлөх ч үгүй суув. Ахынхай дуугүй болоход, хэсэгхэн зуур байснаа

	— Одоо тэгээд... тэр хүн дахиад л нисэж байгаа юү? гэж асуув.

	— Манайханд «Их нисвэл урт насална» гэсэн зүйр үг байдаг. Жаал хэвтэж, гараа эдгээгээд, дахиад л ниссэн! Харин одоохондоо өөр онгоцоор, тэнгэрийг индүүддэг хүнд онгоцоор нисэж байгаа л даа гэж ах нь хариулав.

	Тонягийн дуунд гунигласан юм уу, харамссан байдал гэмээр өнгө илэрч

	— Петрусь ээ, тэр онгоцноосоо чулуудуулж буусан нисэгч гэдэг чинь чи биш биз? гэж асуув.

	Ах нь инээд алдаж, дүүгийнхээ мөр лүү түлхээд авч

	— За яв, амаръя даа, унтацгаая гэвэл,

	— Тэр хүн чи байсан даа, би мэдэж байна гэж Тоня хэлээд ухасхийн бууж гэр лүүгээ гүйхдээ, — Тэгж чулуудуулсны дараа сансар луу явуулах уу? гэж асуухад нь

	— Явуулж болно оо гэж Петро хөгжилтэйеэ хариулав.

	Дахиад л чимээгүй, нам гүм болоод гагцхүү өвс ногоо шөнийн салхинд бүүвэйлэгдэн намуухан сэрчигнэнэ... Өөр ямар ч гараг дээр байдаггүй ийм хээр талын эгшгийг сонсох нь нисэгчид тун ч таашаалтай байлаа... Тэр бээр аятайхан хэвтээд, нимгэхэн хөнжил нөмрөн удалгүй бие нь сульдан тааваараа амрав.

	Энэ үес талд хонин сүрэг явж, түүнийг энэ шөнө ер бусын хоньчин хариулж явах ажээ. Эргүүлийн хүн ирээд түүнийг таньсангүй. Өнөөдөр өвгөн хоньчин хуучирч элэгдсэн малгайтайгаа биш, далавч хадсан нисэгчийн малгайтай байжээ! Тэр нь гартаа герлыга барьж, толгойдоо сарны гэрэл туяаруулсан нисэгчийн гоё гэгчийн малгай тавьжээ... Нөгөө эргүүлийн хүн ч Горпищеико гуайн хүү амралтаараа ирж дээ гэж таав.

	Хүү өвсөн дээр унтан амарч байхад хувцас нь гэрт, исэр сандал дээр нямбай гэгч эвхээстэй байгаа бол далавч хадсан саравчтай малгай нь бүтэн шөнөжин хонин сүргийн дэргэд явж, гагцхүү үүр цайж, тийрэлтэт онгоцны түрүүч нь тэнгэрт хөөрөх үес дахин гэрт эргэн ирж, сайхан гэгч эвхээд тавиастай зуны хувцсан дээр аяархан тавигдах болно.

	Үүр цайснаас хойш өглөөжин сангийн аж ахуйн дээгүүр онгоц нүргэлдэг юм.

	Онгоцнууд тэнгэрийн доод давхаргыг эзэмшиж байхад сангийн аж ахуйн газар дээгүүр цахлай шувууны цайвар цагаан сүрэг хорхой цохны дайн хийж байдаг ажээ. Хавар эртээс эхлэн талаар нэг шувуу дүүрдэг. Трактор газар хагалахад араас нь анжисны мөр даган цахлайн цагаан сүрэг хошууран дагаж, чийгийн улаан хорхой түүж цадацгаадаг.

	Гэвч тэдний хамгийн их ажилтай цаг нь тариа талх ургасан өдий үед байдаг. Тийнхүү цадаж ханахыг мэддэггүй цох хорхой тариан түрүүн дээр газар сайгүй сууж аваад шинэхэн шим шүүсийг нь сордог үе байдаг юм. Цахлай шувуу үүр шөнөөр тариан талбайн зүг хуурай тал руу нисэх нь ажил хөдөлмөртөө яарахын адил бөгөөд халуун шаттал уйгагүй хөдөлмөрлөнө. Ер нь амны цангаа гаргах устай бол ажиллаад л байх биз ээ гэмээр.

	Нэгэн удаа Горпищенко гуай ажилчны хорооны дарга Лукия Назаровна Рясная гэгчид

	— Та нар шувууг цангаахгүйн тулд талд тэвштэй ус тавиад өгвөл зүгээр сэн. Тэгвэл цаадуул чинь бүтэн өдөржин хөдөлмөрлөнө... Цалин хөлс, хөдөлмөр өдөр гэхгүй, мань мэт шиг мөнгөнд шунаг юмнууд биш юм шүү гэж зөвлөжээ.

	Хэдийгээр Лукия Назаровнагийн албан үүрэгт шувуу шефлэн авах ажил хамаарахгүй боловч хоньчин өвгөний саналыг тоолгүй өнгөрсөнгүй. Лукия Назаровна гэртээ хариад тэр тухай хүү Виталийдаа ярьсанд

	— Үзье л дээ гэж хүү нь хэлжээ.

	Ус хийх тэвш, түүнийг юугаар яаж хийхийн хувьд түүний бодлоор тун амархан ажил байжээ.

	Маргааш нь ахлах ангийн сурагчид үйлдвэрийн сургалтынхаа цагаар дархныхаа газар, цахлай услах тэвш хийцгээлээ. Тэд машины хуучин дугуй олж, дугуйг нь дагуулан хуваахад нэг дугуйнаас маш сонин хэлбэртэй хоёр тэвш үүслээ. Ус гоожих цоорхой нэгийг нь тэр даруй наацгаав.

	Ахлах ангийнхан өөрсдөө тэр тэвшнүүдээ зөөж, гуравдугаар тасгийн харьяа тариан талбай дунд тавих боллоо.

	Өглөөгүүр дүүрэн хүнтэй ачааны тэрэг талын зүг давхив. Өндөр ургасан тарианы сүүдэр зам дээр туссан хэвээрээ, наран сая л мандаж байсан цаг. Наран хараахан нүд гялбам биш, өөрийнхөө халуунаас болоод хайлах нь уу гэмээр хэмжээндээ хүрээгүй ув улаахан өнгөтэй нь шүүдэр бүрхсэн тал шиг, цэлмэг сайхан тэнгэр шиг байлаа! Эргэн тойрны бүх юм сэтгэл сэргэм сайхан үзэгдэж, ялангуяа дээр сууж явахад бөөн инээдэм наргиантай, нэгэн ангийн найз нөхөд чихцэлдэн суусан болохоор тэдний хувьд энэ аян нь нэг ёсондоо хөгжөөнтэй зугаалга боллоо.

	Сургууль, анги танхимаас гарч уудам хээр талд гарах нь юутай сайхан бил ээ дээ!.. Энэ бол тун саяхан л герлыга барьсан хоньчин ганц эзэн нь байсан тэнгэрийн хаяанд байгаа элеватор тун ойрхон юм шиг хэр нь явган явбал хоёр хонож хүрэхээр, тэнгис далай гэмээр өргөн цэлгэр, нүдний хараа гүйцэмгүй тэгш тал нутаг билээ. Хамарлуулан тарьсан ногоон ургамал харагдаж, тэртээ алсад өвс нуруу бараантах нь халим загасны толгой өндийж байгааг санагдуулам, өдрийн турш тэнгисийн зүгээс зэргэлээ татаж байдаг ажээ. Тэнгэрийн хаяанд яваа хоньчин... Түүнээс ч цааш умар зүг алтан тариа халиуран найгаж, ахлах ангийн сурагчдын нүдийг баясган, сэтгэлийг сэргээнэ.

	Нэг аж ахуй хорь гаруй мянган га газартай, талын тасгууд нь гучин мянган нарийн ноост хоньтой, ийм л баян, ийм л уудам нутаг даа. Зуны цагт нэг тасагт бороо орж байхад, нөгөө тасагт нь тэр өдөр цэлмэг, хүүхэд багачууд замын тоосон дундуур харайцгааж «Бороо бороо ороорой!» гэж хашхиралдаж байх жишээтэй. Тэртээ нэгэн цагт ийм хэмжээний талд бүхэл бүтэн вант улс багтаж болох байсан бол одоо ганцхан л хонь өсгөж, газар тариалан эрхлэх хөдөлмөрийн аж ахуй байдаг, удирддаг хүн нь гэвэл Виталийн ээж мэтийн депутат, ажилчны хорооны дарга, хэзээ мөнхөд ажлын хойноос хөөцөлдөж явдаг тасгийн дарга нар, тэднийг ганц айлгадаг аж ахуйн дарга Пахом Хрисанфович гэдэг ходоодны шархтай, янхир эр бий. Энэ хүн өдөр ч гэсэн ажлынхаа өрөөнд чийдэн асааж суудаг нь торхонд суугаа Диоген2 гэмээр, үнэндээ цонхны гадна өтгөн саглагар усан үзмийн мод битүү урган харанхуйлсан ажээ. Даргын өрөөний тэнгисээс эх газрын гүн рүү яг л савхин гутал шиг хэлбэртэй тогтсон аж ахуйн газрын зураг даргын өрөөний хананд өлгөөтэй байх бөгөөд Пахом Хрисанфович ирсэн очсон хүнд тэрхүү савхин гутал шиг нутгаа зааж ярихдаа,

	— Харав уу, манайх хэлбэрээрээ Итали шиг байгаа биз гэж хэлэхээ мартдаггүй юм.

	Италитай хэлбэр адил боловч даанч өргөн цэлгэр нь хээр явсан хүн дуу дуулмаар тул одоо машинтай давхиж яваа аравдугаар ангийнхан ч дуулцгааж явав.

	Бүгдээрээ дуулж, явахад ганцхан чөлөөнд гарсан хошуучийн охин Лина Яцуба гэдэг эдний сургуульд саявтар шилжиж ирсэн хүүхэд эндхийн бүх дууг сураагүй болоод ч тэр үү, гэртээ ямар нэгэн талаар эвгүй байснаас ч тэр үү дуулахгүй явлаа. Линагийн нүдэн доор хөхрөх нь шөнөжин нойргүй хоносон бол уу гэмээр. Ер нь Линаг сэтгэлээр унанги байхад оролдоогүй нь дээр тул тэвшний буланд ганцаараа тасархай суугаад хээр талыг харж явахад нь хэн ч үг өдсөнгүй.

	Харин чанга дуутай Тоня Горпищенко хөгжилтэй сайхан дуунд сэтгэл хөөрөн мойл хар нүдээ тормолзуулан эрэгтэй хүүхдүүдийг ээлжлэн жоготой ширтэж явсан хэр нь хажуудаа нэг дугуй дээр зэрэгцэн суугаа Виталик Ряснойг ер тоохгүй мэт харагдана.

	Гэтэл Виталик бол хамгийн их тоолгож хүндлүүлбэл зохих хүн ажээ. Виталик харах байдалд доожоогүй агаад Тонягийн дэргэд эвгүйрхэх мэт биеэ хураан суугаад яваа нь яав даа гэмээр ажээ. Чухамхүү Виталик л физик, тооны хичээлд нэг биш удаа Тоняг аваад гарч байсан болохоороо тэрүүхэндээ инээмсэглэхчээн болж дуугүйхэн сууна. Энэ бол аливаад гайхалтай авьяастай хүү бөгөөд хичээл номдоо ч сайн, гарын уртай гэдэг нь жигтэйхэн, гудамжныхаа авгай нарын дунд техникийн хувьд ганц шүтдэг хүн нь байв. Примус юм уу, хийн зуух засах, унтраалга асаагуур солих хэрэг гарвал Виталик Ряснойг л дуудна. Аль нэг айл байшин дээрээ антен зоох юм уу, радио хүлээн авагчаа үзүүлэх хэрэг гарвал өнөө л нямбай хянуур механикч Виталикаа дуудна. Виталик нь урьсан болгонд үгүй гэхгүй ирж, хийх гэсэн юмаа дуусан дуустал дуу шуу ч үгүй л оролдоно. Ийм л хүү дээ. Ер нь аливаа юмыг оролдож ухаж, төнхөж элдэв хангай юм эвлүүлж бүтээж байх дуртай хүү. Гэрт нь гайхах юм зөндөө. Энэ хавар зурагт радиогоо маш сонин өвөрмөц антен хийсэн нь баригддаггүй долгионыг хүртэл барьж, хамаг айл амьтан Виталикийн тэр гайхамшгийг үзэх гэж, дэлгэцнээ жирэлзэн гарах сонин сонин юмсыг үзэж гайхахын ихээр гайхацгаан, хаанахын юу болохыг нь мэдэхгүй зарим нь грек байх аа гэж, зарим нь итали байх аа гэж, нэг зарим нь бүр магадгүй Улаан нүдэн гарагийнх ч юм бил үү? гэцгээжээ. Нөгөө чөлөөнд гарсан дарга Яцубаг мэдтэл иймэрхүү л байдалтай байжээ.

	— Хонгор минь, чи элдэв хангайн юм сонсоод хэрээ л мэдээрэй гэж тэр хүн, залуу механикчид хэлсэн гэнэ.

	Хүү дуугүй байвал дээр байсан нь мэдээж боловч

	— Би танаар заалгахгүй гэж хэдэрлэжээ.

	— Уухайс даа! Чи хэнээр заалгадаг хүн байна аа? Чамайг татахгүй бол дэвэн дэлхийн юм сонсож мэднэ шүү дээ гэж Яцубаг хэлэхэд

	— Чадаж л байвал сонсож болохгүй нь юу бил ээ? гэжээ.

	— Чамд зөвшөөрөл байна уу? Хэн чамд ингэж байх эрх олгов оо, хонгор минь? гэхэд нь,

	— Танд надаар оролдох эрхийг хэн олгосон юм бол? гэж шаралхахад нь

	— Чам шиг шар завжтай зулзага намайг байцаах болоогүй. Би ах зах хүний хувиар чамтай ярьж байна! Наад антенаа болдог газар луу нь эргүүл гэж чамд хэлж байна шүү... гэж занажээ.

	Виталий зүтгэснээрээ зүтгээд тэр зөвлөгөөг хүлээж авсангүй. Гэтэл хошууч гуай хааш нь ч юм утасдаж, хэнд ч юм хошуу өргөж байж санасандаа хүрч, Виталий хүү антенаа өөрчилж, өөрийн мужийн телевизийн төв дээр тавихаас өөр аргагүйджээ.

	Охидын дунд шахаж суусан Грицько Штереверя гэгч хүү Виталий руу нүд ирмээд

	— Хонгор минь, дуул дуул гэж хэлсэнд тэрхүү «Хонгор минь» гэдэг үгийг хэнд хамаатуулж хэлснийг мэдэх учир цөм инээлдсэнд ганцхан эцгийгээ шоглуулсан Лина, Штереверя руу зэвүүцэн муухай хараад

	— Чи намайг буугаасай гэж байна уу? гэлээ.

	Инээд тэр даруй намдаж, Тоня энэ эвгүй явдлыг болиулах санаатай

	— Хараач та минь, биднийг шулам хөөж явна! гэж хашхирав.

	«Шулам» гэдэг нь эдний суусан ачааны тэргийг бүр Төвөөс гарснаас хойш араас нь тоос манаруулан дагаж яваа сүү зөөдөг цистерн бөгөөд «Сүү» гэсэн бичиг нь холоос тоосон дундуур ил харагдавч ердийн л ус тээж яваа ажээ.

	Олон цахлай, ачааны тэрэгтэй уралдах гэсэн мэт хурдлан нисэцгээж, дун цагаан биетэй том том нь түрүүлэн намбатай гэгч дэвж, хээр талын ажил хөдөлмөртөө шамдацгаана.

	Алла Ратушная гэдэг охин сэвхтэй бяцхан нүүрээ тэнгэр өөд харуулан

	— Харав уу, тэр манай хөдөлмөрчдийг. Нэг хотод цахлайд зориулсан хөшөө байдаг гэж нэг юмнаас уншсан юм сан гэж хэлэхэд

	— Цахлайд хөшөө босгох хэрэг үү? Юү болоод тэгж хүндэтгэдэг бил ээ? хэмээн Штереверя үл итгэн нүдээ бүлтийлгэн асуувал

	— Нэг удаа тэндхийн хүмүүсийн тариаг царцаанаас аварч өгсөн юм байх гэв.

	Нисэж яваа цахлай улам олон болж, хязгааргүй их тариан талбай, дээр нь тоо томшгүй цагаан жигүүр жирвэлзэн дэвээд, харахад тун сайхан байлаа. Тэд өд сөдөө наранд гялалзуулан жирэлзэж, доошоо шумбан бууж, нисүүт дундаа тариан түрүүн дээр байсан цохыг шүүрэн авцгаана. Тэдний хувьд ачааны тэрэг нь эвлэг түргэн сэлүүрдэгч хөлөг онгоц шиг харагдаж, дээр нь суусан хар толгойтой хөөрхөн жаалууд айхыг мэдэхгүй улс шигээр бодогдож байгаа болов уу гэмээр ажээ.

	— Эд ямар нэртэйг мэдэх үү? Газрын дундад тэнгисийнх шүү дээ! гэж шонтгорхон хамартай цовоолог охин Мария Ситник хэлэхэд

	— Тэгээд эд чинь тэндээс гаралтай юм уу? гэж Тоня асуухдаа бүх замын турш бараг л анхныхаа удаа Виталикт хандав.

	Хүү бүдэгхэн дуугаар

	— Эд чинь манай эндхийн Смаленыйд ч өндөглөдөг юм шүү дээ гэж хариулав.

	Смаленый гэдэг үгийг дуулмагц эрэгтэй эмэгтэйгүй цөм Кузьма руу инээлдэн харцгаалаа. Кузьма бол тэдний ангийн, маш том чийрэг биетэй хөвгүүн билээ.

	Смаленыйг ч мартахаа байсан хүн дээ!

	— Кузьма маань нэг хэсэгтээ л дурсах байх даа!.. гэцгээв.

	Смаленый арал гэдэг бол Улсын дархан цаазтай газарт ордог олтиргийн наад захын нэг арал бөгөөд эд нар бүр тавдугаар ангид байхдаа биологи заадаг багш Василий Карповичийнхаа байнга зохиох дуртай аяны нэгэнд оролцон тийшээ очиж үзсэн юм. Тэр багш одоо ч гэсэн эдэнтэй хамт явж, гагцхүү дээр тэвшинд бус дотор бүхээгт жолоочийн дэргэд сууж явав. Тэгэхэд эднийг Смаленый руу явган дагуулж очсон бөгөөд Смаленый гэж нэрлэсэн учир бол тэртээ нэгэн цагт хар галуу өөрсдийн буудлыг тэнд хийдэг байсан учраас арал үнэхээр төмрийн өнгөтэй олон галуу болж түлэгдсэн юм шиг болдог байжээ. Тэднийг тэнд аялан очиход хар галуу байгаагүй ч цахлай мэтийн шувуу тоо томшгүй олон, үүр уурхайгаа энд тэндгүй зассан байжээ. Завь арлын эрэгт тулж зогсоход, залуу аялагчид эрэг дээр асгаран бууцгаавал бүхэл бүтэн үүл гэмээр цагаан шувуу гаагалалдан нисжээ. Тэрхүү шаагилдаж шуугилдан нисэх шувууд, нарыг халхлан, тэднийг арал дээр байх үес тасралтгүй хашхиралдаж байжээ. Тэнд цахлайнаас гадна нугас, бор нугас, тэнгисийн тагтаа байсан бөгөөд ногоон дунд хөл тавихын аргагүй үүр, өндөг, нүцгэн дэгдээхэй дайралдаад зарим нь өд ургаж гүйцсэн байхад зарим нь жижигхэн хошуугаараа өндөгнийхөө хальсыг тоншин цоолж, цагаа болоход дээш хөөрөн нисэж энэ ертөнц ямаршуу болохыг сонирхон үзэхээр завдан байцгаажээ.

	Аялагсад арлаар тарж явцгаахад, хүнээс өндөр татаарын хун дайралдав. Ангидаа хамгийн намхан Виталий ой дотор яваа юм шиг л болж хурган чих гэдэг ургамалд тээглэн ядаж явахад дээр тэнгэрт битүү бүрхсэн шувуун сүрэг, доор газарт хорт могой шур шур дуугарах сонстож байжээ. Одоо энд инээн сууж яваа нас биед хүрсэн хүн шиг ханхар том цээжтэй Кузьма хүү тэгэхэд ширэнгэн дотор хорт могой гишгээд хөлөө хатгуулж билээ. Ямар их чарласан гэж санана! Василий Карпович шалавхан хэвтэж, хөлийг нь хөхөж сорж хорыг нь нулимахад, Тоня бас сорж хажуу тийш нулимсан тул яасан айдаггүй юм бэ гэж бусад нь цөм гайхан шагшиж, сүүлд нь сургуулийн ханын сонинд бичжээ. 

	Тэгэхэд Тоня гайхах мэт мөрөө хавчаад

	— Гайхах юм юү байгаа юм бэ? Манай аав хоньчин, надад зааж өгсөн юм гэж билээ.

	Үүний дараа Кузьма өвчлөлгүй өнгөрсөнгүй, халуурч бүлээрч өрөөсөн хөл нь хавдсан ч гэсэн эдгэж, харин чиг тэгж хатгуулсан нь ашиг болсон гэмээр чийрэг зузаан хүү болж, одоо багшаасаа ч ханхар цээжтэй болжээ.

	— Кузьма чи, Тоняд ядахдаа «Красная Москва» үнэртэй ус бэлэглэдэг болоосой доо. Чонын өргөсөн дотор хойшлуулшгүй тусламж үзүүлсний нь төлөө... гэж Марийка Ситник хэлбэл

	— Тэгж бэлэглэх хүн биш ээ! Тэр байтугай кино цуг үзэхээс айдаг хүн юм чинь гэж Тоня нүд нь тогтож ядан тормолзож байсан хэр нь зориуд гутарсан дүр үзүүлэн хэлэв.

	— Цуг үзнэ дээ! гэж Кузьма хэлэхэд

	— Миний цуг үзэх эсэхийг чи яаж мэдээв? Эхлээд эр хүн шиг сахлаа тавь! Одоо чамд шар үс ч ургаагүй байна! гэж Тоняг дооглоход,

	— Үүний хэлж байгааг дуулав уу! Эм хүн болгонд хорт могойн гурван дусал цус бий гэлцдэг нь үнэн юм аа... гэвэл

	— Чамд хэр их үлдсэн бэ дээ! Чи тэгэхэд ямар их ориллоо доо. Хамар чинь цайчхаад байж бил ээ! гэв.

	Замын нугачаа дээр тэрэг шарвахад тэд өөрийн эрхгүй нэг тийшээ чулуудуулан шахцалдаж бүгд шуугилдан инээлдлээ. Харин Виталийн хувьд бол иймэрхүү нугачаа олон дайралдаасай, замаар яваад л байх юм сан, Тоня саяных шигээ, бондгор халуун биеэрээ дахин дахин шахаж ирээсэй гэж бодож явжээ.

	Тэгтэл машин тариалан дунд ороод зогсоход аянд оролцогчид бүгдээрээ тэвшнээс ийш тийшээ дэвхрэн бууцгааж, нөхөөс цоолдос тавьсан дугуйнуудаа газар шидлэв. Буурал сахалтай сэргэлэн Василий Карпович хөгжилтэйгөөр

	— За хө, хувь заяаныхаа дугуйнуудыг авцгаа даа! гэв.

	Виталий Тонятай хамт саяхан дээр нь сууж явсан дугуйгаа авч хом шигээр цээжиндээ углав. Дугуйнаас халуун резиний үнэр тэртээ нэгэн цагт өнхөрч явсан газрынх нь тоос хоёр аятайхан үнэртэж, тэнгэрийн хаяа хүртэл үргэлжилсэн улаан буудайн үнэр ханхлаад тархи толгой дуниарам байлаа.

	Василий Карпович хэн юү хийх, хаашаа явахыг заахдаа Виталий, Тоня хоёр нэг дор зогсож байснаас ч тэр үү, хамт явуулах болж

	— Та хоёр энийг тээр тэнд, зурвасын дунд аваачиж тавигтун гэв.

	Тоня бидонтой ус аваад түрүүлэн алхахад Виталий дугуйгаа угласан чигээрээ хойноос нь дагав. Виталий дугуйг усанд унасан хүнийг аврах цагариг мэтээр биедээ углаад явсан ч, замаас холдож хоёулхнаа болсондоо төрсөн сэтгэл хөдлөлтөөс нь тэр дугуй аварч чадсангүй. Машины тэвшинд Тонятай хамт нэг дугуйн дээр сууж явахдаа нэг ширээнд суусан юм шиг санаж явсан бол одоо хэлэх үгээ ч олохоо байгаад өөрийнх нь эв хавгүй байдал биеийг нь агдлан барьж, байсхийгээд л хацар нүүр нь халуун оргиж явав.

	Тэгэхэд Тоня юу ч болоогүй юм шиг түрүүлэн алхсан хэвээрээ тариан дундуур улам улам гүнзгийрэн орж явах бөгөөд гагцхүү үслэг даавуун шалбуур өмд нь сэржигнэн, нимгэн эрээн плать дэрвэхээс өөр юм харагдаж сонсогдсонгүй. Тэр ийш тийш эргэн харахад, алтан шаргал үс нь наранд гялтганан, нарийн туузаар ороож адууны сүүл шиг болгосон нь ар шилэн дээр нь дугуйран унжиж, Тоняг эртний ромын цэрэг эртэй адил болгожээ. Ингэж моод хөөцөлддөгийнхөө төлөө нэлээн юм сонсож, сургуулийн эвлэлийн хурал дээр энэ адууны сүүл шиг үснийхээ төлөө шүүмжлүүлсэн хэр нь ер ажирдаггүй, хөгжил баясгалантай хэвээрээ, хэнээс ч эмээхгүйгээр хүссэн дагуугаа үсээ янзалж байхын тулд гагцхүү боловсролын үнэмлэхээ л олж авбал боллоо гэсэн байртай явах ажээ.

	Зурвасын хоорондох зам дуусдаггүй, үзүүр хязгаар үгүй юм шиг, газар тэнгэрийн зааг хүртэл одсон мэт 

	...

	аад зөвхөн тариан түрүү тал бүр тийш найган налж, хээрийн шош хөхрөөд, чөдөр өвс хөлд тээглэн, хулганын буурцаг улайран бөнжийн үзэгдэнэ.

	Тоня сая нэг юм зогсож, бидоноо газар тавиад эргэн тойрноо ажиглав. Ойрхонд туждаа агь ургаж бууралтан хүний гарт өртөлгүй үлдсэн өндөр бунхт толгой овойн харагдана. Ойр хавь амьтан хүн ер алга, гагцхүү ачааны тэрэгний тэвш, усны тэрэгний орой хоёр улаан буудайн дээгүүр цухуйн, холоос хүн хашхиралдах дуулдах нь тэртээ холд ангийнхан нь бие биеэ дуудаж байгаа бололтой.

	Тэнгэр цэлмэг, зөвхөн тэртээ хаяанд цайвар ягаан хэсэгхэн үүл мэдэгдэхтэй үгүйтэй цухуйна. Тийм үүл нас богинотой ажээ. Нэг мэдэхэд бий болсон шигээ, нэг мэдэхэд үдээс өмнө тарж сарниад алга болчихдог ажээ. Харин одоохондоо алсад яваа хөлөг онгоцны дарвуул гэмээр цайраад тариан дунд зогсоо хоёрыг хүрээлэх мэт ойртон, хөвөн цагаан биеэрээ гайхуулан хараа булаана.

	— За тавиач дээ. Солиотой юм шиг зогсоод байх юм... Хомоо хаяач гэж Тоня түрүүлэн ам нээв.

	Энэ бол хүүгийн авчраад, яах гэж авчирснаа мартсан юм шиг гөлрөөд зогсож байсан машины дугуйг хэлсэн хэрэг.

	Бүсгүй тийн ширтэх нь Виталийд тун эвгүй зовуурьтай санагдаж, Тоня биш, өөр ямар нэгэн үл таних бүсгүй бараг л дооглон шүүмжилж зогссон мэтээр бодов. Тэгээд түүний нүдээр өөрийгөө үзэх шиг болмогцоо барагтайхан биеэ санаж, чих нь халуун оргин энэ золигийн дугуй намайг улам ч жижгээр харагдуулж байгаа даа гэж бодогдон, бас Тоня хархан хөмсгөн доороосоо тоомжиргүй ажиглаж байгаа болов уу, энэ миний өмнө биедээ дугуй углаад алмайран зогсож байгаа жаал хүү ер нь ямаршуу хүү байна аа, гэж сонжиж байгаа болов уу гэх мэтээр бодов. Уг нь цэргийн туршлагын талбайд ажилтай сайхан эр, дэслэгч цолтой хүн зогсож байвал зохих бөгөөтөл дух руугаа унжсан хэдэн өрөвгөр шар үстэй, жирийн л нэг хонин бор нүдтэй, бидэртэй газар шиг сэвх болсон туранхай нүүртэй банди, уруу царайлаад зогсож байна гэж намайг бодож байгаа болов уу гэх мэтээр бодож байтал нь

	— За хө, энд тавья гэж Тоня зааж, хүүг алмайрсан байдлаас нь салгав.

	Гэвч одоо Тоня нэг л биш болж, шувуу шиг сэрэмжтэй ч юм шиг, дотроо юм бодсон ч юм шиг, урьд нь сургууль дээрээ, хичээлийн завсарлагаар санаа амар зүггүйтэж байдагтайгаа адилгүй болоод байгааг нь Виталий мэдлээ.

	— За түргэл гэм! Өглөө юм идээгүй юм уу даа! гэж Тоня шавдав.

	Виталий хэл ээдэрч, арчаагүй харагдаж байгаагаа мэдрэн, наранд халсан дугуйг дуугүйхэн газар хаяж, Тонягийн заасан хиаг дотор тавьснаа дараа нь нэг их чухал юм шиг байдал үзүүлэн дахин нэг засаж тавив. Тоня цахлайн уух усыг их л нямбай байдлаар дугуйнд юүлж, өөртөө уух ус жаахан үлдээгээд, тэр даруй бидоныхоо амсраар шунаглан ууж гарав. Түүнийг ус ууж байгааг Виталий нүд салгалгүй ширтэж, бидон өөд өнгийсөн нарийхан бор хүзүүг нь сайтар ажиглав. Тоня нэл ус болж, зах руу нь орсон ус гижгийг нь хүргээд түрүүчийн намбатай байдлаа алдаад тачигнатал инээж

	— Чи уух уу? гэж өөрөө цадаад Виталий руу харав. 

	Тийнхүү бидоныг өгөхдөө Виталийн гарт гараа хүргээд авсан нь санамсаргүй ч байж болно, санаатай ч байж болно. Бүсгүйн гар хүрэх төдий болоход л хүүгийн бие халуун оргих шиг болж давхийгээд, бүх юм нэг л сайхан болоод ирэх шиг санагдсан нь урьд өмнө үзэгдээгүй зүйл байлаа.

	Чухамдаа Виталийн ам цангаагүй байсан ч өнөөдөрхөн Төвийн өрөмдмөл худгаас авсан хэр нь одоо бүлээсчихсэн уснаас уув. Ууж ханаад, үлдсэнийг нь резин цагариг буюу энэхүү хиаг дотор тавиастай хувь заяаныхаа дугуйнд юүлэв. 

	Одоо ус нь бараг амсартаа хүрсэн тул үүнээс хойш цахлай шувууд халуунд уух боломжтой боллоо. Хоёул дугуй дээрээсээ өнгийн зогсоод, усных нь долгилохоо болихыг хүлээв. Усан дээр аажмаар хөх цэнхэр тэнгэр тусахад нарны гэрэлд хагас дутуу гийгүүлэгдсэн царайнууд нь тодорч ирэв. Тэнгэрт нисэж яваа цахлайнууд бас усан дотор тусаж харагдлаа.

	— Шувуу манай энэ усыг олдог болов уу, Виталик аа? гэж Тоня бодлогошрон асуув.

	Виталий нэг л хачин сөөнгөтсөн дуугаар

	— Олно оо... гэж хариулав.

	Тэр хоёр энэхүү усанд туссан тэнгэрийг нэлээд хугацаанд харж зогсохдоо дотор нь туссан өөрсдийн дүрсийг бид мөн үү, биш үү гэж сайн танихгүй байв. Тэгтэл

	— Крейсер хөлөг!

	— Крейсер хөлөг тэнгисийн буланд ирлээ! гэж хашхиралдах дуулдав.

	Хэн нэгэн хашхирч, бунхт толгойн орой дээрээс сонсгох нь дуулдаж, хэдэн хөвгүүд охид тэнгисийн зүг харцгааж, тэдний тал талаас бусад хүүхэд гүйлдэн, тэр ч байтугай Василий Карпович цагаан малгайгаа цайвалзуулан эгц хажуу өөд нь гүйж яваа харагдлаа.

	— Явъя! гэж Тоня хашхираад, улаан буудайн дундуур түрүүлэн гүйв.

	Удсангүй тэр хоёр ангийнхантайгаа нийлэв.

	Ер нь энэхүү хээр талын бөмбөрцөг болсон агь бүрхмэл бунхт толгойн орой дээр гүйгээд гарах юм бол талд хэрхэн зэргэлгээ татаж байгааг харж болох агаад өмнө зүг алсын алсад тэнгисийн ус нүд гялбам гялтганан, голын цутгалын хаялга харагдах болно. Тийм хаялгын ус голдуу эл хуль гялтганаж байх боловч үе үе, төлөв зуны өглөөгүүр загасчны дарвуулт завь цайвалзан, өглөөнөөс үдэш болтол тэнгэрийн хаяаны наахна сэлж яваагаар харагддаг юм.

	Харин одоо дарвуулт завины оронд, булангийн тэхий дунд ямар нэгэн үл хөдлөх хар уул тогтсон мэт байхыг Тоня, Виталий хоёр харлаа.

	Крейсер хөлөг мөн үү, хаанаас гараад ирэв? Тэр ч байтугай хөлөг онгоцтой адилгүй санагдаж, гялалзан гөлчилзсөн усан дунд хадан цохио шиг зэлүүд бараантаад, тэнгэр тэнгис хоёрын уудам зайд хөдлөлгүй дүнхийнэ. Эндхийн усанд ийм маягийн хөлөг ирсэн удааг Виталий, Тоня хоёрын хэн ч үл санана. Гэтэл энэ хөлөг хүрч ирээд, оньсого таавар шиг, алс холд жирэлзэх тэнгисийн ховдос шиг байлаа. Энэ хоёрын залуу насны бодлыг дэврээх гэсэн мэт, бунхт толгойн орой дээр бөөгнөрөн байгаа ахлах ангийн хүүхдүүдийн сониуч харцыг татах гэсэн мэт, түүгээр ч үл барам замын хажууд гайхан зогсоо тракторчид, эрэг хавьд сангийн аж ахуйн хонь хариулж яваа хоньчдын анхаарлыг хандуулах гэсэн юм шиг гараад иржээ.

	— Зочин ирж дээ. Эртнээс үзэгдээгүй юм сан. Гучин хэдэн онд ирснээс хойш ирснийг нь ер санахгүй байна гэж Василий Карпович хэлэв.

	Виталий, Тоня хоёр хөлгийг харж харж, харилцан бие биеэ хараад, инээмсэглэцгээсэн нь энэ хоёроос өөр хэнд ч ойлгогдомгүй битүүлэг нууц байдал байгаа мэт санагдлаа. Энэ хөлөг онгоц ингэж сонин гараад ирсэн нь тэр хоёрт тохиолдлын хэрэг бишээр барахгүй санаа сэтгэлээр ойртоход нь ямар нэг талаар холбогдолтой, ингэж гэв гэнэт бий болсон хоорондын харилцааг нэг л өөр болгоход холбогдолтой мэт байв. Ойр дотно байгаагийн бодол арилалгүй, хөгжин бадарсан сэтгэлд ингэж Тэнгисийн зочин сүрлэгээр айлчлан ирсэн нь нэг ёсны чимэг болж, одоохон бүх их буугаараа ёслолын буудлага буудаж, хаялгат булангаасаа тэдний санаа сэтгэл хийгээд хоёуланд нь цоо шинээр цэцэглэн бий болсон нууц бодолд баяр хүргэлээ ч гэсэн манай хоёр гайхахааргүй болжээ.

	Гэтэл нөхөд нь шал өөр юм сонирхож

	— Василий Карпович аа, энэ хөлөг хэр удаан байдаг бол?

	— Ямар улс жолоодож яваа бол?

	— Крейсер хөлөг үү, аль эсминец хөлөг үү? гэх мэтээр асууцгаана.

	Василий Карпович мэдэхгүй гэсэн байртай мөрөө хавчгасхийлгэв. Үнэндээ энэ хөлөг болон түүний ямар зорилготой явааг сурагчдаасаа илүү мэдэх юмгүй байжээ. Хүүхдүүд бөөгнөрөн зогсоод тэнгисийн тэр гайхлыг нүдээ чилтэл ширтэцгээн, тэртээ холд юү байгааг тодруулан харах гэж дэмий л оролдоцгоов.

	— Дохио өгдөг хүн нь зогсож байгаа юм бил үү. Эрэг өөд морзын үсгээр дохио өгч байгаа юм биш биз? Эндээс яаж харагдах вэ дээ? гэж Кузьма тааварлав.

	Морзын үсэг гэдэг үг дуулдмагц нэг хүүхдийн нүүр улайв. Энэ явдал нэг бүсгүйн анхаарлаас хөндий өнгөрсөнгүй учир инээд алдчихгүйн тул уруулаа тас жимийв. Тэгтэл

	— За нөхөд өө, гэртээ харьцгаая гэж Василий Карпович хэлээд мөнгөлөг өнгөтэй хатсан өвс, ногоон зүлэг дундуур гулгасхийн түрүүлэн бууж эхлэв. 

	Тэр

	— Доошоо харж болгоомжтой яваарай. Энд юу ч байж болно шүү, манай эндхийн газрыг аюулгүй гэсэн чухал баримт бичигт одоо болтол гарын үсэг зураагүй байгаа юм шүү дээ. Мина шалгадаг улс ч ирсэн, элдэв хангайн комисс ч ирсэн, тэгсэн хэр нь баталгаа гаргаж зүрхлээгүй л байгаа юм даа гэж сурагч нартаа санууллаа.

	Чингэж багшийн сэтгэл зовсон нь хүүхэд бүрийн сэтгэлд өөрийн эрхгүй нөлөөлж, энэ дов хөндлөн гулдгүй нүх сүвээр сийчмэл, тэр нүх сүвэнд нь өвс ногоо ургаж битүүрсэн нь нэг л сэжигтэй байгааг цөм үзэцгээж, цэргүүдийн нуувч шуудуу, дайны үед энэ дов дээр зенитийн батарей байрлаж байсан бололтой боллоо. Ийм газарт мина ч байж болох, аягүйтвэл үхлийн аюултай цэнэг бүхий бөмбөг ч байж болно. Дов тэр аяараа агь бүрхмэл бууралтсан хуурай өвс дүүрэн, бас шинэхэн зүлэг ногоотой нь аясын салхинд найганхан, усны долгион адил үелзэнэ. Василий Карповичаас бусад  нь цөм дайн гэгчийг үзээгүй, зөвхөн бусдын ам, кино хоёроос л үзэж дуулсан хэр нь сангийн аж ахуйн хүүхэд багачуултай тохиолдсон элдэв золгүй явдлыг гэнэт санацгаав. Дайны дараахан энэ талд олон хүүхэд гэмтэж осолдож билээ. Фронтоос ирсэн нэг залуу багш дайн дууссаны эхний жил хөдөөгөөс мина олсон хүүхдүүдээс түүний нь салгаж чулуудаад өөрөө амь үрэгдсэнийг саналаа.

	Бунхт толгой дээрээс буухдаа цөм болгоомжтой явж, багшийнхаа сануулснаас хойш хүн болгон дэлбэрээгүй зэвэрчихсэн хэвтээ мина дундуур яваа юм шигээр өөрсдийгөө бодож явсан бол талд гармагцаа дахин дуу шуутай, бөөн хөөр хөгжөөн болсоор замдаа оров.

	Буцах замд Тоня, Виталий хоёр тэвшний буланд эсрэг харан сууцгаасан нь тэдний дунд юу ч болоогүй юм шиг атал нэг л бие биеэсээ зовоод байх шиг байжээ.

	Нөхөд нь ч тэднийг дооглосонгүй, дахиад л хөгжилдөн шуугьцгааж, замын нугачаа дээр ийш тийш нь чулуудахад эрэгтэй хүүхдүүд дүрсгүйтэн

	— Гэх мэт! Гэх мэт! гэж хашхиралдана.

	Энэ нь хөндлөнгийн хүн сонсвол тун утгагүй үг мэт боловч эдний хувьд орос хэл заадаг эмэгтэй багшийн хэлэх дуртай үг бөгөөд хөгжих цэнгэх дохио нь болж өгдөг үг байжээ. Бас энэ үг дуулмагц цээж бичиг бичүүлэхдээ Мария Алексеевна багшийн нь дуу жигдхэн ойлгомжтой болдгийг сонсох шиг болцгоож, бас цээж бичигт гарсан «Тэр залуу эр хүүхнийг тэвэрч, биедээ наалдуулан бүсэлхийгээр нь... гэх мэтээр» гэдэг үгийг өөрсдөө хамжиж байж зохиомжлоод байнга хэлж хөгжилддөг болсон юм санжээ.

	— Гэх мэт! Гэх мэт! хэмээн цөмөөрөө нэгэн зэрэг хашхиралдан, дахиад л бөөн инээдэм болцгоов.

	Зүгээр нэг үед бол Виталий инээх л байлаа, гэтэл одоо иймэрхүү шал дэмий юмнаас бүр эвгүй санагдсан нь саяхан бий болсон онцгой сайхан бодлоосоо бүрэн ангижраагүй байсных биз ээ. Энэхүү Тоня гэдэг гүйсэн харайсан цовоо бор охин л түүний сэтгэлийг юутай ч зүйрлэмгүй бодлоор дүүргэсэн хэргийн эзэн болжээ. Өчнөөн жил нэг доор байхдаа Тоня түүний хувьд бусдаас ялгарах юмгүйгээр барахгүй олон удаа хичээлд нь тусалдаг, Тоня ч дээсэн дөрөөтэй сурдаг, үргэлж л хүнээр хэлүүлдэг, ер нь шалгалтын үед нууцаар дэмжлэг авч бүх ангийнхнаараа туслуулж, тэднийхээ анхаарлын төвд байхыг аятайханд боддог хүүхэд байв. Ер энэ бүхнийг бодоход сонин ажээ. Тоня самбарт гарчхаад элдэв зүрхтэй арга хэрэглэдгээрээ бүгдийг хөгжөөдөг, хэдийгээр хүүхдүүд зангах нь зангаж, анивчих нь анивчиж тусалсан ч тэр бүхнийг ердөө ч ойлгохгүй байгаа дүр үзүүлэн, багшийг буруу харангуут гараа алдлан, хэлсэн үгийг хагас дутуу, буруу зөв ойлгож, өөрөө ч инээдээ бардаг билээ. Тэгтэл үеийн охид дундаасаа хамгийн түрүүнд бие хаагаар аятайхан болж, бүсгүй хүний намба сууж, түмбэгэрхэн хоёр мээмтэй болжээ. Эрэгтэй хүүхдүүд түүнийг хар хүнтэй болздог боллоо, цэргийн туршлагын талбайгаас ирсэн цэргийн харчуул ажигладаг, уулздаг боллоо гэлцэх болов. Виталий элдэв шалдав антен, айл хунарын зуух, техникийн сонин сэтгүүлээр зууралдсаар байгаад одоо болтол мэдээгүй явснаа сая л мэдчихжээ. Түүний хувьд Тоня хамгийн аятайхан бүсгүй болон хувирав. Одоо юу болдог бол? Тоня үерхэхийг хүсэх болов уу, үгүй болов уу? Эсвэл биедээ татаж, толгойг нь эргүүлчхээд л хаячихдаг болов уу? Залуучуудын толгой эргүүлэх нь түүний ганц бахыг хангадаг, тэр ч байтугай үеийн охид нь «Манай дэнгийн эрвээхэй! Хэнийг сонгохоо мэдээгүй яваа хүн...» гэлцдэг шүү дээ гэх мэтийн бодол төрөв.

	Машин Төвд ойртлоо. Ногооны бригадын шүршүүрийн ус дээр гэгч олгойдон годгодож, сэрүүхэн усан ширхгээрээ бүгдийг шүршихэд охид дуу алдан чарлацгаав. Энэхүү хиймэл борооны цаахна гарч ирэх газраа ирсэн тул цөм бууцгаав.

	Тоня хичээлтэй үедээ суудаг их эгчийнхээ хашааны гадаа ирээд, машинаас дэвхрэн бууж, Виталик радио зангилгааны дэргэд буув. Тэр нь өөрийн ганц найз Сашко Литвиненкотой уулзалгүй өнгөрч чадсангүй. Яг үдийн завсарлагааны үе тул конторт эл хуль радио цэгийн нь үүд нээлттэй, Сашко ч байхгүй, харин чихэвч мэтийн багаж нь ширээн дээр хөглөрөн хэвтэхийг үзвэл эзэн нь холдоогүй шинжтэй байв. Сашкогийн эрдүү хоолой нягтлан бодогч нарын өрөөнөөс дуулдах нь тэнд бүсгүйчүүдтэй алиалж байгаа хэрэг бөгөөд өрөөний тайзны доохно буланд шаваастай үүрэндээ байгаа ангаахайнууд шулганалдаж байлаа. Тийм олон утас, усан үзмийн навч зурсан хананы цаасан дээр үүрээ тогтоон шавна гэдэг сонин ажээ. Өвчүү цагаан хараацайнууд аппаратаас ч, хүнээс ч айх юмгүй цонхоор орж гарч шулганалдана. Виталик Сашкогийнхоо суудалд суугаад шувууны үүрийг анхааран судалж эхлэв. Ер нь хараацай инженер мэт уран чадвараараа түүнийг үргэлж бишрүүлдэг байжээ. Сүлжилдсэн утаснаас ховхрохгүйгээр үүрээ тогтооно гэдэг ихээхэн чадвар орно! Хараацай шүлсээрээ норгож, цемент шиг хатуу болгосон хатсан шавар дээрээсээ адууны хялгас нааж антен шиг сэрвийлгээд, ангаахайгаа үүрээс үсэрч унагахгүйн тулд ороодог ажээ. Мөн ч халамжтай ээж юм даа! гэж бодогдоно.

	Виталийн харц хараацайн үүрнээс хананд өлгөсөн жуух бичиг, диплом руу шилжив. Хэчнээн ч удаа тэдгээрийг харав даа! Энэ дипломууд нь урьд өмнө Сашког радио сонирхогч богино долгионыхны уралдаанд түрүүлэхэд нь шагнасан шагнал байлаа. Тийн шагнал авах нь зөвхөн Сашкогийн баяр биш Виталийн ч баяр болдог юм. Учир нь Сашко Литвиненко сургуулиа төгсгөөд сангийн аж ахуйн радио зангилгаанд радиочноор ажиллаж, энэ радио цэг Виталийн нэг гэр нь болж, үүнтэй холбоотой бүхэн түүнд дотно болжээ. Сашко тэр хоёр хүлээн авагч засаж, техникийн сэтгүүлд нийтлэгдсэн өгүүлэл уншиж хэчнээн ч оройг өнгөрөөв дөө. Янз бүрийн бүдүүвч зургийн учрыг олж, Сашко эчнээгээр сурдаг тул түүний даалгаварт авсан бодлогыг бодож энэ ширээн дээр хэчнээн удаа шөнө дүл болтол тонгойлдон суув даа!.. Тэр олон диплом дунд ардын, ардчилсан орнуудаас ирсэн өвөрмөц сонин, «агаараар» гэсэн бичигтэй туузаар ороосон дэлхийн бөмбөрцөг байна, бас хүрэн лацаар тамгалсан хуйлмал папирус хэлбэртэй диплом байгаа нь Варшаваас иржээ. Сашког тэнд бас мэддэг болсон хэрэг... 

	Ганцхан гэм нь л Сашко алмуур таяг тулж явдаг. Түүнийг бүр бага байхад мина тэсэрч (нөгөө фронтоос ирсэн багшийг нас бардаг өдөр) хөлийг нь гэмтээж, нэг насны тахир дутуу хүн болгосон юм. Гэвч Сашко ямар зоригтой гэж санана! Түүний оронд өөр хүн байсан бол санаа сэтгэлээр унаж, гуньж гутран, ирээдүйдээ итгэл алдрах байсан бол Сашко бууж өгсөнгүй. Ер нь Виталий Сашко найз шиг нь хөгжилтэй зугаатай, ухаалаг сайхан санаатай өөр хүнийг найз нөхөд дотроосоо олдоггүй юм. Сашко таягтаа доогтой, бүр тохуутай гэмээр ханддаг. Одоо ч гэсэн радио цэгийнхээ өрөөнд орж ирэнгүүт хоёр таягаа босгон дээрээс ширвэж, газрын мухарт хаях гэсэн юм шиг өрөөний булан руу чулуудаж орхив. Тэгээд нэг гараараа сандлын түшлэгээс барьж, нөгөө гараараа Виталикийн мөрийг алгадан

	— Сайн уу? гэв.

	— Сайн гэвэл

	— Чи чинь хошуучийг дийлсэн үү? гэв.

	— Тэр яах вэ... дийлсэнгүй гэж Виталий хариулав.

	Ингэж ярилцах зуураа хүчээ шалгалцан чанга гэгчээр гар барилцав.

	Сашкогийн атгахад Виталийн хуруунууд нийлчих шахдаг ажээ. Сашко таяг тулж явсаар байгаад цээж нь чийрэгжиж, гар нь тамирчин хүнийх шиг болжээ. Виталик ч гэсэн зүгээр нэг сул биетэн биш, найзынхаа гарыг хариу чанга атгасанд цаадах нь гайхаж

	— Хөөе, чи чинь өнөөдөр ямар их чадалтай байна аа! гэж бахдав.

	Сашко суухдаа долгиотсон зөөлөн сэвлэг үсээ сурмагаар хойш нь хаяв. Ер Сашко толгойгоо эвтэйхнээр яльгүй хаялан, үсээ гэдрэг болгохдоо маш уран ажээ. Түүний нүүр царайн тэг зөв сайхан, нүд нь очтон гялалзаж байдаг хөгжилтэй цэнхэр билээ. Виталий түүнтэй үерхсэн бүх хугацаандаа өнөөдөр л анх удаагаа найзыгаа ийм сайхан юм байна гэж анхааран ойлгож, «Ийм сайхан цэнхэр нүдтэй хар хүү ч бүсгүйчүүдэд аятайхан санагдана даа!» гэж анх удаагаа бодоод

	— Сонин дуулав уу? гэж асуухад нь Сашко чихэвчээ толгойдоо углаж,

	— Крейсер хөлгийн тухайд хэлж байна уу? Их л сонин юм даа. Ингэж ирснээрээ хамаг амьтныг цочоолоо. Би бүр холбоо барих гэж ч оролдлоо, хариу өгөхгүй байна гэж хариулав.

	Сашко чихэвчээ хийнгүүтээ төв төвшин, албаны хянамгай царайтай болж, бүх л анхаарлаа агаарын долгионд шилжүүлэв. Өрөөсөн гараа сурмагаар хөдөлгөсхийгээд, нэгэн хэсэг хугацаанд чагнаснаа хөмсгөө атируулан

	— Дуугүй л байна даа гэж хэлэв. 

	Түүнийг крейсер хөлгийн радиотой холбоо барих гэж дахин оролдлоо гэдгийг Виталий таав.

	Тэгснээ Сашко чихэвчээ авч, дахиад л хуучин хэвдээ ороод, сансрын ретранслятор хийх гэсэн бодол, энэ тухай сэтгүүлд нэг хүний бичсэнийг уншсанаа найздаа ярьж гарлаа. Сашко яриандаа халж, тэр өгүүлэл бичсэн хүнийг өмнөө харж байгаа юм шигээр маргаж, нэг буруутай юман дээр мадалж байх мэт байхад Виталий энэ үед «Найз минь энэ бүхнийг надад юунд ярина вэ? Энэ дэлхий дээр Тоня байхад тэр бүх ретранслятор, өгүүлэл, энэ хөгжим чинь ямар хэрэгтэй юм бэ? Өнөөдөр Тоня бид хоёр тариалангийн талбай дунд хоёулхнаа зогсоод, резин дугуйтай усыг харж, түүн дотор туссан хөх тэнгэрийн наана өөрсдийнхөө байж байгааг харсан юм чинь...» гэж бодож байжээ. 

	Тэгтэл гэнэт Сашко нь

	— Чи сонсохгүй байна уу? Чамд сонирхолгүй байна уу? Тэгвэл эндээс зайл! Анзааргагүй амьтанд би угаасаа дургүй! Хүн хэрэгтэй юм ярьж байхад адар ширтээд, ангаахай руу тэнэг юм шиг мангайтлаа инээмсэглэж байна гэнэ ээ... гэв.

	— Би инээмсэглэлээ гэж үү дээ? Уучлаарай гэж Виталий гайхан асуув.

	Тэгсэн хэр нь дахин инээмсэглэв.

	Хоёр найз орой кинонд цуг очихоор тогтож, бас Сашкогийн ширээний шургуулга дотроос гаргаж өгсөн «Радио» сэтгүүлийн шинэ дугаарыг Виталий аваад нөгөө «заавал унших ёстой» гэсэн өгүүллийг нь харандаагаар хам хум хэд хэд зураад

	— Хүн гуай, танд эрүүл энхийг хүсье! гэж хэлэхэд нь

	— Би хүн гуай биш ээ! гэж хариулбал

	— Тэгвэл хэн юм бэ? гэж Сашко нь асуусанд

	— Би мал бэлтгэлийн дарга гэж хариулав.

	Энэхүү «мал бэлтгэлийн дарга» гэдэг үгийн цаана жинхэнэ бэлтгэгчийг хэлээгүй антенаас болж Виталийтай хийсэн маргаанд одоохондоо ялагчаар гарсан чөлөөнд байгаа хошууч Яцубаг хэлжээ.

	Виталик цаанаа л нэг жаргалтай хүний байдлаар инээмсэглэн гэр лүүгээ алхав. Виталий юм бодон явах зуураа майлсны саглагар мөчирт гараа хүргээд авч, Дорошенчиха эмгэний хашааны үүдэнд явган хаалганы яс модны оронд суулгаастай байдаг скиф нарын хүн чулуу хүртэл хашааны чулууг гараараа шудран явав. Харин тэр хүн чулуунд тулмагцаа овгосхийн цочих шиг болоод урьд өмнө нь түүнийг мянгантаа үзсэн ч үзээгүй юм шиг ажиглан харав. Он цагийн эрхээр элэгдэж идэгдэн, өнгө зүс алдаж, олон зуун жилийн салхинд инээмсэглэж байсан нь арчигдан арилсан бүдүүлэг хийцтэй энэ чулуу хээрийн булшин дээр хэдэн үеийн турш скифчүүд юм уу, половчуудын шүтээн болон байсан ажээ. Гэтэл одоо чулуун дээрх хээ угалзнаас нь мэдэгдэхтэй үгүйтэй ор мөр үлдэж, явган хаалганы яс, жирийн л нэг чулуун багана болжээ. Хэн нэгэн хүн хаалганы үүдэнд суулган босгосон бөгөөд одоо аль нэг согтуу хүн ундааны газраас шөнө харьж яваад энэ чулуун багана мөргөчих юм бол тэр даруй өөрийн явах чигийг баримжаалаад авдаг юм.

	— Виталик! гэж дуудах сонстов.

	Хашаан дотор цаана гонхныхоо довжоон дээр Хоньчин Дорошенчиха эмээ сууж байгаа нь бас чулуугаар хийсэн юм шиг харагдав. Эмгэн ингэж буруу харан тэнгисийг ширтэж бүхэл өдөржин сууж, хаа нэгтээ алсын албандаа яваа хүүгээ хүлээн байдаг юм. Скифчүүдийнхээ угалзтай хувцастай хүн чулуу соньхон инээмсэглэж чив чимээгүй байхад Хоньчин эмээ уйтгарлан, хэзээ мөнхөд хүлээсээр хөгширч хөдөлгөөнгүй болсон тул баргар царайлан суусаар л байх ажээ. Чингэж алс тэнгисийн аянаас хүүгээ буцаж ирэхийг хүлээдэг юм. Хэрэв хүү нь эргэж ирэхгүй бол энэ эмээ бас л чулуу болж хувираад хаалганыхаа дэргэдэх скифчүүдийн хүн чулуутай хамт, хоёулаа дув дуугүй сууж, хүүгээ хүлээсээр л байх биз ээ гэж бодогдмоор байна.

	Дорошенчиха эмгэн цэвэрхэн хувцсаа өмсөж гоёод, шинэхэн цагаан алчуураа эрүүн дороо зангидсан байх бөгөөд

	— Алив, хүү минь, нааш ир гэж дуудав.

	Виталийг ойртон очиход, тэнгисийн хаялгад ирсэн хөлгийг харав уу, тэрэн тухай юм дуулав уу? гэж асуугаад, хүүг өөрийн биеэр үзсэн гэдгийг мэдмэгц, ямаршуу хөлөг байна, цагаан биш биз, том дарвуултай биш биз, манай хананд өлгөөтэй байгаа зураг дээрх шиг хүүгийн минь жолооддог тэнгисийн хөлөгтэй адил биш биз? гэх мэтчилэн ер бусын сэргэлэн асууж гарав. Эмээгийн хувьд хүү Дорошенко нь алсын аянаас шууд гэртээ ирж, төрсөн тал нутагтаа харагдахуйц газар, ээжийнхээ ойрхонд зангуугаа буулгавал гайхах юм ер үгүй мэт байжээ.

	Гэвч Виталий Хоньчин эмээг гонсойлгох юм хэлэхээс өөр аргагүй болов. Тэр хөлөг цагаан ч биш, өндөр том дарвуул ч үгүй, ердөө л тэнгисийн дунд зогссон бөөн хар төмөр, Байлдааны хөлөг, дуран авайгаар харвал их буунуудын ам онгойн харлаж байдгийг ажиж болно гэж ярьжээ.

	Орой Сашко, Виталий хоёр кинонд яарав. Найз нь энэ оройг хэрхэн хүлээж ядаж байгааг Сашко тун ч тааварласангүй. Тоня сайн муу гэлгүй гарсан л кино бүхнийг үздэг болохоор түүнийг клубт заавал ирнэ гэдэгт Виталий эргэлзсэнгүй.

	Замд тэр хоёртой бас хэд хэдэн хүүхэд нийлж, бөөнөөрөө клуб рүү явцгаалаа. Сашко таягаа хол хол тулан хэнэггүй явахдаа киноны нэрийг шүүмжилж

	— Бас л нэг дурлал үзэж дээ. «Есдүгээр сарын дурлал», «Гуравдугаар сарын дурлал» гээд л кино гарсан... Би ер нь мянга нэгээс наашгүй дурлал үзсэн байх аа! гэж ярина.

	Бүгд инээлдэхэд Сашко ч бас өөрөө инээв. Хөндлөнгөөс харах юм бол Сашко чингэж таяг тулан хол хол харайж яваагаа зугаа цэнгэлд бодсон юм шиг сурмаг гэгчээр биеэ урагш чулуудан гишгэх зуураа долгиотсон урт үсээ ар тийш нь хаялан явна.

	Клубт тулж очдог дээрээ гэнэт Виталий огцом эргэн хажуу тийшээ явахад нөхөд нь гайхацгааж

	— Чи хаачих нь вэ? гэвэл

	— Надгүйгээр явцгаагтун гэв.

	— Хүн гуай! гэж дуудахад

	— Та нар яв яв! гэжээ.

	Виталий тийн хэлээд нүүрээ улайлган цэцэрлэгийн майлс модон дундуур оров. Ямар юм нь буруутсаныг хүүхдүүд асууж ч амжилгүй хоцров.

	Гэвч хэргийн эзэн нь холгүй байсан юм санжээ. Виталий бөөн хүн дундаас хүсэл болсон хүнээ хэчнээн амархан хайгаад олсныг нөхөд нь мэдсэнгүй. Түүний үзсэн харсан зүйл зовоохын ихээр зовоож хачин жигтэйхэн санагдуулсан нь Тонька клубийн дэргэд зогсож, зогсох зогсохдоо цэргийн туршлагын талбай дээрээс ирсэн баахан түрүүч нарын дунд санаа амар марзганаж, жиг жуг бололцож байжээ. Нөгөө түрүүч нар нь ч гэсэн эрэмгий байдлаар гайхуулж, яг л баярын жагсаалд яваа юм шиг аашилцгааж байсан тул Виталий тэдэнд шон хүрэхгүйгээ мэдээд, тун арчаагүй өчүүхэн амьтан болсноор өөрийгөө ойлгож, намайг тоох хүн алга юм байна гэж баттайяа бодмогцоо газар доогуур ороход ч бэлэн болов.

	Цэцэрлэгийн дотор эл хуль, өдрийн халууны илч буураагүй, сухай модноос халуун салхи адил үнэр ханхлан, майлсны сайхан үнэр анхилаад тархи толгой мансууруулам байлаа. Аль эртийн төлөвлөгөөгөөр бүтэн үлдсэн арц, майлсны мододтой явган зам нүхэн зам мэт ийш тийшээ салбарлан оджээ. Өндөр том царс, түүний доор бас л майлс хүрээлэн ургасан нь цөм арзгар барзгар, булдруутай, халуун орных шиг шигүү бутан дотор нь үдэш оройн цагаар хүүхэд цуглаж бужигнадаг, Виталик ч гэсэн саяхан л энд хоргодож тоглож явсан билээ. Дүрсгүй жаалууд бутан дотор ороод хашхирч гууглалдан, ундааны газрын дэргэд өдөр шөнөгүй ярьж байдаг цагаан хоолойгоос илүү чанга дуугарахыг оролдоцгоодог, тэднийг болиулах гэж захирал нь хөөцөлддөг, ер нь тэр захирал цэцэрлэгт хүрээлэндээ тун гамтай хүн байсан сан. Өмнөдөд ургадаг хонхорцог мод долоодугаар сард цэцэглэж, сайхан үнэртэй цагаан цэцэг ургуулдаг сан. Хонхорцог мод гадна байдлаараа хуайшу модтой төстэйвтөр, ганцхан зулзаган мөчир нь мушгирч сүлжилдэн ургах тул уд мод шиг болдог юм. Хонхорцог модны үр жимс шүүслэг байдаг, түүгээр гутал цэвэрлэхэд шир нь гялтганаад, лак түрхсэн юм шиг болдог. Цэргийн туршлагын талбайн түрүүч нар чухам үүнийг л мэддэггүй бололтой, аж ахуйн дэлгүүрийн хамаг гутлын тосыг авчихдаг ажээ.

	Виталий хөөгдсөн хүн шиг цэцэрлэгийн энэ тэр булангаар хэсэж, байх суух газраа олж ядав. Тэр хэдэн түрүүчийн аль нь миний өрсөлдөгч бол? Тоня тэр хэдийн алины нь гарыг харанхуй кино танхимд сэмхэн базаж жарган суудаг бол? Одоо хэнтэй хамт зэрэгцээд сууж байгаа бол? «Газ» тэрэг барьдаг, долоон хоног болгонд давхиж ирээд хамаг гутлын тосыг хамаад явдаг цыган байрын залуу нь л байж таарах байх аа даа. Тэр түрүүч клубийн үүд сахиад зогсож зогсож, гэнэт бутны араар гялсхийгээд оронгуут арынхаа хармаанаас цэмбэний өөдөс гаргаж ирээд хром гутлаа зүлгэж, ийш тийш харснаа гутлынхаа түрийг доош нь дарж гармонь хөгжим шиг болгодог биз. Тоня ч гэсэн ялгаа нь юу бил ээ, ёстой улааныг үзэж урвасан, шарыг үзэж шарвасан салхин эм юм аа, ийм амархан хувирч яаж чадна вэ? Энийг нь мэдсэн бол өнөөдөр тарианы газар хойноос нь дагадаггүй байж л дээ. Өөрөө хажууд ирж суучхаад л, нүд амаа ирмэчхээд байхад нь би гэж амьтан хууртчихлаа даа гэх мэтээр бодов.

	Виталикийг гэртээ ирэхэд хэн ч угтсангүй. Ээж нь ажлаасаа ирээгүй байжээ. Тогоо руу өнгийж үзээд, юухан хээхэн олж амандаа хийгээд, хүлээн авагчаа асааж, элдэв дуу шуу гаргаж эхлэв. Хөгжим, дохио дуудлага, есөн жорын хэл, дагшаа хөгжим, сүмийн мөргөлийн аялгуу сонстов... Дэлхий ертөнц байдгаараа л байж, хөгжих нь хөгжиж, залбирах нь залбирч, энд ийм нэг хар хүүгийн сэтгэл яаж хямарч байгааг даанч тоох шинж алга. Ер нь миний сэтгэлийн зовлон, аль нэгэн тал нутгийн сангийн аж ахуйд болж байгаа тун өчүүхэн явдал учир хорвоо дэлхийд ямар хамаатай бил ээ дээ гэж бодогдоно.

	Одоо Тоня нөгөө хэдэн түрүүчийнхээ дунд суучихсан байгаа байх гэж бодон, Тонягийн нүүр яаж гэрэлтэж, харанхуйд нүд нь яаж цогтойгоор гялалзаж, яаж оволзтол амьсгалж байгааг төсөөлөх шиг болов. Бүр долоодугаар ангид байхдаа хүүхдийн кино цуг үзэж билээ. Тэгэхэд Виталий Тонятай зэрэгцэж суужээ. Гэрэл унтрахад Тоня ер биш чив чимээгүй болчхоод, амьсгаалах ч үгүй юм шиг байснаа кино нэгэнт гарч эхэлсэн хойно Виталик руу налаад, харанхуй дундуур гарыг нь бариад авч бил ээ! Виталийн хамаг бие халуун оргиод, киногоо ч харсан юмгүй, сонссон ч юмгүй өнгөрсөн юм санжээ. Түүнээс хойш кинонд ер цуг суугаагүй, тэрхүү зүүд шиг явдал хоёулын нь дунд нууцхан хэвээрээ үлдсэн ч гэсэн дахиж ер дурсаагүй өдий хүрчээ. Тэр явдлыг хоёул мартаж, хүүхдийн томоогүй үеийг нэгэнт өнгөрүүлсэн юм шиг атлаа нууцхан юмтай хэвээрээ л хоцорч, магадгүй өнөөдөр тал руу хувь заяаны зүсмэл дугуй сандайлан сууж явах үед гэв гэнэт гарч ирэхийн тулд тэр цагаас хойш битүүхэн нуугдаад өдий хүрсэн ч юм бил үү.

	Виталий Тоняг клубийн бөөн улс дунд, хоёр талаасаа чихэнд нь халуун оргитол шивгэнэх түрүүч нарын үгийг сонсон жаргалын дээдийг амсаж байгаа байх даа гэж бодохдоо чухам тэр түрүүч нарт зэгсэн сайн чадуулсандаа хэрхэн тавгүй суугааг мэдсэнгүй. Учир нь тэдний дунд Тонягийн суух суудал тэр болтол хоосон хэвээрээ байжээ.

	Гэтэл Тоня энэ үед аль хэдийн ирчихсэн эгчийнхээ усан үзэм битүү ургасан гонхны харанхуйн дунд ганцаараа уйтгарлан сууж, Хоньчин эмээгийн хашаа давуулан Виталикийн цонхыг ширтэн байжээ. Виталикийн цонх харанхуй болоход Тоня нөгөө Дорошенко ахмадын ээж Хоньчин эмээ шиг суусаар л хоцров. Тэр эмээ сарны гэрэлд бүдэг гэрэлтсэн довжоон дээрээ одоо болтол байсаар харагдана.

	Орой болж, эргэн тойрны бүх юм харанхуй нам гүм болсон хэр нь Хоньчин эмээ хүлээн суусаар л. Хүүгийнхээ ирэхийн өмнө ийнхүү нойр нь хүрдэггүй ажээ. Эмээ шөнө дүл болтол гэртээ ордоггүй, гэрт нь ширээний цаг шиг нэг юм чаг чаг гээд байх шиг санагдана. (Гэтэл тэднийд ширээний цаг байсангүй).

	— Чаг чаг гээд л байх юм. Хаана дуугараад байгааг нь олохгүй юм гэж заримдаа Тоняд гомдоллодог сон.

	Ингэж өдөржин сууж, шөнөжин од мичдийг тоолон, алсын замыг ширтэн байна гэдэг бол төрсөн үрдээ жинхэнэ хайртайнх биз ээ!.. 

	Хоньчин эмээ нас сүүдэр лав зуу хүрсэн байх, тун их хөгшрүү түүний тухай дээр үед сангийн аж ахуйнхны дунд үлгэр домог зохиогджээ. Тонягийн хувьд өгүүлшгүй өнө холын цагт төрж өссөн энэ тал нутаг тэр чигээрээ онгон зэлүүд, хоньчин айл нүхэн гэрт суудаг, цонхны шилний оронд хонины давсаг дэлгэж хийдэг цагт юм санжээ. Харин тал нутгийн тэхий дунд эргэн тойрон цэцэрлэгтэй цагаан баганат орд харш байдаг, тэр цэцэрлэг дотор нь ноёны усан сан байжээ. Зуны цагт хотын баячуулын хөвгүүд ирж архидаж наргихдаа усан санг усаар биш дарсаар, дарс дарсандаа бүр жинхэнэ усан үзмийн дарсаар дүүргээд, шөнө сарны гэрэлд аягач шивэгчин хүүхнүүдийг албадан оруулдаг байж гэнэ. Лусын дагина шиг шалдан хүүхнүүд дарсан дотор согтууран чарлалдаж, арваганалдан сарваганалдан байхад баячуулын хөвгүүд загасны дэгээнд гуравт юм уу, аравтын дэвсгэрт цоолж хатгаад тэднийг гохдож барьдаг, тэр төмөр гохноос мөнгийг амаараа авсан хүүхэн нөгөө хар хүүгийн мэдлийн болдог дүрэмтэй байж гэнэ. Согтуу хүний дуу шуугиан цэцэрлэг дотор шөнөжин тасардаггүй, манаач нь ч унтах арга байдаггүй, танхай залуус өмнөд нутгийн саруулхан шөнө согтууран хөлчиж жаргаж байхад тал нутгийн зовлонт дагинас уруул амаа сэтэлж, цус нөжөө гоожуулан гардаг байсан цаг. Хоньчин эмээ залуу байхдаа тэдний нэгэн байсан гэдэг яриа бий. Хэрэв өдөр сайн ажиглах юм бол эмээгийн уруул сорвитой ажээ. Түүнээс болоод бараг хар өнгөтэй гэмээр ясархаг бараан нүүр нь улам ч сүртэй харагддаг юм. Нэг баяны хүү нөгөө шалдан хүүхнүүдийг шумбуулсан дарснаас уулгаж доромжилсон тул тэрний дараахан эдлэнгээс алга болж, хөдөө гараад нэг бэлэвсэн хоньчинтой гэр бүл болж нүхэн гэрт суух болсон юм гэнэ лээ гэлцдэг. Хүмүүсийг загасны дэгээгээр барьж, төмөр гохоор эмэгтэй хүнийг цус нөжтэй нь холилдуулан залуу зандан биеийг нь худалдан авдаг байсан тэр өнө холын цагаас энэ эмээ л үлджээ... 

	— Миний залуу нас уруйн ус шиг л өнгөрсөн юм даа гэж Тоняд өнө эртний юм ярьсан хойноо заримдаа хэлдэг байжээ.

	«Миний залуу нас мөн ч хурдан өнгөрч байх шив. Миний аж амьдрал юу болдог бол? Жаргадаг бол уу, яадаг бол» гэж Тоня амьдралдаа анх удаа сэтгэл үймрэн, өнөөдөр болж өнгөрсөн бүх юманд битүү шаналан бодно.

	Тоня гэрт нь хонож байгаа том эгчийнхээ талаар бодов. Клава эгч нь цэргээс халагдаж ирсэн жолоочтой суусан, тэр жолоочтойгоо үргэлж хэрүүл шуугиантай өдөртөө хэд хэрэлдэж, хэд эвлэрч байдаг, тэр ч байтугай гэр бүлийн тэр маргаандаа Тоняг хамруулах нь нэг биш удаа байлаа. Надад бас л ийм танхай балмад архи уугаагүй үедээ сайхан зантай ганган дэгжин эр... таарах юм биш биз гэж бодно. Бас Тонягийн толгойд ажилчны хорооны дарга Лукия, ахмад Дорошенко хоёрын учир нь олддоггүй битүүлэг нууц намтар бодогдов. Ахмад улс ярихдаа, энэ хоёр залуудаа учир явдалтай байсан, дайн дажнаас ч юм уу, өөр нэг юмнаас ч юм уу, суулгүй өнгөрч, дор бүрнээ хайрын сэтгэлээ хадгалаад үлдсэн улс даа гэлцдэг. Өөрөөр хэлбэл тэр хоёрын хайр сэтгэлийн дуу нь тэнгэрт гараад насан турш хангинаж байхын тулд тэр чигээрээ тэндээ тогтчихсон ажээ.

	За тэр ч яах вэ, Виталик хаа байна аа? Яагаад кинонд ирсэнгүй вэ? Дахиад л нөгөө хүлээн авагч, элдэв эрэг шураг нь илүү санагдав уу? Би тэгэхэд хүлээгээд л байсан. Наанаа түрүүч нартай инээж наргиж байсан ч цаанаа түүнийг хүлээж, тэсэж ядаж байсан шүү дээ! Кино үзэхтэй мантай, түүнийг ирээгүй болохоор бүх юм сонирхолгүй санагдаж, чухам, яагаад ирээгүйг нь одоо болтол мэдээгүй байна. Өнөөдөр хөдөө явахад ч, замд явахад ч тохиолдож сэтгэл зүрхэнд өчнөөн их юм бодогдуулсан тэр явдал ердөө л хий хоосон юм байсан хэрэг үү? Ердөө л миний дэвэргэн бодсон хоосон бодол гэж үү? гэх мэтчилэн бодов.

	Өнөөдөр Тонягийн сэтгэлийг гэв гэнэт цоо шинэ юм эзэмдэж, ухаан санааг нь дэнсэлгэн хөдөлгөжээ. Тийм ээ, үүнийг зүгээр нэг дурлаж тоглодог тоглоом, зүгээр нэг аальгүйтэл, түр зуурын зугаа гэж болохооргүй байлаа. Энэ нь үнэндээ урьд өмнө үзэгдээгүй цоо шинэ, эргэн тойрны бүх юмыг гэрэлтүүлэн гийгүүлж ч болох, яг одоогийнх шиг сэтгэл зүрхийг өвтгөн шаналгаж ч болох зүйл ажээ. Бушуухан маргааш болоосой, Виталиктайгаа дахин уулзаж учран, царайг нь харж, байн байн гар хүрээд авмаар санагддаг шаргал сэвлэгийг нь харах сан гэж мөрөөдөв.

	Маргааш нь тэд дахиад л ажил хийнэ, тэгэхдээ аравдугаар ангийнхан энэ удаад сургуулийнхаа усан үзмийн талбайд ажиллаж үзмийн ороонгыг уях болно.

	Далбагар навчит чауш буюу эндхийнхний хэлдгээр үхрийн нүд энэ хавар тун сайн ургаж, бүдүүн бүдүүн иш гарч жимсгэнэ сайн боловсрох шинжтэй байгаа бөгөөд харин одоохондоо жимсгэнэ нь жижигхэн байв. Бас усан үзэм шүүсээр бөндийтөл дүүрч, хөхөлбөр туяатай болоод, иш мөчрөө доош нь дарж, навчин доороосоо халти цухуйн наранд бүдэгхэн гялалзах болно. Одоо дээрээ иш нь нарийхан, жимс нь ч молекулын хэлбэрийн бүдүүвч шиг жижигхэн ногоон бөмбөлөг байна. Энэхүү бөөн молекул шиг юманд болгоомжтой л хүрэхгүй бол эвдэрч гэмтэнэ.

	Ахлах ангийн охид хөвгүүд усан үзмийн өтгөн төгөл дундуур орж тархав. Тоня, Виталик хоёр нэг эгнээнд ажилласан нь цэвэр тохиолдлын хэрэг нь мэдээж бөгөөд Тоня яг ажилд ордог дээр нэг мэдэхэд энэ эгнээнд оржээ. Тэд өчигдрийн явдлаас хойш бие биедээ уурлаж тунирхаад, дув дуугүй ажиллаж, Виталий нь үзмийн модыг хамаг навч мөчир, хожим шүүслэг болж, бүхэл бүтэн унжлага болох ёстой бүхий л ногоон бөндгөртэй нь өргөөд өгөхөд, Тоня нарийхан уяагаар уяж явав. Тонягийн гар булцгар бор, махлаг агаад бондойн шовойсон жижигхэн хөх нь үзмийн модны навчны завсраар харагдана. Тэр хоёрын аль алины нь уруул халуунаас омголтон хатна. Тэгтэл гэнэт Тоня түүн рүү ер бус, тун соньхноор инээмсэглэв.

	— Чи яагаад өчигдөр кинонд очсонгүй вэ? гэж Тоняг асуухад

	— Би очсон... Тэр хавьд очсон гэв.

	— Би тэгээд чамайг яагаад хараагүй юм бэ? гэхэд нь

	— Чи намайг харахаар байсан гэж үү... 

	Хэдэн түрүүчтэйгээ л сүйд болоод байх чинь билээ. Сайхан кино байв уу? гэж хэлэхэд түүний дуунд хардах маягийн өнгө мэдэгдсэнд Тоня бүр баярлаж

	— Би кинонд ороогүй ээ гэв.

	— Яагаад? гэхэд нь

	— Зүгээр л дургүй хүрээд. Больё доо гэж бодсон. Яг ордог дээрээ нэг л ормооргүй санагдсан гэж хариулав.

	Энэ нь Виталийд олон юм бодогдуулав. Бас Тоня ч гэсэн ийм үг хэлснээрээ түүнийг баярлуулж, хэрхэн даруй сэргээд, царай нь гэрэлтэхийг харлаа. Виталий догдолсон сэтгэлээ мэдэгдэхгүй санаатай их л хичээнгүй байдал үзүүлэн, олон адилхан уяан дундаас нэгийг аваад, нэгэн хуучин бөх ороонгыг удтал нямбайлан уяж бэхлэв.

	Бутыг аль хэдийн бетонон шонд уясан хэр нь Тоня хөдлөлгүй навчны завсраар Виталикийг ширтэж, тэр хоёрыг тусгаарласан бут дунд нь байгаа явдалд хар бууж байх шиг байв. 

	— Виталик аа, үнэнээ хэл... Чи тэр захидлыг явуулсан уу? гэхэд нь Виталий,

	— Юун захидал? гэв.

	— Морзын үсгээр бичсэн гэвэл

	— Би чамд бүр дүрс үсгээр ч бичнэ гээч... гэв.

	Тоня инээд алдаж, гар нь өчигдөр бидон өгөхдөө санамсаргүй юм шиг хүрсэн шигээ Виталикийн хуруунд хүрээд авав. Тэгснээ тэр хоёрын гар навчин дундуур ойртсоор ойртсоор нийлэлдэн атгалдаж, халуунаар чичиргэсхийн улам улам чангарав. Виталийн бие халуун оргих шиг болж, толгой нь эргэв. Тэгэхэд Тонягийн нүд тун ойрхон ирж, гэрэлтэн гялалзан талимаартал ширтлээ. Виталий, бүсгүйн дэргэд доожоо муутай туранхай хэрзгэр, цагаан цагаан холцруутай гандмал царайтай бас уруул нь хуурай хатангидсан хэдий боловч Тоня гэнэт түүнийг бие рүүгээ татан наалдуулж, уруулд нь уруулаа тас наах нь тэр ээ!

	Тэгснээ өөрөө огцом түлхэж холдуулаад сандран ийш тийш харж, хүн харчхаагүй биз? гэж сэргэмжлэв.

	Тонягийн царай ягааран гэрэлтээд, өөр нэг бут руу гүйн хүрч, яахаа ч мэдэлгүй барьж аваад, Виталийг сая нэг сэхээ орж уях хүртэл дэмий мушгилан хөдөлгөлөө. Тийнхүү тэр хоёр дуу шуугүйгээр, жаргалтай нь аргагүй ажилдаа орж, усан үзмийн шинэ шинэ бутыг тэврэн уяж гарахад өтгөн саглагар ургасан мод тэднийг энхрийлэх адил навчсаа сэрчигнүүлэн, нялх найлзуур мөчрөөрөө тэмүүлэн байх мэт байлаа.

	Горпишенкогийн хашаанаас хол бус, талын зам харгуйн бэлчээр дээр хоньчдын худаг байдаг. Түүний сум хэлбэртэй улаан хувин нь холоос улайж харагддаг нь энэхүү нэгэн жигдийн зэгэл өнгөтэй уудам их аглаг хээр нутагт галын цог адил ув улаахан цэг шиг байдаг.

	Дайн болгоны дараа худгийг цэвэрлэж лайддаг. Хоньчид цуглаж, ээлж ээлжээр биеэ оосорлож, шүхрийнхээ оосроор биеэ багласан шүхэрчин шиг болцгоогоод, элдэв хог новш, бохир элс шавар, төмөр мөмрийг нь авах гэж чийг даасан худгийн гүн рүү орцгоодог. Нэгдүгээр дайны дараа худгаас зөвхөн төмрийн зүйл гаргасан бол хоёрдугаар дайны дараа шал өөр юм гаргажээ. Тэгвэл гуравдугаар дайны дараа яадаг бол... «За тэр золигоор яах вэ? Хүн амьтан тэр дайныг л бүү үзээсэй, тийм дайн болбол цэвэрлэх юм юу ч үлдэхгүй, хорвоогийн бүх худаг ширгэчихсэн байх байлгүй» гэж хоньчин Горпищенко худгийнхга дэргэд ажиллаж байхдаа бодов.

	Корней тэр хоёр үүр цайснаас нааш ноцолдож, аж ахуйн даргаас арай хийж салгаж авсан оосроороо сольж, түүндээ тэнгисийн шунгадаг сумаар хийсэн ер бус хэлбэртэй ув улаан хувингаа зүүжээ. Тэр хувин нь талд холоос улайж харагдах тул явуулын хүний харааг өөрийн эрхгүй татдаг. Төвд ирсэн шинэ хүнд алдарт хоньчин Горпищенкогийн хашаа хороог хэрхэн олохыг заахдаа

	— Шунгадаг сумтай худгийн тэнд гэлцдэг болжээ. Бүтэн зунжин энэ шунгадаг сумаар онгоцонд ус юүлж, хоньчид энэ шунгадаг сумаар ус ууж цангаагаа гаргадаг. Тэр ч байтугай авто-засварын механикч, агрономч, хаашаа л бол хаашаа хоёр дугуйтай тэргээрээ явдаг зоотехникч энэ худгийн уснаас уух гэж тун холоос зориуд зам гажиж ирэх нь бий. Чухам энэ худаг амттай сайхан устай, талын зарим нэг худаг шиг муудчихсан өндөгний үнэртэй бус, халуунд уугаад л баймаар устай ажээ. Өдрийн турш эр эм олон хүн энэ шунгадаг сумны амсар зууж цангаагаа гаргах тул төмөр оосортой хүнд хувин худгийн хүйт даасан гүн рүү байн байн бууж, цэвэр тунгалаг усыг дахин дахин утгадаг юм. Ер нь аваад байх тусам ус нь улам цэвэрхэн, улам ч хүйтэн болох шиг болдог.

	Тэгэхэд хоньчин Горпищенко, хүмүүс түүний худгийн усыг хэрхэн амтархан ууж байхыг харахдаа битүүдээ их л баясдаг нь бүтэн зунжин аваад байхад барагддаггүйтэй нь холбоотой билээ. Эх орны дайны дараа өвгөн арай ядан худгийг цэвэрлэж, лаг шавартаа булагдаж битүүрсэн цутгалыг нь олж, чөлөөтэй гартал нь оролджээ. Дайны хог новшноос цэвэрлээд байтал хар салхи тавьсан тул дахин цэвэрлэжээ.

	Тэр нь хэдэн мянган тонн элс шороог хөөргөдөн хийсгэж ус цөөрмийг булж, хээрийн зурвас модыг юү ч үгүй нүцгэлэн, заримдаа байшингийн дээврийг хуу татаад онгоц шиг хийсгэн аваачдаг ажээ. Ер нь хамаг элс шороог хамж аваад, онгорхой нүх сүв, худаг мэтэд чихэж орхих учир тэр бүгдийг хувин хувингаар татаж, тунгалаг усыг нь гаргатал нэг биш нэг хэсэг хоног өнгөрнө.

	Энэ худаг чухам хэдийд бий болсныг мэдэх хүн ер үгүй, өвөг эцэг, элэнц эцгийн үеэс л үе уламжлан одоогийн хоньчдод иржээ. Харин энэ онгон талаар нүүсэн чумак нар энэ худаг гаргасан гэдэг бүдэг бадаг домог байдаг. Залуу Горпищенко «Аав аа, энэ худгийг хэн гаргасан юм бэ?» гэж асуухад өвгөн эргэлзэж тээнэгэлзэхгүй

	— Хүү минь, чумакууд гаргасан юм. Чиний л уг удам байгаа юм гэж хариулдаг байв.

	Нисэгч хэдийгээр мэдээ орсон цагаасаа нааш дуулсан ч гэсэн уг удам нь чумак нар гэж сонсоход хачин санагдана. Тэрхүү, сэлмэн эвэрт үхэр хөллөөд жилийн жилд энэ талын дундуур нүүдэллэн гардаг байсан давирхай түрхмэл (тарваган тахлаас хамгаалж) зоргог даавуун цамцтай, үсээ тогоо шиг бөндийтөл тайрсан, сахалтай хүмүүс нисэгчийн хувьд тун ч өнө эртний, бүр эртний грек ромын Хомер, Демокрит нарын үеийн юм шиг бодогддог. Гэтэл манай үр удмын хэн нэг нь нисдэг болж, агаараар нисэн явж, газар дэлхий ид зунаараа, ногоон дунд дэвхрэг царцаа дуугарч байхад тэсгим хүйтэн тачигнасан газар шөнө дунд шүхрээр бууж байх юм гэж бодвол чумак нарт бүр ч ойлгоход бэрх юм байх байсан биз ээ. Түүнийг гар хөдөлгөөд л агуу их хүчийг хөдөлгөөнд оруулж, хөдөлгүүрийнхээ аймшигтай чанга дуугаар агаар тэнгэрийг хага зүсэн, өөрийн бие ч гэсэн хэцүүдэж, үүссэн даралтаас болоод түр зуур ухаан алдаж, багаж хэрэгслээ ч харахаа больдог, тэгснээ төдхөн ухаан ормогц хурдаа авсныг мэддэг гэх мэтийг элэнц эцэг нь төсөөлөх байсан гэж үү дээ. Зохих хурдаа авна гэдэг бол амьдрал байна гэсэн үг! Нисэгч нар тийм л хуультай байдаг.

	Чумакуудын бүтэн зунжин нүүж хүрдэг байсан газрыг залуу нисэгч ганцхан нисэлтээрээ туулчихдаг; заримдаа шатар өрөөд хожилцоогүй байхад нь хүрээд ирдэг. Хэдий тийм боловч залуу Горпищенко тэр өвчин тахал, тэр усгүй аглаг газар, тэр хээрийн галзуу гал түймэр дундуур айлгүй явж Крымийн нурууд хүрэх замыг нээхдээ худаг ус гаргаж, энэ нутгийг амьтан хүнтэй болгосон эрэлхэг зоригт өвөг дээдсээрээ тун ч их бахархана. Эрт цагийн туульс, чумакуудын домог чихэнд нь сонсогдох мэт явсаар өдий хүрчээ. Хэрхэн явж, хэрхэн ажил үйлсээ эрхэлж, хэрхэн энэ талд анх ирсэн бол... «Өдрийн цагт нар, газрын овон товон, дов толгодоор явах замаа баримжаалж, шөнийн цагт од мичид, салхины чигээр багцаалж явжээ» гэлцдэг. Петро нисэж явахдаа тэрхүү од мичид, салхины чигээр баримжаалах гэдэг үгийг үргэлж санадаг. Халуун өдөр цэргийн туршлагын талбайгаас нөхөд нь ирж, хоньчны худгийн сайхан усыг амтархан уухад залуу Горпищенко эрт цагт энэ худгийг гаргасан үл мэдэгдэх уг удмаа сайн үгээр магтахаа мартдаггүй, заримдаа аав нь

	— Сайн юмыг хүн мартдаггүй юм. Сайн юм үүрд хоцордог гэж хувиасаа нэмж хэлдэг байжээ.

	Ер нь нэг цул чулуугаар хийсэн юм шиг нягтарч эвээ олсон шар чулуун хашаатай уужим дугариг худгаас илүү эрхэм, илүү баялаг юм хоньчин хүнд үгүй байдаг биз ээ... 

	Хоньчин түүндээ хайртай гамтай гэдэг нь жигтэйхэн. Өвгөн Горпищенко эндхийн бүх юм, худаг дотор ч, худгийн гадаа ч цэвэр цэмцгэр байх хэрэгтэй гэж ихэд анхаарна. Корней тэр хоёр оосор, хувингаараа оролдож дуусаад, заримдаа хонь хурга дэвхрээд орчихдог онгоцыг засаж эхлэв. Тэр онгоц нь нэгэн цагт Төвийн сууринаас трактораар чирүүлж авчирсан хүнд гэгчийн хоёр сэрвэнт яс төмрөөр хийсэн тул жингийнхээ хүндээс газарт гүн шигдэн суусан ажээ. Тэр хоёр, данхраат хэрэглэж байж, онгоцныхоо нэг үзүүрийг жаахан өргөөд, доогуур нь тоосго ивж, мөн тэр аргаараа нөгөө үзүүрийг нь дэндийлгэж тэгшлэв. Тэгээд Горпищенко хөлөрч, баяртай царайлан нуруу тэнийж,

	— Корней чи харав уу, ийм хүнд юмыг хар хүчээр биш ухаанаар өргөлөө шүү дээ. «Надад тулах цэг өгөөдөх, тэгвэл би дэлхийн бөмбөрцгийг эргүүлээд хаяна» гэж хэлэлцдэг нь талаар биш ажээ. Одоо бидний онгоц ингээд л үүрд байх болно. Нэг цагт чи бид хоёрыг ч улс амьтан дурсах юм бил үү, гэвэл Корнейн шүд дахин өвдсөн тул хацар дээрээ дарсан хэвээрээ

	— Та бидэн шиг улсыг дурсахгүй ээ. Бид чинь намар хагдраад алга болдог өвс ногоо гэсэн үг шүү дээ гэлээ.

	— Дэмий юм ярих гэж! Яагаад өвс ногоо байдаг билээ. Бидэнгүй бол энд ямар байх байв аа? Энэ худгаас хүн уух байсан уу? Аль хэдийн булагдаж бөглөрөх байсан шүү дээ. Гэтэл одоо энэ хавийнхан бүгдээрээ ууж байна гэж Горпищенког татгалзахад

	— Уух нь ч ууж л байна... Тэгээд бидэнд ямар пад байна аа? Ингэж ч хүн амьдрах гэж дээ. Бидэн хоёр ч тугалын бэлчээрээс холдоогүй улс шүү дээ, тэгээд л барьдаг юм маань герлыг гэж хэлэв.

	— Герлыг ямар хамаатай юм бэ? Одоо цагт чинь герлыг, пуужин хоёр нэг дор байж байгаа юм чинь гэж Горпищенко уурлав.

	Энэ бол цэргийн туршлага, туршлагын талбайд гялалзан байдаг өнгөлөг онгоц, бас байсхийгээд л тэндээс ирж, өвгөнийг хүндэтгэн гар барьж мэндэлдэг дарга нарыг хэлсэн хэрэг бөгөөд зөвхөн өвгөнийг алдарт хоньчин, бүр дайнаас өмнө одонгоор шагнуулсны төлөө бус хэн хүнээс ч илүү ажилсаг, цэцэн цэлмэг ухаантай, гүдэс шударга зантай гэж, бас тэгээд хүүтэй нь хамт байдгийн учир тийн хүндэтгэдэг юм. Цэргийн туршлагын талбай руу Горпищенко гуайгаас өөр хэн ч гүн нэвтэрч ордоггүй, ганцхан түүнд (тэнд нам жим байх үед) л хоньтойгоо бусдын ордоггүй газар орохыг зөвшөөрнө. Юутай ч гэсэн Корней л лав ингэж боддог. Тиймээс бүр цэргийн улстай эв түнжинтэй байдагт нь жаахан атаархан алддаг ажээ.

	— Тэгвэл бидэн шиг насан турш герлыг барих дуртай хүн яагаад гарч ирэхгүй байна вэ? гэж Горпищенкоос асуухад нь өвгөн инээмсэглээд, ойрхонд эр галуутайгаа хөөцөлдөж яваа Демидийн жаал хүүг дуудаж

	— Энэ Мишуткаас асууя л даа. За алив хө, Мишко минь, чи над шиг хоньчин болох дуртай юу, үгүй юү, чи нэг нусаа арчаад хэлээд орхи! гэв.

	Жаал хүү хамраа шуухитнуулан зогсох нь тэр асуултад самгардаж барьц алдсан бололтой.

	Энэ завсар Горпищенко хоньчин, захиргаа хоёрын хооронд гардаг байнгын хэрүүлийн тухай, өвөлжин хашаан дотор ажиллахад түлэгдчихдэг савхин гутлын тухай, хонь хяргах үед хоньчдын амь тэмцдэг тухай бодож байлаа.

	Зуны улиралд хонь хяргана гэгч хамгийн их яаруу ажил бөгөөд энэ үед сангийн аж ахуй тэр аяараа хөдөлдөг, комбайнчид ч, жолооч нар ч, хоньчдын авгай нар ч, цөм л хяргагч болон хувирдаг, үнэндээ ганц хоньчдыг харвал цөөдөж хүч дутдаг юм. Эднийх хэдэн мянган хоньтой юм чинь дээ! Юмыг механикжуулсан одоо цагт ч гэсэн айхтар хэцүү, тун ч тамын ажил. Бүтэн өдөржин хонь хурга майлах дуун чихэнд хадаж, амьсгаа бачимдам болж, зунгаг шинхэг, цус, карболын хүчил зэрэгцэн ханх тавина. Хяргагч, моторчин, хайч хутга ирлэгч цөм бүгчим агаар, хонины зунгагаас толгой өвдөж нүд рүү нь хөлс орох тул хэд хэдэн удаа худаг руу гүйлдэж, заводод ган хайлдаг улс шиг толгой түрүү рүүгээ ус асгана. Тэдний өмссөн хувцас нь нэлэнхийдээ тос болж, угаая барья гэх хүн ер үгүй, ажлын эрч асар их учир ам нээж үг дуугарах, алиа үг ч хэлэх хүн байдаггүй.

	Нэг үгээр хэлбэл хэрэггүй үг хэлэх, хэрэггүй дэмий хөдлөх хүн байдаггүй ажээ,

	— Хутга! гэж хашхирвал хутга өг гэсэн үг.

	— Ноос! гэж хашхирвал ноос ав гэсэн үг.

	Хэрэв барагтайхан мэргэжилтэн байх юм бол цахилгаан машин хүнгэнээд ирэнгүүт, хонь үргээж тийчлэх тул хөлийг нь боохоос өөр аргагүй болно. Гэтэл хамгийн сайн мэргэжсэн хүмүүс хонь хяргахдаа хөлийг нь боодоггүй. Горпищенко гуай тийм хүмүүсийн нэгэн. Түүнийг ноосоо үргэлжээр нь хайчлаад авахыг харахад торго шиг гялтганан гялалзаж байдаг. Хөндлөнгөөс харахад амархан ажил шиг харагдаж болно, гэтэл нэг өдрийн дотор хүнийг мэхэлж гүйцнэ. Тэр ч байтугай хашаанаас гарахдаа найгаж тэмтрэн, «Хоньчны вальс» бүжиглэтэл ядрааж мэднэ. Гэлээ ч гэсэн хаврын цагт хээр алтан зул цэцэг дэлгэрээд, хонин сүргээ уудам талдаа бэлчээж, нялх хургануудынхаа дэргэд явж байхад аясын салхи хацар нүүрийг илбээд ямар сайхан гэж санана... Ийм ажил хүний амьдралыг төгс тэгш болгож, хүнийг өөрийг нь жаргалтай болгодоггүй гэх үү? Герлыг уу? Тэгээд юү гэж? Худаг бол миний эд баялаг, тэнгэр бол миний саруул ордон. Энэ дэлхийд би ингэж аж төрөх тавилантай хүн! Өөр хүн өөрөөр амьдарвал амьдраг, би л энэ чигээрээ дуусна! гэж бодогдоно.

	— За хө, Михаил аа, хоньчин болох уу? гэхэд жаал хүү Горпищенко гуайгаас ухарч

	— Би нисэгч болно... Танай Петро шиг... гэж хэлэх нь тэр. 

	Тэгэхэд нь Корней:

	— Уухай! Хөлд ороогүй шахуу байж, ажлын хар цагааныг мэдээд орхисон байна шүү гэвэл Горпищенко гуай:

	— Чи нисэгч болж яах юм бэ? Хаашаа нисэх гээ вэ? гэхэд

	— Сар өөд ниснэ гэв.

	— Мөөн! Чи тэнд юугаа орхисон юм бэ? гэвэл

	— Мэдэхгүй гэлээ.

	— Нисэх их дуртай юу? гэхэд

	— Их дуртай гэв.

	Жаал хүү тэгж хэлээд ярих яриа дууслаа гэж үзэв бололтой нөгөө эр галууныхаа хойноос ум хумгүй гүйлээ.

	— Ниснэ ниснэ л гэнэ. Тэр саран дээр ямар хэрэгтэй очихыгоо мэдэхгүй байж дээгүүр санаатай гэдэг нь... 

	Нэг юм тийш нь татаад, нэг юм өөд тэмүүлээд байдаг цаг болжээ дээ... гэж Горпищенког бодлогошрон дуулдахаар хэлэхэд Корней

	— Бага шиг тэмүүлж байвал аж төрөх гайгүй байх сан аж дээ. Сургуулийн хүүхэд, оюутнууд нэг зүг тэмүүлээд л байх юм, тэр нь ямаршуу хэцүүг мэдээд орхивол ухаан орох санж... Тайван байх, хангалуун байх, нам гүм байх - энэ гурав л хүнд хэрэгтэй шүү дээ!

	Энэ насандаа хүнийг үймүүлдэг юм мөн ч олныг үзлээ. Ганцхан зарлага тахар л манайх руу ирж хэчнээн ч удаан цонхыг маань тоншив доо. Муу Корней хэчнээн ч даргын өмнө номхон зогсов доо... 

	Нэг нь чамайг сургаж байхад, нөгөө нь тушааж, бас нэг нь дайчлах хуудас өгч байх жишээтэй... Тэгэхлээр одоо намайг тайван байлгах л хэрэгтэй байна. Шөнө ирж хаалга тонших болов уу, бушуу хувцасла гэж тушаах болов уу гэж айхгүй тайван л баймаар байна... Та нар ч гэсэн аж төрөх л гэж төрсөн улс, би ч гэсэн аж төрөх л гэж төрсөн хүн, ганцхан гуйх юм гэвэл намайг л амар байлгаач. Хийдэг ажлаа хийгээд л үйлдвэрчнийхээ татвар хураалгаад л байвал боллоо. Би ердөө л бусдын хэрэг надад падгүй гэж боддог хүн гэвэл бас биш ээ. Хоньчин миний жаргал тээр байгаа улиангарт, тэрний доорх ширээ, ширээн дээр шилтэй архи ч байж болох юм... Тэнд сэрүүхэн хүйтэвтэр байдаг юм. Би ажлаасаа бууж ирчхээд, шударга хөдөлмөрөөрөө олсон зүйлээ уудаг л юм... гэж бувтнахад

	— Корней минь, наадах чинь юу ч биш, өөрсдийнхөө хөвгүүдийг аваад үз л дээ. Эднийг зуун граммаар хангахгүй шүү, эдэнд чинь энэ дэлхий багадаад, өөр ертөнц өөд тэмүүлж байна, хамгийн дээд оргилд гараад өөрийнхөө эх дэлхийг харах гэж байна. Чамд тэр оргил ямар хэрэгтэй юм бэ? Өөр ертөнц ямар хэрэгтэй юм бэ? гэж тэднээс асуу л даа. Чи шинэ ертөнцөө байгаад зол жаргалыг, үнэнийг эр гэж хэл л дээ.

	Тэгж эрэх эрэлд хамгийн их жаргал байж байж ч болох юм... Ер нь хүний санаа, хүний тавилан гэдэг ийм бололтой, есөн шинэ юм нээвэл арав дахийг нь нээхийг хүсэх жишээтэй... Эрүү өвдөг нийлсэн өвгөн би хүртлээ заримдаа талд явж байгаад тэнгэр өөд харсаар байтал нисэж байгаа юм шиг санагддагийг хүнд хэлэхэд ч ичмээр юм. Эдний нисэж хүрдэг газар ганц удаа ч болов хүрээд үзэх юм сан...

	Залуу хөвгүүн байсан бол ч гайхах юу байх вэ? Харин ийм өвгөн насан болчихсон хэр нь нэг юманд татагдаад, нэг зүг тэмүүлээд байх юм... Эндээ байсаар суусаар хэр нь онхи өөр газар, алс холын нутаг өөд сэтгэл татагдаж, тэр холын орны хүн ард яаж аж төрдгийг харах сан гэж бодогдох юм гэж Горпищенко нь ярив.

	— Хэрэв тэнд оччихвол эргээд гэр өөдөө тэмүүлээд байх байх даа гэж нөхрийнхөө хэлэхэд

	— Тэгж л таарна даа. Дайны үед, Будапештад ч юм уу, Венад ч юм уу их бууны сум зөөж явахдаа энэ тал нутаг руугаа юутай их тэмүүлж явав даа! Энэ муу хужир мараагаа санаж зовсон гэж яана. Энэ уужим хангай, энэ тэнгэрийг яаж мартах вэ дээ гэв.

	Өвгөн нуруугаа тэнийлгэж, харц нь тогтворгүй болсныг үзвэл сэтгэл догдолсон нь илт байв. Ер нь хоньчин хүн хөдөө талынхаа мөнхийн сайхныг өнө холын мэддэг увдистай билээ. 

	Корней гуай

	— Өнөө золиг чинь янгинаад л байна! гэж хэлээд толгойгоо сэгсэрсэн нь шүд өвдөж байна гэсэн үг бөгөөд, уг руу нь ганц дусал ч болов стрептомицин хийх сэн, тэгвэл мэдээ алдаж магадгүй санж... Ер нь ч бид хоёрыгоо мартжээ дээ гэсэн нь ирж өглөөний ундаа уу гэж дуудахгүй удаад байгааг хэлжээ.

	Өнөөдөр ирж өглөөний унд уух нисэгч нарт хоньчин хүний иддэг агшаамал будаа өгөх нь бололтой. Авгай нар агшаамал чанах талаараа өвгөн Горпищенког гүйцдэггүй ч гэсэн тийн бэлтгэжээ. Ахлах хоньчин маань өөрийн гараар агшаамал хийх нь тун ховор ч нэг эхлээд авбал ч элдэвлэж гарах нь тэр. Хэнийг ч ойртуулахгүй, нэг харахад давсалж л байна, нөгөө харахад халуун ногоо хийж л байна, амтыг нь үзэж л байна, гал дээрээс аваад дугтуйнд ороож удтал жигнээд, гаргадаг дээрээ бас сайрхаж ч чадна.

	— Ийм агшаамлыг ямар ч зоогийн газар үзэхгүй шүү, энэ чинь дугтуйнд болгосон юм! гэж хийсэн ажлаараа бардамнана.

	Харин одоо Корнейн гэдэс хуржигнаад, санаагаар илтэд унаж, хүрзээ хажуу тийш нь тавиад, өглөөнөөс хойш төөнөөд байгаа наранд, бас муухайрах тийшээ хандаж байгаа тэнгэрт гомдоллож эхлэв.

	— Хачин хорвоо болжээ, зун болдог бороо байдаггүй, өвөл болдог цас байдаггүй... Урьдын сайхан цастай тэсгим өвөл хаачих нь энэ вэ? гэхэд нь,

	— Бүгдийг нь сургаж орхиж л дээ. Нар хүртлээ идэвхтэй болсон гэлцэх юм. За алив дуусгаад орхиё гэж Горпищенко нь нөхрөө зоригжуулав.

	Тийн тэр хоёр дахин хүрзээ барьж онгоцны эргэн тойрны шавар шавхайг хуурай шороогоор дарж, тэгшилж эхлэв. Хуучин бүр овгор байсан газар хонины хөлд хонхойжээ.

	Хонь жижигхэн туурайтай ч гэсэн жаах жаахнаар хороосоор байгаад хонхор болгосныг нь одоо шороогоор тэгшилж булах хэрэг гарчээ. Харин хонин суурь ирэхдээ ундалдаг газраа танихгүй болж, өчигдөрхөн шавхай байсан газар, өнөөдөр цэвэрхэн хуурай болоод хазайж суусан төмөр онгоцыг нь өндөрлөж дэндийлээд, доогуур нь салхи сийгж байхаар болгосон байх биз ээ.

	Сая нэг ажлаа дуусгаж явах боллоо. Горпиценкогийн авгай худгаас ус авах гэж хувин бариад ирэхдээ, тэр хоёрыг явж ундаа ууцгаа гэжээ.

	— Петрусь маань ирэхгүй удаад байна. Бас л орой болсон хойно ирэх юм болов уу гэж авгай шунгадаг сумыг худаг руу хийнгээ дурамжхан дуугарав.

	Авгай усаа татаж гаргаад, хувингууддаа юүлж, дамнуургадаа өлгөөд явахдаа байн байн хөдөө тийш харж, хэн нэгнийг нүдээрээ хайх мэт алхав.

	Хүүгээ ирснээс хойш ханатлаа харж ч аваагүй, хүү нь гэртээ ер тогтохгүй, гурав хонохдоо ихэнхийг нь туршлагын талбай дээрээ өнгөрөөжээ. Албан хэргээр яваа, түр ороод гарах гэж ирсэн юм гэж өөрөө хэлсэн боловч олигтой амарч ер чадсангүй. Харин амралтаа авах л юм бол тэр бүх ажлаасаа чөлөөлөгдөөд зохих ёсоор амарч, хэдэн долоо хоногоор тэртээ байж, өдөржин ном уншиж, эсвэл улиангарын сүүдэрт найз Серобабатайгаа шатар тоглох нь мэдээж. Энэ Серобаба гэдэг хөдөө аж ахуйн нисэгч бөгөөд зав л гарвал Төвөөс нисэн ирж найзтайгаа уулздаг, даавуун бүрээстэй онгоцоо хоньчны хаяанд буулгадаг хүн. Тэр хоёр нэгэн цагт хамт сурч, үерхэж нөхөрлөж байсан, сүүлд нь чуулган чуулж, нэг сая хоёр зуун мянган хүнийг цэргээс халахад тэрэн дотор Серобаба нь орж, мэргэжлээ солиод, одоо сангийн аж ахуйн шуудан зөөж, тарианы газар бордож, усан үзмийн модны тоос хүртээж явдаг болжээ. Серобаба тун хөгжөөнтэй, хэн хүнтэй тоглож наргиж явдаг, тиймээс Петрогийн ээж хүүгээ түүнтэй үерхэхэд их л дуртай байдаг ажээ. Тэр хоёр нэг доор сууж шатар тавих юм уу, зүгээр ярилцахад нь ойрхон юм хийж байх зуураа тэдний яриаг чихний үзүүрээр сонсоно. Тэгэхэд хүү нь урьд урьдынхаас улам сонин юм ярьж, ээжийнхээ ойлгомооргүй ямархан нэгэн нууцлаг юм ч ярина. Ээж нь ямар нэгэн хэт даралт, нүдээ ч аних аргагүй болдог, нүүрийн арьс мах шазайж, цус судас дотроо хүндрэх шиг болдог гэх мэтийн юм дуулна. Эсвэл нисэхэд хэчнээн сайхан, өглөө эрт нам гүм байхад онгоцны буудлын дохионы гонзгой эрээн тулам доошоо унжиж байгаа үед нисэхэд ёстой л өөрөө гулсаж явах шиг байдаг гэх мэтийн яриа сонсоно. Гэвч тэд тэр болгонд өөрөө гулсаж явдаггүй ажээ. Тэр нь өвгөнийхөө захиргааг цаг үргэлж шүүмжилж, тасгийн даргын далан булчирхайг тоолж байдагт дассан тул хүүгийн минь ажилладаг газар бүх юм санасанчлан бүтдэг биз гэж бодсон нь бас л биш, тэдний «хошуувч» Серобабагийн санаанд нэг л таардаггүйг мэдэв. Серобаба шинэ ч гэсэн «нэг л биш дээ» гэж шинэ системийг голно. Тэр нэгэн удаа хуучны хүчилтөрөгчийн багажийг эвтэйхэн гэж автал нь тэдний дарга гараас нь булааж аваад урж тастсаныг санахдаа одоо хэр нь уурладаг юм. Тэгэхдээ дарга муудаа бус энэ аппарат чинь их өндөрт зориулагдаагүй, ийм юмтай яваад онгоцноос чулуудуулж буух аргагүй гэж үзсэнээс тэгжээ! Гэтэл хүү нь тэр л хүнд эвгүй «хошуувчтай» заримдаа онгоцноосоо гаралгүй олон цагаар нисдэг, төмөр хувцас өмсөөд төмөр дээр сууж явдаг байх юм. Ер нь хүнийг зоогийн газар оруулаад, босолгүй хорин цаг суу гэвэл тэсэх үү дээ, үгүй юү? Тэгвэл онгоцонд ажил хийж яваа шүү дээ! Хүүгийн нь ажил амьдрал тийм л ажээ.

	Бага зэрэг халзан болж цэл залуухан атлаа үс нь мяндас шиг болж байна. Гэвч ийм амьдралыг өөрөө сонгон авч, гагцхүү өндрөөс өндөрт нисэж байхын тулд өдөр болгон аппаратаар амьсгалж байхыг зөвшөөрчээ. Эднийг Шонхор гэж нэрлэдэг. Гэтэл шонхор эдэнд яаж эн зэрэгцэх вэ? Энэ талд хар шуурга тавиад, хуйлран эрчлэн тэнгэр баганадаж, дээшээ үзүүр хязгааргүй юм шиг байхад нисэгч нар тэр бүхнээс дээгүүр явж байдаг байна.

	— Доорх газар чинь битүү шуурч байхад чамд аймаар байдаггүй юм уу? гэж асуухад

	— Ээж минь, энэ элсэн шуурга чинь арван мянгахан метр өндөр л болдог, тэрнээс дээш болохоор тэнгэр цэлмэг, нартай, бид ч багажийнхаа заасан дагуу явдаг юм гэжээ.

	Ийм л хүүтэй хүн дээ. Хамгийн гол нь хүүгийн биед санаа зовох тул аппаратгүй ч байлаа энэ сайхан тал нутгийнхаа агаараар амьсгалж яваасай даа гэж боддог. Хүүгээ ирээд байсан цагт санаа амар байх боловч нисэж яваа үед нь сэтгэл зовоод л, уржнан жил нисэгч хүү нь онгоцтойгоо унасан нэг эмэгтэй үргэлж бодогддог. Хүүгийн нь нөхөд буюу цэргийн ангийн нисэгч нар аваачих гэж ирэхэд тэр эмэгтэйн бархирах дуу тосгоноор нэг хадаж бил ээ! Тэгээд сүүлд нь тэр эмэгтэй, ердөө л цайран авс үзсэн, дотор нь ерэн гурав дахь удаагаа ниссэн хүүгээс минь үлдсэн юмыг хийгээд бив битүүлж хадсан байсан гэж ярьсан юм. Ерэн хоёр удаа нисэхдээ азтай байсан бол ерэн гурав дахь дээрээ битүү цайран авс болоод иржээ. Эцгийн дэргэд ийм юм дурдвал уурлаж, золгүй явдал гэдэг хэдийд ч тохиолдож болдог зүйл, ер нь бүхэл зунжин нисэх нь харагдаад, бүр өвөл болсон хойно ч үүрд нартай байдаг үүлний цаад чөлөөнд дуу нь хадаж байдаг юм чинь! гэж зэмлэнэ.

	Өнөөдөр бүр үүр цайгаагүй байхад хүүг нь авах гэж цэргийн туршлагын талбайгаас дарга цолтой нисэгч нар, нэг хошуучийн тэмдэгтэй буурал сууж яваа дарга, хэдүүл ирсэн бөгөөд цөм л ах дүү нар шиг, адил цолтой юм шиг өөр хоорондоо алиалж наргиж байжээ. Тэд бие биеэ Павлик, Петрусь, Королек гэх мэтээр л энхрийлэн дуудна.

	Ээж нь тэдэнд

	— Та нарын хэн нь ахыг мэдэх аргагүй юм аа гэж хэлэхэд

	— Ээж минь, тэнгэрт гарсан үед цөмөөрөө л адилхан байдаг юм. Бид онгоцонд хэдүүлээ ч байсан далавч маань ганц шүү дээ гэж дарга нь хариулжээ.

	Тэд яарч, нэг нэг аяга сүү залгилаад, өглөөний унд дээр ирнэ гэцгээгээд яваад өгчээ.

	Ээжийн харц, аль хэдийнээс хоньчны амьдралын нэг хэсэг болж, дуу чимээ, сонин байдал, хатуу чанд дэглэм, журмаараа хоньчны амьдралд бат орсон цэргийн туршлагын талбай руу байн байн чиглэнэ. Хүү нь өөдөөс тоглоом шоглоом болгоод, эндэх туршлагын талбайнхныг социалист уралдаанд уриалах гэж хорооныхоо нөхөдтэй цуг ийшээ ирсэн юм гэжээ. Эхийн хувьд тоглосон ч бай, тоглоомгүй үнэхээр тийм хэргээр ирсэн ч бай, ер хамаагүй ганцхан одоо яагаад ийм удаад байна вэ гэж л зовж явав.

	Гэвч гэрийнхээ гадна очоод хувингаа тавьтал дүүрэн хүнтэй цэргийн задгай «ГАЗ» тэрэг талын дундуур давхин айсуй явлаа. Түүнд цэргийн туршлагын талбайн газрын дарга Уралов, хүү Петрусь түүний нөхөд, бас дарга малгайнуудын дунд Тонягийн үс намиран хийсэж харагдав. Нисэгч нар цөм, хөгжөөнтэй, ганцхан Уралов ялимгүй гунигтай яваа нь насаар өдий ч нисэхээ больсондоо ийм яваа болов уу гэмээр ажээ. Тэр нь биеэр намхан, турь муутай, бараг хүүхдийн гэмээр туранхай цагаахан нүүр нь үргэлж юм бодож явдаг байдлыг илтгэнэ. Петрогийн ээж Ураловтай учрах болгондоо төрсөн хүүгээсээ өөрцгүй өрөвдөн хайрладаг юм.

	— Охин чинь яаж байна? гэж нялх охиныг нь сураглавал Уралов даруй баярлан царайгаа өөр болгоод

	— Том болж байна аа... Инээдэг болсон... гэв.

	Өвгөн Горпищенко хувцсаа сольж амжилгүй ердийн ажилдаа өмсдөг хувцас нь болох тоос шорооноос борлосон эрээн даавуун цамц, олон нөхөөстэй өмд, нүцгэн хөлдөө улавч угласан чигээрээ нисэгч нарыг угтав. Өнөөдөр түүнд хоньчны элдэв хэрэгслээс алин нь ч үгүй түүний пагдгар биед дарамт болох юм юу ч байсангүй.

	Тоня машин дээрээс дэвхэрч буугаад, шулуухан аав өөдөө гүйж, шулганан аавыгаа ийм байдалтай байгаад зовохгүй байгаагаа нисэгч нарт үзүүлэх гэсэндээ зориуд сугадан авав.

	«Ажлын муу хувцастайгаа байхад яадаг юм. Би эцгээрээ бахархдаг хүн» гэж эцгээ хөтөлсөн охин хэлэх мэт байлаа. Тоня эцэг хоёрын дунд эрхэлж нялуурахгүй өвөрмөц харьцаа бий. Одоо болтол суран бүсээр ороолгоход бэлхэн байдаг ч манай аав хатуу хэр нь хэрэгтэй цагт өмөөрөн хамгаалах хүн гэдгийг охин бас мэднэ. Түүнийг наймдугаар ангид байхад ангийн охид, чи урт сормуусаараа их гайхуулах юм аа, урт сормуустай хүнийг кино жүжигчин болгоно гэж боддог байлгүй гэж шоолон гомдоожээ. Тэр дайрал үгэнд үнэний хувь байжээ. Магадгүй охин түүнээс ч болсон юм уу, сургуулиасаа бөөн уйлаан хайлаан ирээд хайч шүүрч авчээ.

	Эцгийнхээ гараас хоньчны хайчийг нь шүүрэн аваад, эхээс төрөхийн урт сормуусаа ганцмөсөн тайрахыг завдтал ээж нь харчхаад

	— Яах чинь энэ вэ? Галзуурав уу? гэжээ.

	Тэгэхэд эцэг нь хайчийг нь аваад, шилэн хүзүү рүү нь нэг сайн нударчээ. 

	Охин уурлаж

	— Намайг шоолж доромжлоод байна! гээд учир зүггүй уйлжээ.

	Өвгөн хэчнээн ажил ихтэй байсан ч хойш тавин шууд гарч, Төв орж, шударга үнэнийг олохоор сургууль руу нь явж билээ.

	Бас түүнээс охиндоо хайртай нь шал өөрөөр илэрдэг юм. Ноднин жил ийм том болж бараг хадамд гарах болчихсон охиноо олон хүн харсаар байтал хашааны дэргэд барьж аваад шилбүүрээр зад ороолгожээ. Өвгөн их ачаатай тэргэн дээр гараад, дарш буулгаж байгаад нэг хартал охин нь тэртээ доор шар зайдлаад яг дүүжиндэж байгаа хүүхэд шиг тоглож харагдсан байна. Тэгэхэд Тоня ааваасаа сайн чиг хүртжээ... Гэвч тэр нь тэдний хоорондын харьцаанд нөлөөлсөнгүй, учир нь охин буруу юм хийсэн гэдгээ мэдэж байсан байна. Одоо Тоня баяртай нь аргагүй хамгийн түрүүн аавынхаа аяганд ус дүүргэж

	— Аав аа, сайхан харагдахын тулд сайн угаагаарай! гэлээ.

	Энэ завсар Корней гуай хоньчны авгай нараас

	— Та минь, шүдэнд зуучихмаар эм, дусал байхгүй биз? гэж сураглав.

	Ширээн дээр цагаан толгойтой лонх бий болоод ирмэгц өвгөн Горпищенко нисэгч нарт хундагалан завдвал, тэд элэгсгээр ээлж дараалан татгалзаж

	— Би болохгүй, би болохгүй гэцгээхэд өвгөн

	— Хэн болох болж байна? гэж тоглоом болголоо.

	Буурал санчигтай нисэгч баярласнаа хэлээд

	— Өнөөдөр бид цөм уудаггүй улс гэлээ.

	Хоньчин өвөө гайхаж, хүү рүүгээ харсанд, хүү нь тийм гэсэн байртай толгой дохиж

	— Аав аа, тийм шүү гэв.

	— Яагаад тэр бил ээ? гэхэд нь

	— Аав минь, бид өнөөдөр нислэгтэй гэлээ.

	Энэ үг цэлмэг өдөр аянга буухтай адил сонсогдлоо. 

	Гэвч эцэг тэр байдлаа мэдэгдэлгүй дуугүй болов.

	Харин ээж нь барьж байсан халбагаа алдаж

	— Ингэж амардаг аа! Босго алхангуутаа л буцаад явдаг! Юу болох нь энэ вэ? Та нарыг дуудсан юм уу, яасан юм? гэвэл хүү нь

	— Ээж минь, ийм л ёстой юм шүү дээ гэжээ.

	Тэгэхэд өвгөн Горпищенко эхнэр лүүгээ 

	— Хөндлөнгөөс бусдын хэрэгт битгий оролц, тийм л ёстой байж, мэдэв үү? гэсэн янзтай ширүүхэн ч гэсэн санааг нь засах мэт хараад авав. Өвгөн өөрөө ч гэсэн зохисгүй гэж үзээд асууж шалгаасангүй. Ер нь бүх насаараа хонь дагахдаа «Тийм л ёстой» гэдэг бодолдоо үнэнч, түүнийгээ баримталсаар ирсэн бөгөөд энэ үгний цаана ямаршуу их юм байгаа, түүний амьдралын удирдагч нь болсон үүрэг гэгч хүнд хэчнээн чухал байдгийг хуучин цэрэг сайн мэднэ. Хөллөсөн морьд нь нэг бус удаа их бууны галд орж, үргэж цочин явсан ч Европын гал авалцсан олон гүүр дээгүүр хуй салхи мэт давхин өнгөрсөн хуучин цэрэг эрийн бодол санаа, туршлагатай, хал үзэж халуун чулуу долоосон цэрэг хүний хувьд хүүгийнхээ цөөхөн үгтэй тайлбарыг шууд л ойлгожээ. Гэвч сэтгэл нь бас л зовж, харамсан шаналгаатай байсан хэр нь харах байдалд тайван, ер зовсон шинжгүй ганцхан хөмсгөө атируулах нь улам ихсээд, Тоняг ахынхаа «пуужингийн амралтын» тухай шал хэрэггүй юм чалчихад уурсан хашхирч болиулжээ.

	Гэрийн эзэн, нисэгч нартай санал нэг байгаагаа үзүүлэн өөртөө архи хундагалсангүй. Харин Корней ганцаараа шүдээ эмнэхийн тулд нэг хундага уугаад, алгаа хацартаа нааж, удтал толгой сэгсрэн, залуу эхнэрийнхээ муухай харсаар байтал нам гүмийг эвдэж

	— Өвдөх нь бүр дордлоо. Биднийг яаж эмнэдэг гэж санана! Бүр мужийн төвөөс эмнэлгийн тэрэгтэй нэг аальгүй эм хүрч ирээд «Нөхөд хоньчид оо, та нарын дотор муудсан шүдтэй хүн байгаа бол наашаа ирэгтүн» гэлээв шүү.

	Бүх хоньчноо эргэж тойрч, муу шүдийг нь газар дээр нь авч, үйлдвэрлэлээс таслахгүй байгаа нь ёстой л хоньчин биднийг халамжилж байгаа юм байна даа гэж бодлоо. Яг тэр үеэр миний нэг араа өвдөөд байсныг хэлэх үү... Би ч «надаас эхлээрэй» гэлээ. Нөгөө хүүхэн намайг машиндаа урьж оруулаад, нэг хөндлөвчнөөс сайн барь гэхдээ, «хоньчин гуай бөхөөр бариарай» гэж захилаа. Тэгээд спиртээр асдаг дэнлүү асааж, ам руу минь нарийн бахь оруулаад угзарч орхих нь тэр.

	Харахад нарийхан чөргөр гартай хэр нь, арааг минь татахдаа муйхар эр шиг л байлаа. Толгой тархи өөд жирсхийгээд, эрүү минь салчих шиг боллоо. Өвдөхийнхөө эрхэнд хашхиран алдаж, цусаар нулимаад, «чи чинь яагаад мэдээ алдуулсангүй вэ, хоньчин хүн өвддөггүй юм гэж бодоод надад тааруулав уу» гэж загнахад минь «Уучлаарай, мэдээ алдуулдаг юмаа мартчихаад ирж, би одоохон аваад ирье» гэлээ. Тэгж хэлэнгүүтээ гүйгээд өнөөдөхөө аваад ирлээ... Иймэрхүү амьтныг юү гэлтэй вэ дээ? гэж ярихад

	— Түүний толгойд хоньчин та нарын шүд биш, залуу харчуул бодогдоод байснаас л тэр байхгүй юү гэж Демидиха ууртай хэлэв.

	— Корней минь, тэр эмч ганц чамайг үзээгүй шүү дээ. Одоо өвчтэй зовлонтой хүн олон байна... 

	Фронт, нуувч, өлсгөлөн гээд л... Ирж дадлага хийгээд л яваа биз гэж Демид, эмчийг өмөөрвөл

	— Надаар дадлага хийх эрх байхгүй. Муу шүдний минь оронд бүтэн эрүү хийж өгөг гэж л шаардах байна. Яасхийгээд тэр хүүхнийг олъё доо? Тоня чи тэр аальгүй яатууг Төвөөр үзээгүй биз? гэж Корней уурсан шүдгүй амаа шамшигнан хэлэхэд

	— Түүнтэй манатай. Би шалгалттай байсан гэж Тоня мойл хар нүдээрээ бүхнийг тойруулан харж хэлэв.

	— За тэгээд яав? гэж эцгийнхээ сонирхоход:

	— Баяр хүргэж болно оо. Хэцүү ч байлаа гэсэн давсаан гэж Тоня хариулав.

	— Чи ямар хичээлийн шалгалт өг өө вэ? гэж ахынхаа асуухад

	— Найруулан бичих. Чөлөөт сэдвээр өглөө гэж хэлээд нүдээ ирмэж инээмсэглэв.

	— Чи ч түүнээ морзын үсгээр бичжээ дээ? гэхэд Тоня улайж

	— Чи таалаа гэв.

	Тэднийг чингэж, хүн мэдэхгүй томьёогоор ярилцахад ээж нь дургүйцэж, охин руугаа ширүүхэн хараад, хүүдээ хандаж

	— За хүү минь, захидал үргэлж бичиж байгаарай. Өөрийнхөө талаар их бичээрэй. Чамайг эмнэлэгт хэвтээд, гараа шохойдуулаад байхад бид бүр хожим нь дуулсан. Гараа яаж байгааг олигтой хэлээгүй шүү гэв.

	Нисэгч, бууралдуу үстэй даргатайгаа харилцан дуугүй харалцаад

	— Ээж минь, айх юм ер алга. Гар зүгээр болсон. Сайхан бүрэлдсэн. Хуруу зүгээр байгааг хар л даа гээд хуруугаа хийд хөдөлгөж ээждээ үзүүлэн, — Гар минь зүв зүгээр байгаа биз дээ? Хуучин ямар байлаа тэр л чигээрээ, урт ч болоогүй, богино ч болоогүй байна гэв.

	— Бас хахууль авдаггүй гэж нисэгч нарын нэг нь хөгжилтэй хэлэв.

	Ширээнд суусан бүх хүн инээлцэж, эдгээр үг хэн хүнээс илүүгээр эцэгт таалагдлаа. Тэр тун ханагар байлаа. Хүүгээ бодож, гар хугарсан ч гэсэн эцгийнхээ нэрийг хөөдөөгүйд нь бахархсандаа мөрөө тэнийлгэн ханхалзав. Тэгэхэд зарим айлын хүүхэд ажил төрөл ч хийхгүй танхайрч, эрээн цамц өмсөөд зоогийн газраар хэсэж явдаг байхад миний хүү юуны төлөө амьдарч яваагаа мэдэж, улсын хоолыг зүгээр идээгүй дээ гэж бодон бахдав. 

	Горпищенко гуай хөмсөг атируулан

	— Биднийг зүгээр нэг мануухай биш, хониныхоо сүүлд халхлагдаад юм хардаггүй улс биш гэж цаад дарга нартаа хэлээрэй... Бид юмны учрыг мэднэ ээ. Үнэн шударга л ажиллана. Тиймээс зүгээр суугаад зэвэрснээс ажил хийгээд шатсан нь дээр гэдгийг мэднэ гэж хэлэв.

	Энэ завсар Демид, хажуудаа суусан Павлик гэж нөхдийн нь дууддаг цагаан хөмсөгт, дуу цөөтэй нисэгч рүү шахан сууж, дөчин нэгэн онд хамт бүслэгдээд байлдаж явсан Иванищев хэмээх генералын одоогийн хувь заяаны талаар юүхэн хээхэн мэдэхгүй биз гэж баахан яриа дэлгэв. Ер нь Демид ирсэн хүн болгоноос шахам түүнийг сураглаж, тэр генерал ёстой генерал хүн гэсэндээ хэцүү үед цэргээ орхиогүй хэр нь нэг ч сонссон хүн, нэг ч мэдэх хүн гарахгүйд их гайхдаг байлаа. Павлик ч бас тэрэн тухай юм дуулаагүй байв.

	Павлик, Демидийн үгийг чагнаж суухдаа илбэдүүлсэн юм шиг өмнө нь зогсоод, нэгэн юмыг ширтэж байгаа хүүгээс нь нүд салгахгүй харж байв. Тэр жаалын хараад байгаа юм нь Павликийн энгэр дээрх, хариугүй дусах гэж байгаа дусал шиг жижигхэн бөмбөгний хэлбэртэй тэмдэг ажээ.

	— Юу хараав? гэж Павлик тэссэнгүй асуувал

	— Бөмбөг хүнд үү? гэж өөдөөс нь асуув.

	— Хөнгөн л биш дээ гэж Павлик хариулав.

	— Манай хүү ухаантай шүү. Өчигдөр нэг гартаа дэгдээхэй, нөгөө гартаа зэвэрчихсэн ч сумтайгаа хонгио барьж ирээд «Ээж ээ, энэ хоёрын алин нь хүнд вэ, сум нь уу, тагтаа нь уу?» гэж асуусан гэж Демидиха авгай энхрийлэн хэлбэл:

	— Яггүй асуулт байна даа. Авсаар хариулах аргагүй нь байна шүү... гэж Уралов цайвар уруулаараа инээмсэглэн дуугарав.

	Тэднийг ширээнээс босоогүй байтал байшин дээгүүр онгоцны сэнс хангинаж, далавч далжганан, нисэгч хүний ёсоор баяр хүргэсэн нь Серобаба нисэж ирсэн хэрэг байлаа. Онгоцны бүхээгт дуулга өмссөн, хар сахалтай, яралзсан цагаан шүдтэй хүн инээмсэглэж явааг цөмөөр харцгаав.

	Нисэгчид босоцгоож, шуугилдан хөгжилдөж

	— Можайский ирлээ!

	— Эх орны нисэх хүчний эцэг ирлээ! гэлцэв. 

	Королек дээшээ харан, Серобабаг шууд энэ ширээн дээр буугаад ир гэж урьж

	— Энд буу, энд буу! гэж хашхирав.

	Энэ бүхэн бол Тонягийн хувьд яг л кино үзэж байгаа юм шиг байлаа. Серобаба царцаа ногооноо ойрхон буулгаад, бүхээгээс нь дэвхрэн бууж, дуулгаа авч чулуудаад, нөхдийн зүг алцга алцга алхлан, малилзтал инээмсэглэсээр ирэхдээ хоёр гартаа нэг нэг лонх шампан дарс барьсан нь гар бөмбөг шиг санагдав. Ёстой сайхан нисэгч дээ! Бие хаа нь эрүүл чийрэг, хацар нь замбага цэцэг шиг ягаараад, сахал нь сайн эрийн сахал гэгддэг өтгөн шигүү ажээ. Одоо ийм сахалтай эрийг хорин мөнгөөр ордог киноноос л үзэж болно!

	— Болгоомжтой хүн шампан дарс онгойлгодоггүй юм гэж би хэлдэггүй юү, гэж Корней, Серобабагийн хоёр лонхтойг харсандаа сэтгэл сэргэн хэлэхэд

	— Чухам аа, энэ хүн үнэхээр болгоомжтой хүн дээ гэж монгол хүн шиг онигор нүдтэй нисэгч инээд алдвал, ахлах дарга нь тайвуухан инээмсэглэж

	— Ганцхан нартайд л ниснэ шүү дээ... «Днепр мөрөн сайхан харагдаж байгаа цагт» гээд дуунд гардаг биз дээ гэж цаашлуулав.

	— Хар шуурга тавьж байхад яах вэ? гэж нэгний асуухад

	— Хөдлөх ч үгүй суугаад байх нь тэр гэж нөгөө нь хэлэв.

	Серобаба хоёр лонхтойгоо авгай нарын нэгэнд бариулчхаад нисэгч нарыг дараалан тэвэрч мэндлэв. Тэд бүгдээрээ түүний танил, урьд хамт цэрэгт байсан найз нар нь байлаа.

	— Ангаахай зөөж явна уу? гэж Королек хүн зоныг дахин сууцгаасан хойно асуухад, Серобаба тавагтаа өөх, өндөг хоёрыг эрээлэх цээрлэх юмгүй шулуухан хийх зуураа

	— Ганц ангаахай биш ээ, янз бүрийн л юм зөөдөг. Дарлагаас гарсан ангаахай ч зөөдөг, лабораториос халуун савтай үрийн шингэн ч зөөдөг, бас гэдэс нь зангирсан авгайг ч мэс заслын эмч рүү аваачиж өгдөг. Тийм авгайг дамнуургатай чигээр нь далавчны доодох бөмбөг авч явдаг тээглүүрт шургуулчихдаг юм. Ер нь голдуу гербицид авч явдаг юм даа. Та нар ч цөмөөрөө юм мэдэхгүй улс болохоороо гербицид гэж юу байдгийг хаанаас мэдэх вэ дээ. Гербицид гэдэг чинь, цэргийн нисэгч байсан Серобабагийн тариан талбайд химийн цэвэрлэгээ хийдэг эм шүү дээ. Харин гербицид маань одоогоор дуусах шахаж, дахиад байдаггүй нь л харамсалтай байна гэж ярив.

	— Та бас шуудан зөөдөг шүү дээ гэж Тонягийн сануулахад

	— Тийм ээ, хайртай амрагуудын захидлыг зөөдөг юм, бас түрүүчийн зэтгэнэ жимсгэнийг зөөдөг! Тэрнээс гадна вандуйн тоос хүртээж, усан үзмийн модон дээрээс хор цацдаг, энэ бүхэн бас л миний чаддаг ажил.

	— Тэгэхээр бидний өмнө асар олон мэргэжилтэй хүн, юү л бол юу хийдэг нисэгч байна гэж бодоорой хэмээн яриандаа халж, шампан дарсаа онгойлгож, бөглөөг нь буудуулаад, хүн бүхний хундаганд хөөсрүүлэн дүүргэсэнд нисэгч нар ч үгүй гэж чадсангүй. Серобаба цааш нь 

	— За хө, ингээд сайн явцгааж, сайн нисэцгээе! Уралов аа, чиний эрүүл мэндийн төлөө, охины чинь эрүүл энхийн төлөө ууя! Эднийх ёстой хөдөөгийн бор хүүхэнтэй болсон айл даа... гээд аягатайгаа өргөв.

	Охиныг нь дурдахад Уралов дахин баясаж, Серобаба амтархан идэж гарав. Тэр

	— Үгүй мөн сайхан эд ээ! Энэ чинь зуун жил агуулахад хадгалчхаад та нарт гаргаж өгдөг тусгайлсан лаазтай мах биш шүү, та минь гэж даапаалахад,

	— Энэ ч эндхийн хүн болж шийджээ, сүрхий дассан байх шив дээ гэж нисэгч нарын ахмад нь хэлбэл Серобаба түүн өөд үхрийн нүд шиг бүлтгэр том нүдээрээ хараад

	— Юундаа гонсойх вэ? Сөнөөгч онгоцны нисэгч байсан хүн дэмий гонсойвол муухай байдаг байгаа даа. Манай энд юуг нь муу гэх вэ? Цаг агаар нь надад яг л таардаг. Халуун бол халуун, салхитай бол салхитай! Нутаг нь цэлгэр сайхан, дуртай газраа бууж болно. Тал нутгийн хүн ард уу, ийм зан сайхантай улсыг өөр хаанаас олох вэ? Манай эндхийнх шиг сайхан хүүхнүүд хаа байна? Харав уу, энэ бор хүүхнийг гээд Тоня руу харсанд, Тоня час улайв. Тэгснээ, — Миний сахал чамд аятайхан санагдаж байгаа бололтой юм аа даа! Тийм үү? гээд өтгөн сахлаа илээд авав.

	— Тийм... гэхэд нь

	— Гэвч чи ийм сахалтай хүнтэй болтол болоогүй, балчир байна гэж ярианыхаа өнгийг өөрчлөн хэлэхэд бүсгүй улам ч улайв.

	Серобаба дахин нисэгчдэд хандаж

	— Ах дүү нар минь, эхлээд халагдчихсан даруйд мөн ч эвгүй байсан шүү. Тийрэлтэт сөнөөгч нисэх онгоцны ихэмсэг зант нисэгч хүн шумуул сөнөөгч яаж болох вэ? гэж бодлоо. Гэртээ ирчхээд байх суух газраа олж ядлаа. Харин манай ээж магнай хагартал баярласан байх! гэж ярихад

	— Баярлалгүй яах вэ дээ, тэр хөөрхий гэж Петрогийн ээж хажуугаас нь аяархан дуугарав. 

	Серобаба яриагаа үргэлжлүүлэн

	— Миний хувьд ч амьдралынхаа жигүүрийг хяргуулчихсан юм шиг л байлаа. Би онгоцны буудал руу очлоо, буудал гэж дээ, хөдөө аж ахуйн нэг отряд байдаг буудал ухаантай юм. Хүн амьтан нь тал тал тийшээ бүгд нисээд явчихсан, нам гүм, царцаа дэвхрэг дуугарахаас өөр чимээгүй, зорчин явагч бололтой хэдэн хүн ачаагаа сандайлаад модны сүүдэрт үүрэглэцгээж харагдав. Манай эндхийн зорчигч гэдэг чинь тэсвэр тэвчээртэй, хэл ам хийдэггүй, идэх хоолоо туламд хийж аваад явдаг улс гэж мэдээрэй. Манан буугаад, нисэх аргагүй байвал автобус бэлэн байна... Намайг эхлээд газраар мөлхөх ажилд тавилаа. Онгоц агаарт хөөрөхийг харахаар л аюулхайн доор өвдөх шиг болно... Тэгээд над шиг аавын хөвгүүдийг бэлтгэдэг түр сургуульд орууллаа. Бидэн дунд хошууч ч байсан, ахмад ч байсан, цөм л иргэний мэргэжилд шилжиж суралцлаа. Тийрэлтэт онгоцны нисэгч хүн, АН—2 гэдэг даавуун бүрээстэй онгоцтой болно гэдгийг бод л доо!

	Надад ч муухай л байлаа. Гэвч аяндаа биш боллоо. Хараад байх нь ээ тун хөдөлмөрч эд ажээ. Өглөөгүүр тал дээгүүр нисэж явахад ганц жаргал тэр боллоо! Ангаахай зөөхөд хүрвэл гайхах юмгүй, ангаахай, нугасны дэгдээхэй, цацагт хяруулын дэгдээхэй нар минь мандтугай! гэдэг уриатайгаар л аваад байх нь тэр гэж ярив.

	— Юу ч ярилаа гэсэн чамайг цэргийн нисэгч байсан гэхэд хэцүү болжээ гэж цэвэр цэмцгэр хувцасладаг Королекийн хэлэхэд

	— Гэхдээ чи Серобабыг зүгээр нэг баптист болсон гэж битгий бодоорой гэж Серобаба бушуухан няцаагаад, — Бусдын хөдөлмөрийг ч үнэлдэг, өөрийнхөө ажлыг ч хүнд муу хэлүүлдэггүй хүн гэж мэд. Үнэнийг хэлэхэд, энд зүгээр нэг нисэгч биш жинхэнэ чадвартай нисэгч хэрэгтэй юм байна. Залуурчин ч үгүй, радиочин ч үгүй, бүх л юманд ганцаараа эзэн болно гэсэн үг. Тэгэхдээ нүдэн баримжаанд биеэ дасгаж, бас жолоодох арга ухаанд ч гэсэн хүнд найдахгүй ганц өөртөө л найдна. Зүгээр нисэж очоод л оносон ч, оноогүй ч хамаагүй бөмбөгдөж бөмбөгдөж буцаад ирдэг юм биш шүү... Бид өөрцгүй л бөмбөгддөг улс, гэхдээ, хоосон газар юм уу, худал дүрсийг биш, дэгд, шармаг, төөлүүр, шавж гэх мэтийн амьд дайсныг бөмбөгдөнө гээч гэв.

	Нисэгч нарын ахмад нь нөхрөө хараад

	— Нөхөд минь, бид хожим командлалд рапортоо өгчхөөд, Серобаба руугаа ирж давтан сургалтад орж таарах нь ээ дээ. Чи биднийг авах уу? гэвэл

	— Цаг ирэхэд бид бүгдээрээ энхийн онгоцонд сууцгаах байлгүй... Тэгээд бүгд хамтдаа Улаан нүдэн гарагт ангаахай хүргэж өгнө... гэв.

	— Ийм тэргээр үү? гэж Павлик дэргэдүүр нь хоньчдын хүүхэд үймэлдэн байгаа, Серобабын бор ногоон онгоцны зүг дохиж инээмсэглэхэд

	— Чи юу ч ойлгохгүй байна. Юмыг сайн бодоод үзвэл миний энэ л жинхэнэ онгоц шүү дээ. Зүгээр нэг бүдүүлэг унаа биш, далавчтай... үнэхээр жигүүртэй эд! Миний нисдэг өндрөөс харахад дэлхий бөөрөнхий биш, бас цэнхэр тэнгэрийн дунд байгаа юм шигээр харагддаггүй ч маш сайхан харагддаг гэдгийг батална! Нисэж явахын цагт мөнгөлөг өнгөт агь, ойн зурвас тариа тасгийн овоолоостой тариа, цахлай шувуу шиг энд тэнд цайвалзах охидын алчуур гэх мэтийг харж сэтгэл баясдаг юм. За бас гээд хоньчин руу нүд ирмээд, — Тэнгэр өөд баганадан ургаад байгаа энэ улиангарыг харж бахаддаг. Ер нь газар тэнгэр хоёрыг харж явахаас илүү сайхан юм энэ дэлхийд алга юм шүү дээ гэж Серобаба ярив.

	— Серобаба! Чи яруу найрагч болжээ! гэж Королек дуу алдвал, Павлик тайвнаар,

	— Энэ чинь энд ирээд л ийм болж. Тэрнээс биш манайд байхдаа юү боллоо доо... Агаарт дүрсгүйтлээ гэгдэж хэчнээн донгодууллаа даа гэв.

	— Тэглээ яалаа ч та нарын онгоц гоё оо гэж Тоня ахынхаа сэтгэлийг засах мэт дуугараад, — Та нар гадаад далай дээгүүр нисэж очоод, буцаад ирэхдээ ер бензин авдаггүй гэж үнэн үү? гэвэл Горпищенко гуай охин өөдөө муухай хараад

	— Тэр чамд ямар хамаа байна? гэх зуураа дундуураа шампан дарстай аягаа жаахан цааш нь болгоод, шөрмөс нь зангиралдаж овойсон гараа ширээн дээр нүсэр байдлаар тавилаа.

	Энэ үед угсраагаар тамхи татаж суусан Демид гунигтайхан дуугаар

	— Мөн ч юманд гам хайргүй цаг болж байна даа. Ямар муухай үрэн таран хийнэ вэ? Зөвхөн бөмбөг хийхэд л хэчнээн мөнгө үрнэ вэ дээ!.. гэвэл

	— Энэ л ганцаараа жинхэнэ хэрэгтэй ажил хийж яваа юм даа гээд Корней, Серобаба руу дохив.

	Санчиг нь бууралтсан нисэгч гомдсон бололтой Корней руу хяламхийгээд

	— Та фронтод явсан уу? гэв. Корней

	— Явсаан гэхэд

	— Нисэх хүчин хамгаалахгүй байна гэж нуувч дотроо шүдээ тачигнатал хавирч суугаагүй юү? Дуугүй байх шив дээ? Ийм л байгаа юм даа... Бид ч гэсэн Серобаба шиг хорхой шавж, хогийн ургамал руу дайрч баймаар л байна, гэвч түүнийхээ оронд хүнд бөмбөгдөгч онгоцыг тэнгэрт нисгэж байна. Ингэж байх ёстойгоос л хойш нисэж байна, бид чинь... гэснээ хоолой нь чахран, — Сарампайгаар нисэж үзсэн дээрээс ингэж байгаа юм, дөчин нэгэн онд биднийг хаацайлах алгын чинээ ч хуяг бамбай байгаагүй юм шүү. Хор шар буцлаад шүдээ хавирахаас өөр бид яах байв аа? Биднээс хэчнээн маань улаан гал авалцан шатаж, хүн амьтны нүдэн дээр агаарт дэлбэрэн, эсвэл модны оройд өлгөгдөн, хаа нэгтээ ойн цоорхойд хайлсан хөнгөн цагаан болоод хэвтэв дээ гээд сэтгэл хөдөлсөндөө царай нь хүрлийн улайж үгээ төгсгөв.

	— Би юу мэдэх вэ? Тийм бол тийм л биз гэж Корнейг бувтнахад

	— Хайран хүүхдүүд гэж Демидиха авгай санаа алдав. Үүний дараа цөм дуугүй болцгоов.

	Ахмад нисэгч нударгаа зангидан шанаагаа тулж, дахиад л ниснэ гэж хэлж байх мэт баргар царайлан бодлогошров. Гэвч тэртээ талд харь газрын нисэгчид анхны командаар л цөмийн бөмбөгийг агаарт аваад гарахад бэлэн байгаагаас хойш өөрөөр байх аргагүй ажээ. Эсвэл фронтын нисэгч нарыгаа ч бодож байсан байж болох юм. Тэр дайны бүх жилд хэчнээн ч нисэгчийг харав даа, өдөр ч юм уу, сартай шөнө ч юм уу нисээд явдаг, эргэж ирдэггүй. Тэднийг үхээд хэвтэхийг нь хараагүйгээс хойш зарим шөнө санаанд орж ирээд, хаа нэгтээ, тэр л залуу зандан хэвээрээ од түгсэн сартай шөнө ниссэн хэвээрээ яваа юм шиг санагдах ажээ.

	Хэдэн хором өнгөрөхөд, дарга нь цагаа харав. Бусад нь бас цагаа харцгааж, харилцан бие биеэ ширтэлцээд босоцгоож, гэрийн эзэгтэйд баярласнаа хэлцгээв.

	Петро нислэгт авч явдаг аяны цүнхээ авав.

	— Чи чинь хил давж нисдэг үү? гэж эцэг нь хүүгийнхээ хойноос дагуулан харж асуухад

	— Манайхан хил зөрчдөггүй гэж хариуллаа.

	— Тийм л байж таарна гэж өвгөн хэлэв.

	Чингээд эцэг, эх, охин гурав зүүд зэрэглээнд автсан юм шиг сэтгэлтэйгээр нисэгч нарын хамт явж, салах ёс хийж ус уухаар худгийн зүг алхацгаав. Тал нутгийн тэнгэрийн өчүүхэн хэсэг тусаж харагдах гүн ус руу шунгадаг сумаар хийсэн хувин алгуурхан ороод, мөн тийм алгуурхнаар дээш өргөгдөн ирэхдээ, хүндээр занталзан савчив. Тэгсээр худгийн дугуй бетон амсар дээр гаргасан хойно нарны гэрэлд нэвт гийгүүлэгдэв.

	Хувин тод улаан өнгөтэй тул нарны гэрэлд гялтганан гэрэлтээд нүд гялбуулна. Цөм дув дуугүй ууцгааж, гэртээ ирэх замаа мартахгүйн тулд нутгийнхаа уснаас амсах ёстой гэдэг ёсыг дагаж Петрусь ч ууж, түүний найз нисэгч нар ч ууж, Серобаба ч бас хоёр гараараа хувин тэвэрч аваад уухад өтгөн хар сахал дээгүүр нь усан дусал бөнжийлдөн тогтов.

	Дараа нь Серобаба онгоцоо хөөргөв. Түүний онгоцтой хамт хэрхэн шороо тоос босож, тэр бөөн тоосон дундаас гэнэт дээш цойлон нисэхийг нь цөмөөрөө харцгаалаа. Тэр нь худгийн дэргэд зогссон бүх хүнд, далавчаараа дэвэн баяр хүргээд, сангийн аж ахуйн нийслэл болох Төв рүү чиглэхэд, нисэгч нар ёслон хүндэлцгээгээд цэргийн газрын шинэхэн задгай тэргэнд сууцгаав.

	— Сайн яваарай! гэж хэлэх эхийн дуу сэтгэл догдолсноос тасалдан дуулдав.

	Төдхөн тэдний өмнө хээрийн дардан зам жирэлзэн өнгөрч эхлэв. Цэргийн туршлагын талбайн зүг хурдлан довтолгож талын гүн рүү орох тутам залуу Горпищенко эргэн харвал ээж нь үдийн наранд худгийн дэргэд зогсож, дэргэд нь Тоня, толгой нүцгэн үс нь сэгсийсэн эцэг нь зогссон хэвээр байв. Эцэг нь худгийн хашлаганы дэргэдэх довцог дээр зогсож, түүний дээгүүр ган төмөр оосортой зүрхэн улаан өнгөтэй шунгадаг сум тод гэгч улалзан харагдсаар байлаа.

	 

	
АЖИЛЧНЫ ХОРООНЫ ДАРГА ЛУКИЯ

	Өргөн тал үд дундын халуунд үүрэглэнэ. Амьтай бүхэн сүүдэр бараадаж, гагцхүү сангийн аж ахуйн нутгийн хойд зах дээр, ирээдүйн суваг өнгөрөх ёстой газар бульдозерын дуу үл тасарна. Хүчирхэг ч гэсэн хүний мэдэлд байгаа оньс хөдөлгүүр байсхийгээд л их чимээ гарган шороон далан дээр гарч, хусуур хутга нь наранд сүртэй гялалзаад, дахин далд орж, чимээ нь тасраад, нэгэн хэсэгтээ тэр их шороон дотроосоо харагдахаа байна.

	Цаг хугацаа өнгөрөхөд, түүгээр ус урсаж, тэнгэрийн хаяанд тултал тунгалаг гол намуухан долгилж, хавь ойрын газрын цангааг гаргаж байх болно. Харин одоохондоо энд асар том юм дэлбэрч, үүрд үүрэглэн байсан газрыг цочоосон юм шиг цоо шинэхэн нүх бий болоод байна. Энэ үес усны голдирол ирэх ёстой газрын хөрсийг хуулж, хөндлөн хөндлөн гүнзгий гэгчээр ухаж яваа бульдозер, хөрс хуулагчаас өөр юмгүй байгаа тул ирээдүйд ийм суваг бий болно гэж тааж хэлэхэд бэрх байна. Нэг бульдозер далд ороход нөгөө нэг нь ил гарч, төдхөн дахиад л гүнзгий нүх рүүгээ орж байхад хооронд нь үлдсэн гар хүрээгүй газар улам ч өндөр болж харагдана. Тэр шороон хананд гар хүрээд авбал нурчихмаар мэт боловч өчнөөн төчнөөн тонн хөрс байгаа тул яахин нурах билээ. Гэвч хүн амьтан дарагдсан удаа бий. Сүүдэрт нь сууж өглөөний ундаа ууж байсан хоёр ажилчныг дарсан явдал бий нь бий. Тэднийг малтаж авахад хоёр хуваасан бөөрөнхий талх нь хэвээрээ, нэг хазаад авсан хиам нь гарт нь бариастай байсан гэдэг. Сүүлд нь жаал мөрдөж, буруутай этгээдийг олж тогтоох гэж их л удаан хөөцөлдсөн гэдэг... 

	Тэнд их бүгчим, овоолсон шорооны орой дээд сэвэлзэх салхитай ч хонхор дотор, түүний ёроолд амь тэмцэм халуун салхигүй, сураагүй хүн бүтэж үхмээр агаад бульдозерын бүхээг дотор жигнүүлэн сууж, харжигнах нүргэлэх чимээн дундуур, шатахууны утаа униараар амьсгалан элдэв оньс хөшүүргийг хөдөлгөх хэрэг гарна. Хүнд оногдсон хувийг хүн хийж өгдөггүй учраас өөрөө л улаан гараараа ноцолдож, хээр талыг орвонгоор нь эргүүлэхийг хичээхээс өөр арга алга.

	Нэг хэсэг нь ажиллаж байхад, нөгөө хэсэг нь үдийн завсарлагааг ашиглан сувгаас төмөр хүлгээ гаргаж, далан дагуулж эгнүүлэн зогсоогоод, хусуур хутгыг нь нэг цул юм шиг наранд гялалзуулан, өөрснөө орон байр, мухлаг, худалдаа, клуб, улаан булан нь болдог хээрийн вагоны сүүдэрт бөөгнөрнө. Вагоны сүүдэр даанч бага учир бүгдээрээ сүүдэрт сууж багтах арга алга, зарим нь сүүдэрт, зарим нь наранд, зарим нэг нь краковын хиамтай талх зажилж бас нэг зарим нь «жигулевскийн» пивыг шилээр нь шимж, бас нэг хэсэг нь хэвтээд бүр хурхирч, нөгөө нэг нь янжуураа уруулдаа наачхаад, хэнэг ч үгүй наранд шаруулж, тэр сувгийн нүхэн дотор халсан нь багадсан юм шиг амарцгааж байх ажээ.

	Энэ хооронд сангийн аж ахуйн тал дунд тоос хуйлран босож, даргын өнгө гандсан «Победа» тэрэг давхин ирээд сувгийн барилгачдын буудлын өмнө зогсов. Харин машинаас дарга биш, ажилчны хороон дарга Лукия Назаровна Рясная гэдэг цагтаа сайхан хүүхэн байсан болов уу гэмээр махлаг нүүртэй өндөр авгай гарч ирэв. Толгойн дээрээ сүлжиж зангидсан гэзэг нь түүнийг улам ч өндөр болгох мэт. Тэр бээр ажилчид руу хүрч ирээд мэндлэв. Хөдлөх, ярих байдалд нь угийн хээгүй төв зан төлөв илэрнэ. Зарим нэг дарга нар шиг ажилчид руу тал засах байртай инээмсэглэдэггүй, тэгж инээмсэглэх шаардлагагүй гэж үздэг, ер нь ч ажилчдын хувьд дарга нь биш, тэдэнд өөрийн байгууллага, БУЗ буюу барилга угсралтын захиргаа хэмээх хөх цэнхэр далайн эрэг ирмэг газрын рашаан амралтын нэгэн хотхоныг шилэн авч суурьшсан удирдах байгууллага бий ажээ. Шууд удирдлага нь тэр бүхэнд ирж гийгүүлдэггүй байхад, энэ эмэгтэй ирсэн учир бол тэд түүнийг сонгож, түүний төлөө саналаа өгсөн депутат нь байжээ.

	Өндөр гоолиг биетэй, өтгөн хөмсөгтэй хөдөөгийн бор хүүхэн түүний нүүр эндхийн ихэнх хүүхний адил нар салхинд борлож, хацар нь интоор шиг туяаран гэрэлтэнэ. Тэр хүүхэн ажилчдын идэж байгаа юмыг хармагц бүхнийг ойлгож

	— Ердөө л хуурай идэх юм идэцгээж байна уу? гэж асуув.

	Нар, пиво хоёрт халсан ажилчид дургүй байдлаар

	— Суваг маань бэлэн болоогүй байна шүү дээ.

	— Ус тавиагүй байна.

	— Бид л буруутай... Сумчин хүн л үргэлж буруутдаг биз дээ гэх мэтээр хариулцгаав.

	Лукия вагон дотор, эхнэргүй харчуулын суудаг байр байдлыг халти хараад, ор дэвсгэрийг нь тоолсон бололтой, энэ муу яндан ор хүртлээ тэр бүхэнд хүрэлцдэггүй юм  байна даа гэж дотроо бодоод

	— Хаана унтдаг вэ? гэж асуухад нь бас л битүү доог хийсэн байдалтайгаар:

	— Мухлаг дотор

	— Мухлаг дээр... 

	— Мухлаг доор... 

	— Зарим нь ч суугаагаараа унтах дуртай.

	— Зарим нь ч нударгаа дэрлээд унтдаг

	— Бас хэдэн вагон өгнө л гээд байгаа шүү дээ.

	— Өгнө гээд байсан хүн байснаа нас барчихсан оронд нь ирсэн хүн бас л өгнө гээд байгаа гэх мэтчилэн хариулцгаав.

	Бүгд енгүүтэйгээр удтал инээлдэв. Тийн инээлдэхэд цагаан шүд нь яралзан, шороо болсон хөмсөгтэй нүд нь очтон гялалзаж, тос болсон ханцуйгүй цамц нь, халтар хар гар нь ч, тэднээс цааш байгаа гялалзсан хусууртай бульдозерууд нь ч бас инээлдэх мэт санагдана. Тэдгээр техник эзэдтэйгээ цуг бас л амарч байгаа ажээ.

	Лукия тэр тоглоомыг инээлгүй сонсож

	— Намын зохион байгуулагч тань яагаад үзэгдэхгүй байна? гэвэл

	— Амарсан ухаантай байх аа. Өчигдөр хоёр ээлжид давхисан юм гэцгээв.

	— Тэр юү вэ? гэж Лукия овоолсон шороо руу зааж хэлээд, яаралгүйхэн тийшээ алхахад зөөлөн шороонд хөл нь шигдэж байв.

	Вагоны сүүдэрт суусан хүмүүсээс нэг нь ч хөдөлсөнгүй, цөмөөрөө хэрхэн Лукия Назаровна овоолсон шорооны дэргэд очоод, шороо түрж ил гарч ирсэн нэг бульдозерчнийг зогсоож, хэдэн үг солилцоод, хаалга нь онгойж, Лукия Назаровна жолоочийн дэргэд гарч сүүдрэвч доор суугаад, бульдозер дахин харжигнасаар ухмал газрын бөөн шороо тоосон дундуур орж бараа тасрахыг харцгаав. Дасаагүй хүн бүтэж мэдэх боловч ажилчны хороон дарга бүтэж бүгчимдсэнгүй хэд хэдэн удаа цуг явалцаж үзээд бууж дахин овгор шороон дээгүүр хөлөө шигдүүлэн байж явах нь үзэгдэв. Тэгэхдээ бульдозерчин хүн хэрхэн хоолоо олж иддэг ямаршуу хэцүү ажил хийдгийг хүний амнаас биш өөрийн биеэр үзэж мэдрээд, ийм улс ээлжээ хийчхээд хүн шиг ортой дэртэй амрах зайлшгүй шаардлагатай юм байна, тэрнээс биш нударгаа дэрлээд хэвтэх ёсгүй юм байна гэж боджээ.

	Лукия эргэн ирж, дахиад л шөнө хонох вагоны тухайд, одоогоор ор ч үгүй байгаа гал зуухны талаар, бас ээлжээс бууж ирээд гар нүүрээ угаах ч бололцоо байхгүй байгаа талаар ярилцаж, гомдлыг нь нэгд нэгэнгүй сонсож байхдаа тэдний хоорондын хөндий хүйтэн байдал хэрхэн аяндаа багасаж байгааг мэдрэн, гомдох гомдлоо барсан эдгээр хүн хэрхэн уяран зөөлөрч байхыг ч мэдэв.

	— Нэг юм хийхийг бодъё гэж Лукия баргар царайлан хэлэхдээ хэлсэн үгэндээ хүрэхийн бэрхийг ч бас мэдэж л байлаа.

	Яагаад ч хөдөлгөхийн аргагүй мугуйд гүжир хүмүүстэй учрах явдал бишгүй тохиолддог. Депутатынхаа хэргээр явахад тийм мугуйд гүжир юмнууд албан тасалгаанд дайралдахыг алийг тэр гэх вэ. Нүд үзүүрлэсэн харц, хэнэг ч үгүй цэвдэг байдал юм уу, эсвэл цаанаа ер биелүүлэх гэж бодоогүй хэр нь наанаа тэгнэ ингэнэ гэж худал амлахдаа зориуд худал инээмсэглэх мэтийг үзэж нэгэнт дасжээ.

	Одоо цагт худал сүржигнэдэг хэсэг улс бий болж, баахан бичиг баримт үүсгэж хавтаслаад, яаж ч аргалахын аргагүй хүмүүс олширсонтой байлдах ёстой болжээ. Лукия гуай ч ийм улстай байлдаж чаддаг ажээ. Лукия хурал зөвлөгөөн дээр үг хэлэхдээ, тэнд суугчдаас нэг бишийг нь шарж, нэг биш хариуцлагатан толгойгоо духайлган мөрөндөө шигтгэж, Лукия индэрт гарсан цагт хэнийг ч хэн гэхгүй үнэн мөнөөр нь гаргаж тавьдгийг андахгүй мэднэ.

	Бүр комсомолчдын үеэс нааш түүнд гал халуун эрмэлзэл, хүмүүст долигонохгүй хандах хандлага бий болж, бидний байгуулж байгаа амьдрал төгс төгөлдөр бөгөөд хүн ардад бүрэн дүүрэн жаргалыг авчрах ёстой гэж чин үнэнээс итгэн баталдаг саруул сайхан ухаантай байлаа. Тиймээс энд тэнд элбэг дайралдсаар байгаа аливаа ёсон бус зүйлийг үзэхдээ хэрхэн дургүйцэж уурладгийг нь хэлээд яах вэ... Сүүлийн үеийн цоо шинэ сайхан техниктэй улсыг ийш нь авчирч хаячхаад мартагдсан хүмүүстэй энэ сувгийг аваад үзье л дээ. Дайны үед Лукия гуай өөрөө тракторч байсан тул жолооны ард сууж ээлж өнгөргөхөд ямаршуу байдгийг мэднэ. Тэгтэл энд гар нүүр угаах, амрах, халуун хоол идэх газар нэг ч алга байж байдаг. Лукия ажилчидтай ярилцаж байхдаа гаднаа тайван, ингэнэ тэгнэ гэж амлах нь хомс ч гэсэн дотроо тун бачимдаж байдаг хүн. Европт хамгийн том суваг гэж сонин монинд бичиж байсан хэр нь энэхүү үнэхээрийн баатарлаг хүмүүст халамжгүй хандана гэгч юү гэсэн үг вэ!.. гэж бодож байхдаа энэ газарт гал тогоо, хүн суух вагон, сонин сэтгүүл, радио мэтийг бий болгохын тулд хэнд хандаж, хэнтэй юү гэж ярилцахаа төлөвлөн, зохих газар нь очоод хэлэх шаардлагатай дайчин үгээ битүү боловсруулан байлаа.

	Гэвч одоо дээрээ ажилчдад хандаж:

	— Зүгээр болгоно. Харин та нар чих хулга байгаад байв аа. Та нартай цуг л бүтээнэ шүү. За баяртай гэж хэлээд явахдаа

	— Эргэж ирсэнд баярлалаа гэж араасаа хашхиралдахыг сонсов. 

	Энэ үгэнд түрүүчийн дооглож тохуурхсан байдал ер үгүй болсон нь мэдэгдлээ.

	«Победа» тэрэг сангийн аж ахуйн талаар дахин довтолгож эхлэхэд жолооч Федя

	— Ёстой нэг бүргэдүүд байна даа! Ийм их оньс хөдөлгүүр авчирсан мөртөө гурван мөнгөний үнэтэй гар нүүрийн угаагуур авчрахаа мартах ч гэж дээ... Ер нь манайхны... юутай л адил байна аа даа гэж ярив.

	Федя бол хаашаа явахыг хэнээс ч асуулгүй бие даан шийддэг, тэгэхдээ даргыгаа хэрэгтэй газар нь заавал аваачиж чаддагаараа онцгой хүн. Федя ингэж битүү мэддэгийнхээ нууцыг тун амархан тайлбарлана.

	— Хаана замбараагүй байна, би тэр лүү аваачдаг. Тариа тасаг дээр будаа хэвтээд байвал даргыг тийш нь аваачдаг. Хаана хүчит тэжээл даршилж байна, тийш нь заавал аваачдаг. Жишээ нь дарга бид хоёр өчигдөрхөн гуравдугаар ферм орж, Пахом Хрисанфович хэн нэгнийг бангадсан бол би өнөөдөр түүнийг тийш нь аваачих ёстой, өгсөн даалгаврыг хэрхэн биелүүлснийг нь шалгана биз гэж Федя ярьдаг юм.

	Гэтэл Лукия Назаровна элдэв юм рүү тэмүүлдэг зантай хүн тул Федя хүртэл урьдаас тааж үл чадна. Хаа нэг газар саальчид харагдвал тэдэнтэй очиж уулзана, талд хоньчин үзэгдвэл бас л заавал уулзана, бүтэн өдөржин гадаа гандаж, хөдөө хөхөрч яваа хүнтэй ганц үг ч болов сольж сэтгэлийг нь баясгах хэрэгтэй гээд зам мурийж оч гэж шаарддаг хүн дээ.

	Одоо Лукия гуай шууд Төв рүү явахыг тушаажээ. Замдаа Федягаас хүүг нь асуув. Федя бол сангийн аж ахуйнхны хамгийн залуу эцгийн нэг бөгөөд тэдний хүү дөнгөж хэлд орж, «аав», «ээж» гэдэг болж эхэлж байгаа үе байв. Тэгэхдээ аавыгаа «аав» гэхийн оронд «байна» гэж хэлдэг юм. Учир нь эцэг нь түр зуур гэртээ гүйж ирээд гардаг, үргэлж л замд явж байдаг тул нүдэнд харагдаж л байгаа бол «байна» гэсэн үг шүү дээ.

	Федя, Лукия Назаровнаг авч явахдаа их баяртай байдаг. Лукиягийн хүнтэй ярих байдал, хөндлөнгөөс харсан хүнд ширүүхэн юм шиг байдаг зан төлөв нь түүнд таалагдана. Хүн болгон түүний шударга чигч, хүнийг гомдоодоггүй, үнэнч хөдөлмөрчин хүний төлөө хэн гуайтай ч үзэлцэхээс буцдаггүй зантайг нэгэнт мэдэх тул тэр бүхэнтэй уулзахдаа санаа амар, арга эвийг нь олох гэх явдалгүй ажээ. Лукиягийн санаа тавьдаг юм захаас аван, замаас үргэлж дайралдана. Хар хүн нь архи хэтрүүлээд байвал авгай нь гүйж ирж, депутатдаа гомдоллоно. Хэн нэгэнд рашаан сувилалд явах бичиг хэрэгтэй болбол эмчийн хажуугаар бас л Лукияд, ажилчны хорооны даргын нь хувьд ирнэ. Лукия хамгийн сайн эмчээс ч дутуугүйгээр анхааран сонсож авна. Аж ахуйн дарга тэр хоёр насаараа ч эвлэрэхгүй улс гэмээр боловч ноднин хавар малын өвс тэжээл дутаж мал үхсэний төлөө Пахом Хрисанфович ажлаасаа авхуулах тун ч дөхөхөд ганц Лукия л аварчээ. Тэгэхэд Лукия Назаровна гуай хурал дээр түүнийг шүүмжилж шүүмжилж, цаг болоход хамгийн түрүүн өмөөрөн

	— Халах юм бол биднийг цөмийг нь халагтун, яагаад гэвэл энэ хүн ганцаараа буруутай биш юм шүү! гэжээ.

	Аж ахуйн дарга бол бие муутай болохоос биш уйгагүй хөдөлмөрч хүн. Ходоодны архаг шархлаатай хэр нь явж эмчлүүлэх зав гаргадаггүй, нэг өдөр Лукия Назаровна гуайн эмчлүүлэх тухай дурдахад, ухасхийн босоод, хоёр гараараа савчин, яг л зөгийнд хатгуулах гээд байгаа хүн шиг аашилж

	— Дарш хийснийхээ дараа! Тариа хадсаны дараа! Тариа цайруулсны дараа явъя! Гэжээ.

	Ер нь түүний «дараа» барагддаггүй юм.

	— Ай хөөрхий, тэр ходоодны шархлаа нь мөн ч их зовоож байна даа! Хээр явж байгаад бууж, газар унаад, машиныхаа хажуугаар хөлбөрч гардаг юм, яг л улиад байдаг, атийж эвхрэлдээд тарчлахад нь би яах вэ дээ! Ер нь эмнэлгийн газар явуулах л хэрэгтэй байна даа гэж Федя аж ахуйн даргын талаар ярихад Лукия гуай

	— Түүнд хэчнээн удаа чөлөө олгосныг чи мэдэх үү? Тас эсэргүүцээд байдаг юм... Зөрүүд хэцүү хүн шүү дээ! гэв.

	Лукия даргатай зөрөлдөхөөс илүүгээр ямар ч хүнтэй зөрөлдөж үзээгүй, энэ насандаа өөр хүнтэй тийм ихээр хэрэлдэж үзээгүй хэрнь Пахом Хрисанфович бол хүндэтгэдэг цөөхөн хүний нь нэг байв. Энэ бол ажилдаа үхэн хатан зүтгэдэг хүний нэг, тэтгэвэрт гарахаасаа өмнө мөлхтлөө ажилладаг хүний нэг бөгөөд юу ч ярьж байлаа гэсэн санаа сэтгэл нь аж ахуйдаа байдаг, дарш, механизм, унаа хөсөг, малын тэжээлийг л толгойдоо бодож явдаг хүн. Одоо бол яг л санаа зовох юмныхаа ихэд ухаан бодол нь үймэрч, дарш, үс ноосныхоо тухай ярихгүй л бол юу ч хүлээж авахаа больдог цаг нь байв. Пахом Хрисанфович бол даршны гарамгай мэргэжилтэн, түүнийхээ мэдэлд орчихсон хүн юм. Асар том сангийн аж ахуйн дарга мөртөө элэгдэж муудчихсан костюмтай явдаг, хэзээ ч хүн ёсоор амарч үзээгүй байхад охид нь хамгийн түрүүн л аавыгаа халамжлах ёстой байтлаа ер мэдээгүй юм шиг явдаг ажээ. Тэд аавын нь хууч өвчин хөдөлж унагаагаад, нүд нь хонхойж, цонхир шар хацар нь сахал самбайндаа дарагдаж, ёстой л Освенцимийн хоригдол шиг аймаар болчхоод байхад ер тоохгүй мэт байдаг нь гайхалтай байлаа.

	Бүтэн зунжин тэдний гадаанаас дуу хуур, инээд наргиан, пянзны авиа тасардаггүй, хэдэн хүргэн нь явж, бас хэдэн хүргэн ирж, тэдний хувьд энэ газар сайхан, нэг ёсны амралтын газар шиг бүх юм бүрэн байдаг ажээ. Зээ нартаа хайртай Пахом Хрисанфович охидоосоо юугаа ч үл харамлана. Тэр ч байтугай охид нь өөрснөө санхүүгийн хэлтэс рүү ирж, аавынхаа цалинг авдаг ч болж үзжээ. (Гэвч Лукия муухай юм биш үү гэж ичээснээс хойш больсон юм.) Пахом Хрисанфовичийн охид, хүргэд нь зэгсэн боловсон, орчин үеийн юмыг шүтдэг, одоо нэрд гарч яваа яруу найрагчдын номыг уншдаг, хөгжим, уран зургийг ойлгодог, өөрсдийнхөө ашиг сонирхол, өөрсдийн биест халамжтай хайртай байхыг зэгсэн хатуу шаардаж чаддаг улс. Тэгсэн хэр нь манай аавын бие ямар байна, аав маань өнөөдөр юм ид ээ юу, үгүй юү, санаа сэтгэл нь ямаршуу явна гэдгийг сонирхох санаа толгойд нь яагаад ч юм буудаггүй нь хачин. Тэднийг бүгдээрээ цуглараад, зоогийн газар орцгоосон юм шиг эх эцгийнхээ буянаар найрлаж наргиж байхад аав нь хээр талд тоос шороонд даруулж зэгэл зэвхий царайлан, хүн амьтан ч танихааргүй болчхоод хаа нэгтээ өргөст модны доор суусан боссон хоёрын хооронд байж, уржнан үйлдвэрлэсэн лаазтай нэг муу «жараахай» юм уу, «сагамхайн элэг» гэсэн нэртэй юм хам хум идээд шалавхан ажилдаа орж, ийшээ тийшээ давхиулж явахад бодох сэхээтэй хүн ер алга ажээ.

	Эцгийн хамгийн их жаргал нь зээ нар бөгөөд тэдэндээ хамаг санаа сэтгэлээ зориулдаг, бас тавдугаар тасгийн талбайд ургасан эрдэнэ шиш ой мод шиг ургасанд, түүнээсээ дутуугүй анхааран халамжилна. 

	Үүнээс шал өөр явдал тохиолдох ч удаа бий. 

	Нэгэн өдөр Лукия гуайг хавар эртийн цаг чуулганаас харьж явахад өмнө зүгт хар шуурга буюу эндэх улсын хэлдгээр «Манай нутгийн хар бороо» шуурч, газар тэнгэр нийлэх шахам битүүрч байхад замын хажууд дугуй нь элсэнд далд орох шахсан «ГАЗ» зогсох харагдаж, арай цаахна нь шуурганд дарагдан байгаа үр цацсан талбайн дунд нэгэн бөгтийсөн хүн байх нь үзэгджээ. Ойртоод очвол Пахом Хрисанфович байж байх нь тэр! Салхи хуйларч шороогоор булж байхад бөгтийн зогссон хэвээрээ, шавар шавхай гэмээр шороотой зууралдсан хар нулимс хацрыг нь дагаад бөмбөрч байжээ... Лукия гуай тэр хар нулимсыг хэзээ ч мартахгүй бөгөөд энэ хар шороон шуурга, энэ азийн угалз салхи хөдөлж, элсэн далан босгоход уурсан цухалдсанаас хоолой нь зангирдаг болжээ... Шинжлэх ухаан энэ салхин шуургыг хэзээ нэг хазаарладаг бол оо? гэж бодогдоно.

	Урьд ч гэсэн тийм шуурга байсан л байж. Энэ талд өссөн Лукия гуай ингэж шуурахыг багаасаа үзсэн боловч одоо цаг бусын аюул олширч салхи шуурга урьд үзэгдээгүй хүчтэй болжээ. «Энэ ер нь хаанаас гараад байна аа? Тэртээ холын Номхон далай дээрээс, бөмбөгний халуунаас агаар түлэгдэн нүх гардаг тэр газраас эх авсан ер бусын хуй салхи юм уу атомын догшин салхины зах сэжүүр биш биз?» гэсэн бодол өөрийн эрхгүй орж ирнэ.

	Машин талын захыг барин хурдлахад тэнгисийн булан тэр аяараа харагдаж, нүд гялбам алсад дүнхийн бараантах крейсер хөлөг тодрон үзэгдэв.

	Сангийн аж ахуйн дүрсгүй жаалууд аль хэдийн тэр хаягдмал хөлгийг юу ч үгүй болтол нь тоносон, загасны дэгээний живүүр болгох гэж хамаг тугалгыг нь цавчиж авахаар очицгоодог, бас хэрэгтэй хэрэггүй эсэн бусын юм авахаар явцгаадаг, Виталик нь ч гэсэн тракторчидтой тийшээ очоод амжчихсаныг дуулж, Виталик тэр тухай ээждээ хэлээгүй учир огт санамсаргүй байгаад дуулжээ. Ер нь сүүлийн үед хүү нь түүнээс хөндийрч, ээжийн эрх мэдлээс аажмаар гарч байгаа нь мэдэгдэх  болов. Лукиягийн хувьд хүү нь яаж явдаг, юү боддог, юү сэтгэдэг нь нэг л хяналтаас нь мултраад байдаг болжээ. Ингээд энэнээс хойш хүүгээ барьж чадахаа болих хэрэг үү, эр хүний туршлага, эцэг хүний гар хэрэгтэй юм биш биз гэж заримдаа бодогдоно. Виталик нь олон юман дээр санааг нь зовоодог, газар усан дээр ганц хайртай хүү нь, номхон энхрий Виталик нь санаа сэтгэлийг нь улам бүр ихээр түгшүүлдэг боллоо. Эр нөхрөө амь үрэгдсэн гэдэг мэдээ аваад «Би хүүгээ бодож амьд явъя. Хүүгийнхээ төлөө л амьд явъя. Өөрөө хүмүүжүүлж, өөрөө хэчнээн ч хэцүү байсан хүний, зэрэгт хүргэнэ!» гэж дотроо андгайлсан билээ. Энэ олон жилд өөрийнхөө төлөө бус хүүгийнхээ төлөө явж, энхрийлж эрхлүүлэн, бөөцийлж хүн болгожээ. Хүү нь тун ч хурдан том болжээ! Тоглоомын хөлөг онгоц дархалж, долгион барьдаг хүлээн авагч хийж байсан нь өчигдөрхөн л юм шиг бөгөөтөл одоо аравдугаар анги төгсдөг дээрээ ирчихсэн, зурагт радиодоо тавьсан антен нь эвгүй байдал үүсгэж, Яцуба хошууч районд мэдээлж, Лукия ч дургүй хүрсэндээ болоод хүүдээ хэтэрхий чанга хандаж, сургууль тартал наад зурагт радиогоо орхи гэж тушаажээ. Хөгжил баясалтай ч хүү боллоо... Уржнан жил, бүр бага байхдаа, зуны цаг тракторчдод ус зөөж яваад инээд наргиан болгож, усны торхон дээр мазут тосоор «Ту—104» гэж бичжээ. Лукия гуай одоо ч гэсэн түүнийг хараад инээд нь хүрдэг юм.

	Эхийн толгойд элдэв бодол эргэлдэнэ... Тэр олон бодлын зарим нь Лукияг баясуулж, зарим нь гуниглуулж, сэтгэл догдлуулна... Виталикийг бүр жааханд гудамжаар хөтлөөд явж байхад энд тэндээс эр галуу гарч ирээд тонших зулгаах гээд салдаггүй сэн! Эр галуу айхтар ширүүн дайравч Виталий хүү нударгаа зангидаад эрэлхгээр эгц урдаас нь очдог байж. Тэгэхдээ хэдийгээр айж царай цонхийвч, ээждээ даанч их хайртай учраас няцдаггүй байжээ... Шар үсээ сөрвийлгөөд, нударгаа зангидан очдог, нударган дотор нь юу байв аа гэвэл хадаас л байдаг, чингэж хадаас бариад эр галууны өөдөөс сөрөн очдог байж!.. 

	Жаахан байхдаа тийм хүүхэд байж, гэтэл одоо ганцхан жилийн дотор өсөж том болсон гэдэг нь жигтэйхэн, үеийн хүүхэдтэйгээ нуруугаар адилхан болоод иржээ... Хичээл номдоо сайн гэгдэж, багш нар нь ч магтаж, тооны хичээлд авьяастай гэхэд ээжийн сэтгэл юутай их баярладгийг хэлээд яах вэ, ер нь аливаа механик, радио техникт дуртай гэдгийг ээж нь өөрөө мэдэх бөгөөд чуулганд чуулахаар одоход нь хүү өчнөөн төчнөөн юм захиж «Ээж ээ, радио дэлгүүрээс тийм тийм юм авчраарай» гэдэг байж. Тэгээд баахан эрэг шураг аваад ирэхэд тэрнээс эрхэм бэлэг гэж үгүй. Бүтэн өдөржин хашаан дотор нь сургуулийн найз нар нь цугладаг, тэдэнд хүү нь физик, тооны хичээлээр тусалдаг, тэгж туслахдаа тоглож байгаа юм шиг инээмсэглэн, гараараа эрүүгээ шувтран байна. (Ер нь нөхдөө гомдооно гэж байхгүй, бүр юм ойлгохдоо муухан ч хүүхэд байлаа гэсэн шоолдоггүй байлаа.) Харин хэцүү бодлогыг бодож байхдаа царайгаа төв болгож, их л ноцтой байдалтай болох тул Лукия энэ үед нь харвал бүр том хүн болчихсон юм шиг, ирээдүйд, хожмын бие даасан үедээ ийм л хүн болох болов уу гэж бодмоор харагдах ажээ. Ямар мэргэжилтэй хүн болдог бол? Агуу их тоочин болдог болов уу, аль эсвэл жирийн нэг нягтлан бодогч болдог болов уу? Энэ сангийн аж ахуйдаа л байдаг болов уу, аль эсвэл алсын, магадгүй бүр сансрын ертөнцөөр явдаг хүн болох болов уу, Дорошенчиха эмээ Иван хүүгээ алсын аянаас ирэхэд нь хардаг шигээр харж байх цаг ирэх юм болов уу?.. гэх мэтчилэн бодогдоно. Лукия өөрөө багадаа хал үзсэн, эх эцэг нь анхны өлсгөлөнгөөр үрэгдсэн, баячуулд зарагдаж байхдаа элдвийг үзсэн, коммунд ч ажил хийсэн, агротехникумд сурч явсан болохоороо хүү Виталик минь гачигдаж дутагдахыг битгий үзээсэй гэж боддог юм. Тэгэхдээ хүүхэд ухаантай л бол эрхлүүлэхэд эвдрэхгүй гэж хатуу итгэдэг тул хичээл номдоо л сайн бол бусад нь яах вэ гэж үзээд бүр мотоцикл авч өгчээ. Одоо Виталик минь нэг газар нөхөдтэйгөө цуг зүлгэн дээр хэвтээд, сурах бичгээ үүгээр түүгээр тараачихсан, ямар нэгэн бодлого бодох гэж хөлөө годгонуулан хэвтээ болов уу, тэгээд нэлээн ядраад ирэхээрээ, толгойгоо өргөж

	— За завсарлая. Жаахан инээлдээд авах уу? гэж байгаа биз.

	Тэгэхэд нь хүүхдүүдээс нэг нь хариу болгон

	— Ха! гэж, хоёр дахь хүүхэд давтан

	— Ха! Ха! гэж байгаа байх.

	Төдхөн цөмөөрөө хөгжиж баясан, зүлгэн дээгүүр өнхрөлдөн инээлдэж инээлдэж,

	— За боллоо! Бүр элэг хөшчихлөө гэцгээгээд дахин ажилдаа орцгоож байгаа биз.

	Лукия гуай эх хүний элдэв бодолд автагдсаар жолоо дээрээ тонгойсон жолоочоо бүр мартаж орхижээ. Жолооч нь өөрийгөө сануулж

	— Лукия Назаровна гуай, та дуулсан уу? гээд нэгэн инээдтэй юм санав бололтой жуумалзан инээмсэглээд, — Манай сангийн аж ахуйн нутаг дээр радио хүрэлзгэнэ бий болсон шүү дээ гэж хэлэв.

	— Юу гэнэ ээ? Ямар хүрэлзгэнэ? гэвэл

	— Гэрт дуугараад л байдаг мөртөө ойртоод очихлоор алга болчихдог хүрэлзгэнэ байдаг биз дээ, тийм л хүрэлзгэнэ байхгүй юу... Тэгэхдээ радио хүрэлзгэнэ шүү. Хөтөлбөрийнхөө дагуу хачин хачин юм ярьдаг гэнэ ээ! Жишээ нь өчигдөр, «Иргэд зөгий нар аа! Сонор сэрэмжтэй байгтун! Бүдүүний гудамжинд хаан зөгий бий болсон шүү...» гэж нэвтрүүлсэн байна гээд Федя инээвхийлэв.

	— Манайд тийм нэртэй гудамж байдгийг би мэдсэнгүй... гэвэл

	— Яагаад тэр бил ээ! Нөгөө эрээн модоор хаалттай... Пахом Хрисанфовичийнх суудаг гудамж байхгүй юу гэв.

	— Үгүй мөн хүнээ олж нэрлэв ээ. Гэдэс нь хавиргандаа наалдах гэж яваа хүн шүү дээ, цовдлуулсан Христ буугаад ирсэн юм шиг явдаг амьтан... гэж Лукияг хэлэхэд

	— Түүнийг хэлж байгаа юм биш ээ... Шуудангийн эрхлэгч бүдүүн үү гэвэл бүдүүн. Ерөнхий нягтлан бодогч бүдүүн үү гэвэл бүдүүн. Малын их эмч ч витамин идсээр байгаад гэдэс нь унжсан л хүн. Тэгвэл манай чөлөөнд гарсан дарга Яцуба гуай яагаа вэ? Одоохондоо бухын сүүлнээс зүүгдээд л байгаа юм. Үүнийг хэлсэн юм байхгүй юу. Галзуурах шахаж байгаа гэнэ дээ! «Нэг муу зулбасга намайг радиогоор хаан зөгий гэнэ гэнэ ээ? Газар дороос ч гэсэн олно доо!» гэж занаад л эрээд байгаа гэнэ... гэж Федя ярив.

	Машин давхисаар яваад шинээр нүүж ирэгсдийн нэгэн ижил загварын байшин дундуур орлоо. Энэ нь төвийн сууриныг улам өргөжүүлэн тэлж байгаа хэсэг юм. Ажилчны хороон дарга энэ шинэ ирэгсдийн хэргийг бас эрхэлнэ. Энэхүү авсаархан хөөрхөн байшингуудыг энд бий болгохын төлөө Лукия гуай багагүй чармайжээ. Удахгүй эдгээрт айл, амьтан оруулах бөгөөд одоохондоо аж ахуйн хуучин айлуудтай цуг шахцалдуулан байлгаж байгаа ажээ. Нэг доор байгаа айлуудын хэрүүл маргааныг л байн байн таслах хэрэг гарна. Хөгшин залуу хоёр Ткачук дааманыхаа дэргэд харуулдан зогсоод, Лукияг ойртон ирэхэд ямар нэгэн шинэ шударга бус явдлын талаар гомдол мэдүүлэх гэж тосож байв. Том хамартай, булиа зузаан залуу эмэгтэй нь гахайн фермд ажилд орж, тэндхийнхний  хүндэтгэл хүлээж эхэлсэн бөгөөд ээж нь хараахан эмгэн болоогүй ч зээ хүүгээ харж байгаа, цөмөөрөө баруун Украйнаас ирсэн улс юм. Харин зээ хүүгийн нь эцэг алга, хүүхдийн мөнгө төлөхөөс зугтаад нэг газар тэнэж яваа гэх, ийм л намтартай айл байв.

	Лукия гуай, хөмсөг атируулан ууртай зогсоо хоёр авгайн дэргэд машинаа зогсоолгож, энэ удаад юунд уурлаж, хэнд гомдоллох гэж байгаа юм бол доо гэж бодсоор буув. Үүний урьд Ткачукийнхныг хөрш айл Кухтийнхэнтэй нь эвлэрүүлж өгсөн байлаа. Тэгэхэд Кухтийнхэн шинэ айлыг элдвээр хавчин, хашаанаасаа гаргахыг эрмэлздэг байсан юм. Түүнээс хойш найдвартай урьдчилсан арга хэмжээ болгон авсан нь тахиагаа андуурахгүйн тулд (гол нь тахиан дээрээс хэрэлдсэн юм санжээ) хоёр өөр өнгөөр буджээ. Одоо эднийхний хашаан дотор тулалдааны дараа хутгалдсан цэрэг шиг цав цагаан тахианууд давхилдаж, заримынх нь далавчийг улаан юмаар будсан, заримынх нь хүзүүг сурагчийн бэхээр будсан харагдах болжээ... Гэтэл одоо бас ямар юм нь болох оо байгаа бол? гэж бодогдмоор байв.

	— Эм тахиа орилсон нь үнэхээр ёр харжээ... Эм тахиа заавал нэг мууг зөгнөж орилдог юм даа гэж настай авгай нь хэлэв.

	— Юу бол оо вэ? Дахиад л хажуу айл чинь үү? гэхэд, 

	— Энэ удаа хажуу айлаас болсонгүй ээ гэцгээв.

	Лукия тэр хоёртой цуг гэрт нь орвол, тун муухай, бүгчим үнэртэй, ор дэрээ хураагаагүй, ганц нүд баясгах юм нь гэвэл хананы наана булбарай хоёр гар нь бундайсан хөөрхөн жаал өлгийндөө унтаж байжээ.

	— Тэгэхлээр эм тахиа юу гэж орилсон бэ? гэж асуухад

	— Орилсоон... Тэгээд удаагүй байтал Яцуба орж ирээд нэгжсэн... Ядзяг гахайнхаа байранд өдөр шөнөгүй байдагт нь баяр хүргэсэн шүү! гэж ярив.

	«Нэгжсэн ий? Ямар учраас тэр вэ? Ямар эрхтэй юм бэ? Тийм бүрэн эрхийг хэн олгов оо?» гэж Лукия мэл гайхав.

	Хоёр авгай ам өрсөлдөн байж, хамаг гомдлоо уудлав. Үнэхээр нэгжжээ! Орж ирэнгүүт, зуухан доогуур харсан бас шээзгий сагсыг маань онгилж, ор дэр урвуучсан. Нэг радио л эрээд байсан. Манай Стасик гэдэг хүү. (Стасик бол Виталикийн үеийн, нэг ангид сурдаг, үерхдэг хүү) чөлөөнд гарсан хошуучийн дураараа загнахад дургүй нь хүрээд эсэргүүцэл үг хэлж орхилоо. Тэгээд тэр хоёр барилцаж авч, амьтан хүн дуудахад хүрсэн! Манай хүү түүнийг «Бериягийн талын хүн» гэж, Яцуба манай хүүг «Бандерын талынх» гэлээ. Манай хүүгийн гарт юм дайралдсан бол тун муухай юм болж болох, тэгж доромжлуулсандаа яаж ч магадгүй байлаа. Нэг удаа Кухгий, хүүг маань энэ муухай үгээр дуудсанд шөнөжин эхэр татаж, дав давхийгээд байж билээ. Чухамхүү Бандерын дээрэмчид төрсөн эцгийн нь толгойг бяц цохиж алсан юм чинь, тийм үг дуулахад ямар олигтой байх вэ дээ!.. Тэгтэл бас Яцуба тэр шархыг нь сэдрээж байна. «Та нар бүгдээрээ тийм улс, та нарын хэнд ч итгэх арга алга» гэж бидэнд хэлсэн шүү гэлцэв. «Манай энэ чөлөөнд гарсан хошууч дураараа дургих нь ээ дээ. Товчоон дээр дуудаж, дураараа аашилж байдаг үе өнгөрсөн гэж хэлэх хэрэгтэй юм байна» гэж Лукия уурсан бодов.

	Лукия тэднийд нэлээд байж, авгай нартай ярилцахад хүүгийн эцэг болох хүн мөрөө буруулан бас л алга болсон, тэр муухай хүнийг эрж сураглах ч дургүй байна гэж залуу хүүхэн нь учраа ярив. Энэ Ядзя бардам зөрүүд хүн бололтой... Бас хөгшин нь өөрийн зовлонг тоочиж, энд ер «санаанд таарахгүй» байна, «худаг нь гүнзгий», «салхи нь хүйтэн» болохоор бие муудаад болж өгөх биш гэж үглэв.

	— Шалавхан л шинэ байранд орох юм сан гэж хоолой чичрүүлэн үгээ төгсгөхөд нь Лукия цэвэрлээгүй өрөө тасалгааг нь дургүйхэн хараад

	— Тийшээ орохдоо хог шороогоо шүүрдэж байх шүүрээ л авахаа битгий мартацгаагаарай даа гэж хэллээ.

	Хоёр авгай, түүний битүү егж хэлсэн үгийг ойлгоод царай улайлган явж, машинд суулгаж өгөв.

	Лукия, хүүгээ гэртээ байх вий гэж бодсон нь үеийн хөвгүүдтэйгээ хамт Хоньчин эмээгийн хашаан дотор босгож байгаа өндөр төмрийнхөө орой дээр байгаа нь холоос харагджээ. Виталик бүр оройд нь гарчихсан, цагаан шаргал үс нь гялалзан, нэг юм бэхэлж байлаа.

	Лукия машинаа явуулаад хашаандаа орж

	— Хөөе, өндөрт авирагч минь! Чи ингэж шалгалтдаа бэлтгэдэг юм уу? гэж хашхирахад

	— Ээж ээ, хөдөлмөр хүнийг сайхан болгодог шүү дээ! гэж хүү нь хариулав.

	Доор өргүүрийн хажууд юм хийж байсан Кузьма, Осадчий, Грицько Штереверя хоёр Виталикийг хамгаалж, танай хүү энэ удаад юу ч барьдаггүй онхи өөр антен зохиосон шүү гэж хөгжилтэйеэ өгүүлцгээв. Шинэ ирсэн Стасик ч бас тэнд, зайдуухан суугаад, дуу шуу ч үгүй нэг төмөр өрөмдөж байх бөгөөд хааяа хааяа Лукиягийн зүг хяламхийж харах байдалд нүд нь гунигтай, толгойгоо духайлган мөрөндөө шигтгэжээ. Ер нь ч цохиулахаас болгоомжлох мэт үргэлж тэгж нугдайж явдаг хүүхэд юм. Гэхдээ хүн чанарын хувьд өөгүй сайн, хичээнгүй, хөгжимд дуртай, заримдаа үнэнээ хэлэхдээ хийл, жимбүүр хоёрт тун дуртай уултай нутгаас энэ тал газар ирсэн хойноо хөгжмийн эгшиг чихэнд минь хадаад салдаггүй байсан гэж ярьдаг.

	Лукия тэр өндрийг сонирхон харав. Үнэхээр лут юм босгожээ! Хүүхдүүд хаваржин бариад дуусгаж чадаагүй л байна. Сүүлийн үед материал дутагдсанаас ажил нь бүр зогсоход хүрчээ. Дархны газрын гадаа хөглөрч хэвтдэг бүхий л хаягдлаас ашиглаж болохыг нь цөмийг ашиглаж, Виталийн бригад бөөнөөрөө ирээд хийн гагнуураар гагнасан зэвтэй төмөр хоолой, хуучин сэндийлэгч борнойн догол төмрийг юу ч үгүй талжээ. Босгосон төмөр нь тун өндөр учир салхи ширүүсэхэд ганхалзаад, Хоньчин эмээгийн байшин дээрээс даран ойчиж магадгүй болсон байна. Тэгэхэд хэрэгт дурлагчид гүйлдэн ирж, юу болдог бол гэж харж зогсоцгооход, хүүхдүүд хэдий хүчтэй салхитай байсан ч босгосон юмаа бэхэлж, эрэг боолтыг нь чангалан, холбоос хэрээсийг нь сайн холбожээ. Одоо тэд улам найдвартай болгохын тулд төмөр аргамжаар тал тал тийш нь татаж бэхлээд, яг л хөлөг онгоцны шураг шиг тэлж уяжээ. Өндрийн голоор урт гэгчийн хоолой босгож, түүний дээд үзүүрт антенаа бэхэлжээ.

	Виталик өндөр дээрээс бууж ирээд, ээжид нь гайхалтай санагдана гэсэн болгоноо тайлбарлан ярьж гарав.

	— Ээж ээ, харав уу, энэ өргүүр, аргамж хоёрыг! Антенаа улам өндөр болгоё гэвэл дурын хэрэг! Доош нь болгоё гэвэл бас дурын хэрэг... Антенаа эргүүлье гэвэл хоолойгоо эргүүлэхэд ингээд л антен нь хамт эргэчихнэ... гэж ярихад

	— Яцуба руу эргүүлээд үз л дээ. Юу барьж болох, юу барьж болохгүйг цаадах чинь хэлээд өгөх байлгүй гэж Осадчий тоглож хэлэв.

	Виталий түүнийг дуулаагүй юм шиг цааш тайлбарлаж

	— Энэ бол голтой хоолой байгаа юм. Жирийн ус түгээгүүрийн хоолой салхинд гулзайдаг учраас ган хоолойг өрөмдөгч нараас олж авсан. Антен нь юугаар хийсэн гэж санана, ээж ээ? гэхэд нь

	— Юугаар хийсэн бэ? гэвэл

	— Хуучин генератораар хийсэн юм... Зэс байхгүй юу! гэж шагшран хэлэх нь их л сонирхолтой байгаа бололтой.

	Ер нь хүүхдүүдийн энэ ажил Лукиягийн сонирхлыг үнэнээсээ татаж, үнэхээр гарын уртай улс юм аа гэж бодов. Ийм их далайцтай ажил өрнөж байгаа юм гэж үнэндээ бодоогүй явжээ. Хэдийгээр тал газар ч гэсэн намхан цамхагтай бол долгион барихгүй, тиймээс цамхгийг нь өндөр хийсэн юм, шуурга болбол айх юмгүй болсон, цөмийг нь найдвартай бэхэлсэн энэ бүх төмөр аргамжинд салхины эрчийг даах чадал байгаа юм гэх мэтээр тайлбарлав. Яагаад ийм олон антентай байгаа юм бэ? гэж асуухад Виталикийн инээд хүрч

	— Ээж минь, ганцхан л антен байгаа юм, бусад нь хүлээн авах жааз байхгүй юү. Энэ нь олон байх тусмаа шуугиангүй хүлээж авдаг юм гэв.

	Виталий маань энэ хийж байгаа ажил, энэ цамхагтаа тун сэтгэл хангалуун баяртай байгаа юм байна даа гэж Лукия мэдэв.

	— Эйфелийн цамхаг л босно гэж Виталий нэмж хэлэв.

	Лукия хүү, хүүгийнхээ нөхдөд баярлаж, ингэж элдэв хаягдлаар хийсэн «Эйфелийн цамхаг» нь Хоньчин эмээгийн үздэг хардаг ертөнцийг ихэсгэнэ гэж бодохоос тун сайхан санагдав. Эмээг үдэш оройн цагаар бяцхан дэлгэцээсээ алс холын далай тэнгис, тэнд яваа алсын аяны ахмад цолтой хүүгээ хараг гэж үүнийг босгож буй хэрэг. Виталик тэр ахмадтай эртнээс сайн тул зөвхөн түүний ээжийг хүндэтгэдэгтээ бус ахмадад зориулан энэ цамхгийг босгож байгаа юм гэдгийг Лукия сайн мэднэ. Эмээ хаа байгаа бол? гэж бодоод хартал байшингийнхаа арын зөгийн талбай дээрээ явж харагдав. Дорошенчихагийн усан үзмийн моддын дунд хэдэн үүр байх бөгөөд эмээ тэр үүрүүдийн дунд майжганан, лалын шашинтай хүүхнүүдийн нүүрээ бүтээдэг юм шиг төмөр тороор нүүрээ халхалсан нь нэлээн эвгүй сүртэй болгожээ.

	— Сансрын нисэгчид баяр хүргэе! гэж Виталик эмээг усан үзмийн хашаанаас тэр багтайгаа гарч ирэхэд нь хэлээд өөдөөс нь очив.

	Эмээ, Лукия руу ирээд тороо авч, сайхан инээмсэглэн

	— Виталик ч бүр эмээгээрээ тоглоом хийх нь шив дээ... Эмээ нь сансрын нисэгч болж гэнэ ээ... Харин Лукия чи энийг загнаж болохгүй шүү, үргэлж манай энд байх юм... Энэгүй бол хэн хийх юм бэ? Оройжин суугаад л байдаг, тэр бүлтгэр шилэн дотор давлагаа жирэлзээд байхаас өөр юм алга... гэж ярив.

	Тийнхүү Хоньчин эмээ орой болгон зурагт радиогийнхоо өмнө сахиж суудаг, хэдийгээр дэлгэцэн дээр ганцхан давлагаа жирэлзэхээс өөр юмгүй байлаа ч гэсэн шөнө дүл болтол харж, тэр давлагаан дотор хүүгийн минь царай, ахмад, Дорошенкогийн царай харагдчихаж магадгүй гэж горьдон суудаг гэдгийг Лукия мэдэх байлаа.

	Эмээ нууцлах байдалтайгаар Лукияг хажуу тийш нь дуудаад

	— Хүү минь ирэх гэнэ ээ... Би тэгээд түүндээ бал хурааж явна... гэж хэлэв.

	Хамаг бие нь халуун оргиж хачин болохыг Лукия мэдрэв. Яагаа ч үгүй байтлаа эмээгийн өмнө улайж, хоёр хацар нь халуу даахад бүр ч залуу бүсгүй шиг самгардан

	— Хэзээ ирэх нь вэ? гэж асуув.

	— Яг ирэх өдрөө бичсэнгүй... гэхэд нь

	— За яах вэ, цөм л баяртай байна гэж гаднаа тайван дүр үзүүлэн хэлээд, — Виталик аа, ирж хоолоо ид гэж дуудаад тэдний хашаанаас шалавхан гарав.

	Хуайшу модны сүүдэр зам дээр туссан нь хачин чамин харагдана. Лукия тэр хачин чамин сүүдэр дээгүүр яаран алхлахдаа хоёр хацар нь цаанаасаа галд хайрагдах мэт халуун оргиж байгааг мэдсээр явав.

	Тэгтэл хажуугийн цэцэрлэгийн өтгөн шигүү дотроос

	— Лукия! гэсэн эзэрхүү байрын атлаа болгоомжилсон өнгөтэйгөөр дуудах дуун сонсогдов.

	Яцуба цэцэрлэгийн хашааны саргар оройг тохойлдоод зогсож байлаа. Түүний нүүр даяанчийн нүүр шиг зэвхийж янхийжээ. Төвийсөн том төвөнх нь урт хүзүүтэйгээ нийлээд өлөн ховдог байдлыг санагдуулна. Буурал үс нь сэгсийж сагсайгаад үс биш, төмөр утас гэмээр, ширгүү хүнхэр нүдний нь харц ёозгүй, өрөмдөх мэт ширтэнэ. Ер нь тэр хүн үргэлж л зовлон гамшигт дайрагдах гэж байгаа юм шиг байдалтай, битүү түгшиж зовж яваа бодол харах харцанд нь ил байдгийг Лукия мэдэх билээ.

	Яцуба, Виталикийн холдохыг түр хүлээзнээд Лукия руу их л итгэмжлэх байдлаар тонгосхийж

	— Лукия, чи хүүгээ сайн харж бай гэж хүйтнээр хэлэв.

	Яцубагийн нүд улам ч хүнхийж, улам ч эвгүйгээр гялалзах шиг болоход Лукия түүнийг бүр залуу байхдаа эндхийн сүм хийдийг нурааж, нутгийн ардуудаас «хэнхэг» гэдэг нэр авч явсныг нь өөрийн эрхгүй санав. Түүнээс хойш одоо болоход хүмүүс бараг мартдаг дээрээ тулаад байтал чөлөөнд гараад энэ сангийн аж ахуйд бүрмөсөн суурьших бодолтой гэв гэнэт гараад иржээ. Энэ «хэнхэг» хэрхэн захиргаан дээр ирж, хэрхэн өөртөө «тохирох» ажил нэхсэн, тэгж тохирох гэдэг үгийг хэрхэн сүртэй хэлсэн зэргийг нь Лукия санав. «Чи юү хийж чадах вэ?» гэж Лукияг асуухад бүр гомдож «Би хүнийг л гартаа бариад байж чаддаг хүн дээ» гэж хариулсан юм санжээ. Тэгээд ашиг тустай ажил болох галын аюулаас хамгаалах газарт ажил өгсөн хэр нь түүнийг голсон байж.

	— Миний хүү юу нь буруут аа вэ? гэж асуувал

	— Лукия минь, чамд гэж хэлэхэд чи цаадхаа сайн харж бай. Сургуулийн сурагч мөртөө мотоциклдоо хүүхэн сундлаад хөдөөгүүр давхиж явна шүү дээ... гэв.

	— Григорий минь, надад ч гэсэн чамд зөвлөх юм байна. Чи дураараа дургидгаа тат. Хууль зүй зөрчдөгөө мартах цаг болсон шүү гэж Лукияг хэлэхэд

	— Энэ чинь чи юу хэлж байна аа? гэв.

	— Айл хунар хэсэж, хүн амьтан нэгждэгийг чинь хэлж байна. Чамд тийм эрх хэн олгосон бэ? Хэн чамд тийм бүрэн эрх олгов оо? гэвэл

	— Ер нь сонор сэрэмжийг мартах хэрэгтэй гэж хэн ч хэлээгүй шүү дээ гэв.

	— Чи хүн бүхэнд муу санаж явах юм... Энийгээ сайн бодоорой гэхэд

	— Уухайс даа! Би хэрэггүй хүн болж байна уу! Яцуба хэрэггүй амьтан болов уу? гэж хоолой нь бүдүүрэн сүрлэг ширүүн болов.

	Лукия, Яцубагийн цааш ярихыг хүлээлгүй яваад өгөв. Гэртээ ирэхэд нь нам жим, эрээн эрвээхэй хаалганд нь бууж; өрөөнүүд нь нартай ч эл хуль, бараг хоосон байлаа. Үнэндээ энэ газарт аятайхан тавил хаанаас олдох билээ дээ. Хамгийн том өрөөнд нь ширээ, олбогт вандан хоёр л бий, өнөө л эмх замбараагүй хэвээрээ, энд тэндгүй «Радио» сэтгүүл, ном дэвтэр, Виталикийн хэрэглэдэг эрэг шураг хэвтэнэ. Харин гал зуухны өрөөнд цэвэрхэн, өглөө явахдаа зөвхөн хүрэн шөл хийхэд бэлэн болгоод явсан тул тийм ч элбэг идээ унд байсангүй. (Виталик шөл хийх учиртай байжээ.)

	— Шөлөө чаначихсаан. Хоёрдугаар хоолондоо шанцай иднэ! гэж Виталик илтгэх мэт хэлээд шанцай авчрахаар ногооны хашаа руугаа гүйв.

	— Ямаршуу юм хийснийг чинь үзье дээ гэж Лукия инээмсэглэн, хүрэн шөлийг таваглах зуураа аман дотроо дуугарав.

	Гонхон дотроо хооллолоо. Виталикийн чанасан хүрэн шөл хэтэртлээ буцалж, бас давсыг нь ихдүүлсэн байсан ч хоёулаа амтархан идэцгээж, тэр ч байтугай ээж нь магтахад, Виталийн урам сэргэж

	— Хөлөг онгоцны тогоочийн сургуульд орно оо! Симферопольд тийм сургууль байдаг... Алсын аяны тогооч хийвэл догь биз? гэж шийдмэг гэгчээр хэлэв.

	Лукия хүүгийнхээ энэ үгийг зүгээр л тоглож байна гэж ойлгов. Миний хүү дээд сургуульд, хөлөг онгоцны дээд сургуульд л орох ёстой хүн гэж бүр өмнөөс бодож төлөвлөсөн байжээ. Ирэх намар Виталик нь оюутан болно... Хүү минь оюутан болно гэж бодоход итгэмээр ч үгүй юм шиг. Гэтэл одоо борхон нүдтэй жаал хүү өмнө нь сууж, нүүр нь салхинд холцруутсан, хүүхдийнхээрээ, хүн амьтанд үнсүүлж үзээгүй уруултай байж байлаа. Үнэндээ хүүгийн нь уруулыг өөр хүн үнсээд авсныг мэдэхгүй байжээ. Үргэлж харж байх хэрэг үү? Өөрт нь итгээд байх нь дээр юм биш биз? гэх мэтчилэн юм бодов.

	Ер нь хүүгээ харж, ухаалгаар тоглож наргихыг нь сонсож байх дуртай бөгөөд саяхан Яцубатай үг сөргөөд орхисон хэдий боловч нэг л сэтгэл сэргэснийг өөрөө мэдэв. Сэтгэл санаа нь залуужаад ч байх шиг... Хүүгээсээ болоод энэ үү, эсвэл нөгөө хүн ирнэ гэдгийг дуулаад энэ үү, бүү мэд... Тэр ахмад ирлээ гэхэд надад ямар хамаатай бил ээ? гэж бас бодно. Амьдралд буцаагаад авчрах аргагүй юм тохиолддог ажээ. Харин энэ тал л хар шуурга тавьсны дараа хавар дахиад л цэцэглэж, зэрлэг алтан зул дүүрч, тэнгэрийн хаяанд тултал үзэсгэлэн төгөлдөр болдог.

	Тэр хүн ирнэ гэнэ... Өглөөний манангийн цаанаас үүрийн цолмон нэвтлэн гийхийн адил Лукиягийн бодолд тэртээ нэгэн цагт ахмадтай холбоотой байсан бага залуу нас нь бодогдлоо. Тэгэхэд ахмад цолтой болоогүй, зүгээр л Хар тэнгисийн флотын залуурч залуу байж билээ. Түүний нэгэн удаагийн ирэлтээр одоо болтол гэрэлтээд байгаагаар үл барам Лукиягийн амьдралын эцэс хүртэл гэрэлтэх нь мэдээж тэр нэгэн од бий болсон юм санжээ.

	— Диваажинд ирээрэй! гэж Лукияг тэр үед дуудсан нь өчигдөрхөн болсон юм шиг тодоос тод бодогдов.

	Тал нутгийн хүмүүсийн «диваажин» гэж хэлдэг нь хүүхэд төрлөө гэсэн үг бөгөөд тэр үед айлын гэр үнэндээ диваажин болсон юм шиг болж, тэр баяр найртаа зочин гийчнийг урьдаг байжээ. Лукия тийм нэгэн тохиолдол буюу хүүтэй болсон тракторч Мамайчукийнд ирэхдээ залуурчийн хувцастай, усгал зөөлөн цэнхэр нүдтэй залуу Дорошенкотой анх учирсан юм. Тэгэхэд өөрөө ч залуу, түүнээс өмнөхөн агротехникум төгсөөд энд ирсэн байж.

	Найр цэнгэл ихэд сунжирч, шөнө орой болсон хойно Дорошенко түүнийг гэрт нь хүргэжээ. Сартай саруулхан ч шөнө байж. Тэр хоёр сургуулийн талбайн дүүжингийн дэргэд ирээд, Лукия жаахан согтож баясгалантай болсондоо үсэрч төмөр хөндлөвчөөс нь барихыг оролджээ. Тэгэхэд Дорошенко түүнийг дэмнэж, төмөрт хүргэсэнд биеэ савлан, дүүрэн жаргалтай яваадаа тачигнатал хөхөрч, хажууд нь харж зогссон Дорошенко ч бас инээжээ.

	— Ай, уналаа шүү! Уналаа гэм! гэж тэр үед хашхирсан шиг санагддаг юм, тэгэхэд нь залуурч хар хүү эвлэгхэнээр гар дээрээ аваад газарт зөөлхөн буулгасан нь одоо болтол санаанаас гардаггүй ажээ.

	Лукия хэд хэдэн оройг Ивантай өнгөрүүлжээ. Тэр бол түүний насанд тохиолдсон хамгийн жаргалтай үе байжээ. Түүнээс хойш тийм цэлмэг, тийм урт сартай шөнийг ер үзсэнгүй. Тэд шөнө орой болтол аж ахуйн захаар хэсэж, талд хол очоод, хүн амьтан цөм унтсан хойно харьж ирэхэд нь сангийн аж ахуйн цэцэрлэгийн өтгөн ширэнгэд шөнийн шүүдэр буусан байдаг байж. Чухам тэр хэдэн үдэш энэ хоёрын хувьд салах ёслол нь болж, тэр хоёр насан турш журмын нөхөд болж хоцрохын чинээн хэн мэдэх билээ. Тэглээ ч гэсэн тэрхүү жаргал амсуулсан дүүжин төмөр, сартай саруулхан шөнө дуу дуулан хөгжил баясалтай явдаг байсан тухай нэг ч удаа дурдан яриагүй ажээ.

	Гэтэл тэр үед Дорошенко гэр бүлтэй болчихсон байсан бөгөөд Лукиягийн амьдрал ч бас өөрөөр эргэжээ. Дайн эхлэхэд Лукия нөхөртэй, хөөрхөн охинтой байснаа хэцүү бэрх цагийн дундуур охин нь лаа унтрахын адилаар гар дээр нь байсаар байгаад амь тасарчээ. Тэр бол Ижил мөрний цаадах нэгэн өртөөн дээр бороо шивэрсэн хүйтэн өдөр болсон хэрэг. Түүний хар хүн, сангийн аж ахуйн комбайнч тэр үес фронтод байжээ. Лукия түүнтэйгээ, дүрвээд буцаж ирсэн хойноо буюу гурван жилийн дараа уулзжээ. Тэгэхэд нөхөр нь шархдаж эмнэлэгт хэвтээд биеэ тэнхрүүлэх гэж ирсэн байж. Энэ бол хавар эртийн цаг, цас нь ханзарсан хар шороотой газар тал дундаа ортол шаварт шигдсэн германы танк энд тэндгүй хэвтэж, сангийн аж ахуйд үлдсэн юм гэвэл фронтын замаас олдсон хэдэн муу хамуутай морь, айл амьтан болгон өлөн хоосон дутуу дунд үе байв. Яг ийм цагаар нөхөр нь эмнэлгээс гараад иржээ. Урьд нь тэр хоёр таардаггүй, нөхөр нь хартай гэж жигтэйхэн, бүр хэтрэхдээ алс хол яваа тэнгисчинтэй харддаг, хаа хамаагүй харчуултай харддаг, районы төв орох болгонд нь хардаж муу санаалдаг байсан учир "бид хоёр ч удахгүй салах нь зайлшгүй байх" гэж Лукия боддог байжээ. Гэтэл тэр уулзалтаар шал өөр болсон байсан нь хар хүн нь зовлон үзсэнээс ч болсон уу, өөрөө ганцаардан гансарснаас ч болсон уу, дахиад фронт руу үдэх болоход түрүүчийнхээс хавьгүй хэцүү санагдаж, одоо яваад эргэж ирэхгүй байхаа даа гэж Лукия элгээрээ мэдэж байх шиг болжээ. Сүүлчийн сураг Унгарын тэртээгээс иржээ. Бид одоо намрын усан үзмийн тариалан дотор хэвтэцгээж байна. Эргэн тойрон манан будантай өгий даагаад, үдийн бүрийд унгарчуудын нуруулдсан сүрлийн нуруу, бас өглөө болохын алдад бидний дайран эзлэх ёстой дарсны үйлдвэр хоёр л бүдэг бадаг харагдаж байна гэж нөхөр нь бичжээ. Унгарын усан үзмийн тариалан, нуруулдсан сүрэл, манан гурав л түүний сүүлчийнхээ удаа харсан ертөнц болжээ. Дахин захидал ирсэнгүй, гэтэл Лукия хүүтэй болж Виталий гэж нэр өгчээ. Одоо тэр хүү нь аравдугаар анги төгсөх  гэж байна. Хүү, хүүгийн ирээдүй хоёр л түүний ганц боддог юм нь. Лукиягийн хувьд хүүгийнхээ жаргалтай залуу насыг харах нь жинхэнэ амьдын жаргал болов. Өөрийн нь залуу нас зүүд зэргэлгээ шиг жирэлзээд өнгөрсөн нь заримдаа хачин ч санагддаг. Тэр бүх явдал, тийм залуу зандан нас, тийм залуу тракторч Мамайчукийнд болсон найр цэнгээн үнэхээр болсон бил үү, үгүй бил үү гэж бодогдоно. Тэр Мамайчук одоо хоёр хөлгүй болчихсон, аж ахуйн төвөөр тахир дутуучуудын тэрэг хяхтнуулан явахыг сонсоход зүрх зүсэх шиг болдог.

	Дайнаас хойш Иван дахиад ирдэг болсон юм. (Энэ үед Иван хэдийнээ алсын аяны ахмад болсон байлаа.) Тэгэхэд Иван бас л ганц бие болсон байсан ч Лукия хуучин байдалдаа эргэн орж чадсангүй. Амьд хүнээс салж ядахгүй байсан ч амь үрэгдсэн хүнээс салах нь хэцүү байж... Иваны гэр бүл Кавказ руу дүрвэх үед тэнгист үрэгдсэн юм санжээ.

	— Иван минь, болохгүй дээ. Миний чинь хувь заяа дайнд үгүй болжээ гэж Иваныг нэг удаа сануулахад нь хэлжээ.

	Түүнээс хойш тэд тэр талаар дахин дурдсангүй.

	Гэлээ ч гэсэн ахмадыг ирэх болгонд залуу нас нь шүргээд ирэх шиг санагддаг, хүү нь хүртлээ ээжийнхээ хацар ягааран гэрэлтэхийг мэддэг болжээ... Хүүгээ юм шалгаагаад унах вий гэж болгоомжлохдоо эх нь эхлэн довтолж

	— Чамайг чинь өчигдөр нэг хүнийг мотоциклд сундлаад хөдөөгүүр хэссэн гэв үү? Яаж байгаа чинь тэр вэ? гэвэл

	— Би их нүгэл хийж үү? гэж хүү нь асуув.

	— Нүгэл биш нь биш, тэгэхдээ шалгалтын үе шүү дээ... Би мэдсэн бол уу, чамд мотоциклыг чинь яасан ч унуулахгүй байсан даа! гэхэд

	— Тэр юү гэсэн үт вэ? Мотоцикл гэдэг чинь унаж, давхиж, хамгийн их хурдаар нь нисгэж байхын тулд бүтээгдсэн эд... Хоёр дугуйтай, жолоотой юм давхих биш нисэж байна гэдэг мөн ч догь юм шүү дээ! Ийм юмаар нэг тийшээ, жишээ нь эртний скифчүүдийн гэр майхан руу нисээд хүрчихвэл ямар байх сан бол, бодоод үз л дээ! Модон дугуйтай гэрийнх нь дундуур гэнэт ороод явчихвал яах байсан бол! Хаад хатад, морь мал, гепард3 гэх мэтийн юман дундуур л орчих хэрэг шүү дээ! гэж хүүгийнхээ ярихад

	— Гепард гэдэг чинь юү юм бэ? гэж асуув.

	— Ээж минь, тэр бол сургуультай муур... Түүгээр ан хийдэг байсан юм. Магадгүй, та бид хоёрын юм идээд сууж байгаа яг энэ газар гепард нэг амьтныг барьж байсан байж ч болно. Гэтэл ийм цоо шинэхэн мотоциклтойгоо эртний чулуун зэвсгийн үе рүү давхиад орчихвол яаж их гайхаж, яаж сүйд майд болох сон бол! Ердөө л намайг бурхан тэнгэр гэж бодох байсан байх даа! гэж хүүгийнхээ хэлэхэд

	— Бас ганц чамайг тахин шүтэх байсан байлгүй гэж хүүгийнхээ зөгнөлийг бодоод Лукия өөрийн эрхгүй инээд алдав.

	— Тийм ээ, тэргүйгээр ч өнгөрөхгүй л дээ! Гэхдээ би тэднийг ашигтай юманд сургана л даа, нөхөд скифчүүд ээ, энэ бол алгебрын ухаан, энэ бол Эйнштейний онол, энэ бол хамгийн цэцэн мэргэн ухаан, галаар наадах бус энэ ертөнцийн хүн элдэв танхайрал үгүй байхын ухаан гээд л заах сан. Бас тэдэнд радиогоо үзүүлэлгүй яаж болох вэ дээ... гэхэд нь Лукия ширээн дээрээс аяга тавгаа хураах зуураа

	— За боллоо. Сууж номоо барь. Цээжил! гэж таслан зогсоов.

	— Ээж ээ, цээжилдэг үе өнгөрсөн шүү. Би ямар хоосон цээжлэгч биш дээ гэв.

	Лукия ирж, хүүгийнхээ дэргэд суугаад, бүр гайхасхийн ширтэж,

	— Чи юү гэнэ гэнэ ээ? Нэг л биш байх шив ээ. Цээжлэх дургүй байгаа бол сурах дургүй байна гэсэн үг үү? гэвэл

	— Сурах дуртай, тэгэхдээ ёсоор нь сурна гэлээ.

	— Ёсоор нь гэдэг чинь юү гэсэн үг вэ? гэхэд

	— Хоосон цээжлэхгүй, шашны ном үздэг хуврагаас ондоогоор, өөрийнхөө ухаанаар юмны туйлд хүрч, өөрийнхөө тогоонд чанахыг хэлж байгаа юм... гэв.

	— Тэр мэдээжийн сайн хэрэг. Чиний тогоо ч яах вэ чанадаг л юм биз, тэгтэл бусдыг сонжихыг аль хэдийн сурчихсан байдаг, тэгэхэд чи өөрөө хожим яах хүн байна аа? Чи ямар байдлыг хүсдэг хүн байна аа? гэж асуувал

	— Тийм олон юм хүсэхгүй ээ, зүгээр л бусдын адил амьдраад, ажиллаад явах л дуртай. Худал хэлэхэд тун дургүй учраас худал юм надаас битгий шаардаасай. Таны ярьдаг тийм өлсгөлөн, бас дайн дажин, баривчилгаа, орон шоронд дургүй... Ажил хийнэ гэдэг үү! Хөдөлмөр бол миний бурхан тэнгэр, би түүнд л дуртай гэж ярив.

	— Тэгвэл чи суурьтай л байх хэрэгтэй, хөдөөгүүр битгий дэмий хэс. Энэнээс хойш мотоцикл унана гэж ярихгүй шүү! Дуулав уу? гэхэд

	— Ээж ээ, та чинь харгис захирагч болох нь энэ үү? гэв.

	— Өчигдөр чи хэнтэй хөдөөгүүр хэссэн бэ?

	— Ангийнхаа нэг охинтой. Битгий зов, их сайн хүүхэд.

	— Сайн хүүхэд ийм цагаар дэмий хэсэхгүй дээ. Сүрхий аальгүй амьтан байж дээ.

	— Та эмэгтэй хүүхдийг тэгж хэлэх ёсгүй шүү.

	— Тэгээд ер нь хэн байсан бэ?

	Хүү урхинд орсноо мэдэж, жоготой инээмсэглээд

	— Их сайн, энэ тивийн хамгийн сайн охин байсан гэж хэлээд байхад гэж тоглоомоор хэлэхэд ээж нь шал өмнөө юм бодож байв. Хүү минь хар нялхаараа байна» юмыг амархан итгэдэг гэнэн байна, гэтэл нэг болчимгүй юм таараад ухаан санааг нь үймүүлж будилуулбал нөгөө дээд сургууль, эрдэм ном ярилтгүй болно... гэх мэтийг бодов. Гэвч тэр л хүүг минь хээр талаар давхия гэж дууд аа болов уу гэж жаахан гадарлавч тэр муу тахир гурваас өөр дүн авдаггүй, тэр мөртөө бас клубийн дэргэдүүр том харчуултай налигнаад байдаг годгонож шодгоносон сөөвгөр юм хүүг минь жолоодох ёсгүй гээд бүр бодох ч дургүй байлаа.

	— Чи тийм юм бодохоон боль, дуулав уу? Чи болоогүй байна! гэж ээжийнхээ хэлэхэд

	— Шч! Мөнхийн дуудлага явж байна! гээд хуруугаа гозойлгон чимээгүй байгаач гэв.

	Ээж нь чих тавин чагнасан боловч гойд юм юу ч олж сонссонгүй. Гагцхүү гонхны дэргэдэх усан үзмийн модны навчин доор дэвхрэг нэгэн хэмээр жийв жийв дуугарах л дуулджээ.

	— «Жин үдийн халуунд, жиндүүлсэн дэвхрэг дуугарна» гэж хэн хэлсэн бил ээ? Нөхөр Аристофан хэлсэн шүү дээ. Хоёр мянга гаруй жилийн өмнө шүү... Ээж ээ, хоёр мянган жил шүү, одоо түүний тэр дэвхрэг дуугарч байна! гэж Виталийн хэлэхэд

	— За чи битгий хүн аргалах гээд бай, чиний тэр Аристофантай Аристофангүй дэвхрэг дуугарахыг дуулсан л юм гэж Лукия хэлэв.

	— Харин та мотоцикл унахыг хорьдог чинь... Ээж ээ, та тоглож хэлсэн биз дээ? гэвэл

	— Ер тоглоогүй. Шалгалтаа цөмийг нь өгөөгүй байсан цагт, аваад гарч болохгүй шүү! гэв.

	Энэ бол хүүгийн хувьд том цохилт болсон тул түүнээс хойш юу ч дуугарсангүй, гомдсон байртай хөмхийгөө зуугаад өдрийн гэрэлд өнчирсөн мэт ёлтойн байгаа цахилгаан дэнлүүтэй баганыг ширтэв.

	Ийнхүү хөвгүүн нь анх удаагаа эхийн үгийг илэрхийгээр дагасангүй. Тэр ном дэвтрээ барьсангүйгээр үл барам, зориуд ээжийн бодсоны эсрэгт өөрийнхөө өрөөнд ороод, ямар нэгэн бүдүүвч зураг үзэж, дараа нь радиогийн элдэв хогоо хангир жингэр хийлгэн ухаж, нэг дамжуулагч утсыг том төмөр хайрцагт залгаж эвлүүлж гарав.

	«Ингээд муудалцдаг байжээ» гэж Лукия бодлоо. 

	Гэвч тэр андуурчээ. Хүүдээ дөнгөж сая хатуу үг хэлж, мотоцикл унахыг нь хориглон сүрхий шийтгэсэн хэр нь хүү нь уурласангүй, хэзээний энэ цочир уурыг нь уучлан өнгөрөөжээ. Тэр өөрийгөө эхийн хувьд хэн нь болохоо ойлголгүй яах вэ, эхийнхээ бууршгүй хайрыг зөв үнэлэх ухаан байлгүй яах вэ. Бас надаас болоод хүнтэй суугаагүй, хойд эцэг хэчнээн сайн хүн байлаа ч төрсөн эцгийг нь орлож чадахгүй биз гэж бодсон ч байж болох юм гэж бодно. Виталик битүүдээ ээжээрээ бахархан, ээжийг нь ажилчин хүмүүс хүндэтгэхийг үзэхэд аятайхан байдаг ажээ. Бүр жаахан байхдаа үдэш орой ээжийгээ хүлээн, ээж нь талын тасгуудаар явж, халуун наранд шарагдаад, тоос шороо, үр тариа, бензин, наран цэцгийн аятайхан үнэртэй болчхоод ирэн иртэл нь хүлээдэг сэн. Виталик тийм үнэрт нь тун ч дуртай байж. Ээж нь одоо ч гэсэн хүүгээ нялх юм шиг гэнэхэн санаж, ердөө л Виталик минь гэж энхрийлэн байсаар хүү нь ээжийнхээ бодож байснаас хурдан өсөж, мэдлэгийн хүрээ, санаа бодол нь ээжийнхээ санаж байснаас тун төвөгтэй болсныг цаг тухайд нь мэдэж амжихаа байжээ. Заримдаа Виталик ээжийнхээ хүүгээ мэддэгээс илүү гүнзгийгээр өөрийг нь мэддэг шиг санагдана. Тийм ээ, ээж нь хагацал зовлонтой амаргүй амьдралыг үзэн өнгөрүүлжээ. Ээж минь миний төлөө мөн ч их хохирсон доо гэж Виталик ойлгодог болжээ.

	Одоо ч гэсэн ээж нь зүгээр суухгүй хөдөлж, өөрийнхөө өрөөний цонхны тоосыг нь арчин байх бөгөөд цэлийтэл нээсэн хаалгаар нь номтой тавиур, цасан цагаан дэр давхарлан хураасан өндөр гэгчийн ор нь харагдана. Ээж нь тэр орондоо унтах нь ховор, зуны цагт голдуу олбогт вандан дээрээ унтдаг, Виталик гадаа эвхмэл ор дэлгэж унтдаг байв. Ээжийнхээ номын тавиурын дэргэд зогсоод, ямархан нэгэн ном үзэхэд «Ээж ээ, та лав «Ухуулагчийн өврийн дэвтрээ» дахин унших гээ юү?» гэж тоглоом болгож асуумаар санагдсан боловч гүн бодолд дарагдан, алган дээрээ цав цагаан шүрэн мөчир тавиад байхыг хармагцаа юм дуугарсангүй!

	Тэр бол ахмад Дорошенкогийн өгсөн бэлэг байлаа. Нэгэн удаа алсын аянаас ирсэн ахмад энэхүү цав цагаан юмыг авчирч өгөхөд тэднийх хэчнээн их гайхлаа даа!.. Гадна хэлбэрээрээ гишүүрхэг яг л бугын эвэр шиг, ганцхан цав цагаан өнгөтэй, дотор нь тугалга цутгасан юм шиг хүнд байжээ. Ахмадаас ээжид нь өгсөн бэлэг жинхэнэ шүрэн арлын хэлтэрхий байжээ! Гадаад их далайн бэлэг, халуун орны хөх цэнхэр далайн бэлэг ажээ...

	Ахмад, ээжид нь тэр шүрэн мөчрийг өгөхдөө

	— Ягаан, цэнхэр, янз бүрийн өнгөтэй байдаг юм, харин энэ цагаан таарчээ... Олоохон хөлөг онгоцыг сүйтгэсэн эд дээ... Энэ маань дээрээ цэцэг шиг боловч дотроо хатуу цул чулуу л гэсэн үг! гэж тайлбарлахад аяархан дуу алдаж,

	— Ямар сайхан юм бэ? Усанд ургадаг юм уу? Цас шиг цагаан юм аа даа? гэж хэлээд шагшрах мэт зогсоход ахмад

	— Манай энд шороотой, хар шуурга тавьж байдаг болохоор удахгүй харлачих байх даа... Тэгвэл нь чи хаячхаарай гэж алиалахад 

	— Харлахгүй ээ гэж ээж нь хэлжээ. 

	Ээж нь түүнийг нэг л өөр дуугаар хэлсэн бөгөөд тэр хоёр харилцан өөд өөдөөсөө ширтэлцэх нь нэг л учиртай харагджээ.

	Үнэндээ тэр цагаас хойш олон он сар өнгөрч тал нутагт хар шороон шуурга зөндөө тавьсан хэр нь ахмадын өгсөн бэлэг дөнгөж саяхан их далайн давалгаанд угаагдаж, дөнгөж саяхан их далайн ёроолоос авсан юм шиг цав цагаан, цэв цэвэрхнээрээ ээжийн нь өрөөнд байсаар ажээ.

	... Шүрэн мөчир номын тавиур дээр байдаг газраа цайран гэрэлтсэн хэвээр байхад ээж нь байхгүй байлаа. Тэр ар дагзандаа зангидсан их үсээ засаж янзлаад яваад өгчээ. Үдэш орой болтол ирэхгүй гэсэн үг. Хурал цуглаан, хэрүүл маргаан, хөдөө тасгуудаар цаг үргэлж явах, гэх мэтээр нэг газар хэн нэгнийг халамжилж, нөгөө газар хэн нэгнийг загнаж, бас нэг газар хэн нэгнийг эвлэрүүлж явах жишээтэй. Тийнхүү өдрөөс өдөрт биеэ зовоож, ажил хэргийн ид дунд биечлэн орж, хэн нэгний зүдэрсний төлөө толгойгоо гашилгаж, нэг ч тайван амар байхгүй, зогсоо зайгүй л ажилладаг хүн.

	Тэр бүтэн оройжин зөвлөгөөнд сууж, ажилчны хорооны хурал удирдан, тамхины утаа дүүрсэн хурлын танхимд нүдээ хорсгон сууж байхдаа ч гэсэн хүүгээн үзэх шиг болж «Тийм, би чинийхээ хувьд ганцаар захирагч мөн. Энэ чамд бүдүүлэг юм шиг санагдаж байгаа байх, би одоо энд оройжин хуралдаж байна, ноос, дээс, норм төлөвлөгөө мэтийн юм ярилцаж байна... Гэвч Виталик минь, үүнгүйгээр яаж болох юм бэ? Бидний эгэл жирийн энэ ажил үгүй бол баяр цэнгэл яаж байх юм бэ?» гэж бодно.

	Гэтэл энэ үед хүү нь саяхан Тонятай хамт усан үзмийн мод уяж яваад охины гар санамсаргүй байтал биед хүрч, хамаг амьдралыг нь үндсээр нь өөрчилсөн сургуулийнхаа тэр усан үзмийн хашааны дэргэдүүр хэсэж явааг яахин мэдэх билээ. Виталий тэндээсээ явж, өнөөдөр юу ч үгүй байгаа клубийн дэргэдүүр гараад, Тонягийн эгчийн бяцхан байшингийн хажуугаар өнгөрчээ. Энэ үед Тонягийн эгч Клава хар хүнтэйгээ хэрэлдэж байсан бөгөөд Тоня эзгүй, аав ээжийндээ очсон үе байж. Виталий цэцэрлэгээр жаахан сэлгүүцэж, бургасан дотроос дурлалт хосуудын шивгэнэлдэхийг сонсон яваад сая гэртээ эргэж ирэв. Горпищенко гуайнх хол, бас мотоцикл унахаа хоригдсон тул ингэж Бүдүүний гудамжаар гав ганцаараа исгэрэн явахаас өөр арга алга байжээ. Яцубагийн гадуур гарахад усан үзмийн хашаа нь харлан үзэгдэж, хөдөө тийшээ харсан тал нь өргөст төмрөөр битүү хашаастай нь хошууч гуайн Умар хязгаарт байхдаа бариулсан хашааны нь бяцхан хувилбар мэт санагдана... Өдрийн цагт тэр гудамж эрээн хаалт модоор хаагаастай байдаг, харин энэ удаа хэн нэгэн түүнийг нь дээш өргөөд орхисон байсан тул бага ангийн эрэгтэй жаалууд сарьсан багваахай шиг сэрчигнэлдэн, харанхуй гудамжаар дугуй унан давхицгааж, сугадалцан хөтлөлцөөд намуухан дуу аялан яваа үеийн бяцхан охидыг айлган цочоож явах ажээ. Тэдгээр охид тийн сэлгүүцэн явахдаа энэхүү цэцэрлэгийн ширэнгээр дүүрэн, үдшийн агаарт сонсогдон буй хайр дурлалын битүүлэг нууц шивгэнээг сонсох мэт болно. Бас залуу нас шигээ уяхан сайхан бүсгүйчүүд ялимгүй гунигласхийсэн байдалтай хэд гурваараа хэлхэлдэн, гунигтайхан дууг намуухан аялан ийш тийш явна. Тэдний бодлогошронгуй дуулах дуу, залуугийн цэвэр ариун гуниг, ямархан нэгэн үл мэдэгдэх, сэтгэлийг даллан дуудсан зүйлийг хүлээсэн байдал зэрэг нь тал нутгийн тайван үдэш, одот тэнгэр, Виталикийн санаа бодолтой гайхамшигтай сайхан хоршино... Ном дэвтрээ шагайж суухгүй байна гэж ээж нь уурлах боловч эргэн тойрны бүх юм уянгалж, өөрөө ч гэсэн урьд өмнө үзэгдээгүй цоо шинэ бодолд автагдчихаад байгаа ийм үдэш яаж тэгж цээжилж суух юм бэ. Одоо Виталикийн сэтгэл яг л хар шуурга тавьсны дараа хаврын талыг алтан зул цэцэг улайртал бүрхэн, бүх дэлхий цэцэглэх шиг болдогтой адил байлаа. Түүний шинээр мэдсэн зүйлийн дэргэд бүх юм хоёрдугаар зэргийн, чухал бус зүйл шиг болж, одоо надад ганцхан Тоня л байна гэдэг бодолд автжээ.

	Шалгалтын тухайд гэвэл санаа зовох юм алга. Онц сурлагатны медалийн тухайд гэвэл тэнгэрт байгаа саран л миний медаль, хүн болгонд өөрийнх нь цагаан шүрэн мөчир байдаг, түүнийгээ эрт орой нэгэн цагт олдог бол би ч гэсэн олжээ, одоо миний дэргэд Тоня минь байсан бол ямар сайхан байгаа бол, өчигдөр тэгж хөдөөгүүр давхисныхаа төлөө гэрийн баривчилгаанд орчихсон юм биш биз, нэг ёсондоо хоньчны цөллөгт хичээлээ цээжилж суугаа юм биш биз, би тэгэхэд одоо болтол мотоциклоороо яваа юм шиг санаж, түүнийхээ халуухан гарыг мэдрэн, хангинатал, инээх инээдийг нь сонсон, усан үзмийн цэцэрлэг дотор үнсээд авахад нь халуун шатсан уруул минь одоо ч халуун оргисон хэвээрээ байна гэх мэтчилэн бодож явлаа. Виталик харанхуйн дунд ганцаараа инээмсэглэн, усан үзмийн модны далбагар навчийг тун ч эвтэйхэн уяж байгаа охины борхон гарыг нүдэндээ үзэх шиг болов. Эвлэг түргэн хөдөлж, нэг бутыг уямагц, нөгөө бутыг тэврээд авч байж билээ... Ер нь ямар нэг юм хийхийг нь юм уу, зүгээр л гадаа явахыг нь хараад хараад ханамааргүй, толгойгоо гэдийсхийгээд, цээжээ урагш түрэн гараа гэдрэг нь чөлөөтэй хол хаялж явахдаа алхах гишгэх нь хүртэл уян хатан, золбоотой санагдана.

	Цэцэрлэгийн дотор брезент эвхмэл ор эзнээ хүлээн байв. Виталик түүнийг дэлгэж дээр нь хэд дарлаж үзээд хэвтэв. Дээшээ харвал аясын салхинд аяархан сэрчигнэх навч мөчир, тэр навч мөчрийн завсраар жаахан жоготойгоор инээмсэглэх царай үе үе үзэгдэнэ. Унтах гэхлээр ийм шөнө яахин нойр хүрэх бил ээ?

	«Хиймэл дагуул явж байна! Тэр явж байна!» гэж Тонягийн гудамжаар нэг хашхирсан тэр нэгэн орой шиг одон мичид хараа булаана. Тэр шөнө сангийн аж ахуйнхан цөмөөрөө унтсангүй, угаас хачин сонин онцгой явдал болж, гэнэт тэнгэрт өчүүхэн гэрэлт цох шиг юм бий болоод гялс гялсхийн шулуун замаар явахыг гэр гэрийнхээ гаднаас харцгааж билээ.

	Юу ч бодлоо гэсэн Тоня л нүдэнд нь харагдаад байв... Хичээл номдоо дээсэн дөрөөтэй тахир гурваас салдаггүй байхдаа ер яадаг юм бэ, хүн болгон тав авч байх ёстой юм уу? Тэглээ яалаа ч гурвын «Б»-гийн удирдагчийг бүтэн жил хийж л байна. Бяцхан хүүхдүүд түүнд дуртай гэж яана, хойноос нь хошуурч давхиад л байдаг шүү дээ!.. 

	Энэнээс сайхан бүсгүй энэ дэлхийд алга! гэж бодмогцоо бие нь халуун оргиод, сэтгэл нь баясан уярав. Тэгснээ дахиад л нөгөө усан үзмийн модны завсраар анх харагдах шиг болсон булцгар борхон гар, навчин дундуур өөдөөс нь туйлын итгэсэн байдлаар ширтэн байсан галтай сэргэлэн хар нүдийг харлаа. Ингээд ирмэгц Виталик Тонягийн талаар яригддаг муу үг, хэтэрхий задгай зан ааш, бараг л уулзсан хүн болгондоо дурладаг амьтан гэгддэгт нэгэнт итгэж чадахаа больжээ! Ер нь тэгж хэлсэн хүнийг хэн ч байлаа гэсэн тас хориглоод таг дуугүй болгомоор санагдана. Усан үзмийн модны навчин завсраар өөр лүү нь гялалзан ширтэж байсан тэр нүд өөр хэн рүү ч тэгж энхрий дотноор ширтэх ёсгүй гэдэгт бат итгэж байв.

	Тоня минь чи юү хийж байна вэ? Магадгүй аавдаа зандруулаад номоо цээжилж сууна уу, аль эсвэл сэмхэн хүлээн авагчаа асаагаад хөгжим сонсож сууна уу? Энэ л үнэн байх аа даа! Эсвэл хөгжмийн эгшгийн оронд яг одоо тасгууд руу Сашко Литвиненкогийн нэвтрүүлж байгаа даргын тушаал зааврын албаны үгийг сонсож сууна уу? Микрофоноо аваад Тонядаа нэг юм, ганц нэрийг нь ч билээ шивгэнэн алимын модны оройг үлээгээд авдаг салхи шиг сэржигнүүлээд орхидог ч болоосой. Халти шивгэнэх л юм бол хоньчны бригад дээр байгаа тэр минь сонсохоо л сонсоно, ийм шөнө унтаж хэвтэх ёогүй дээ! Ер нь надад арай ядан эвлүүлж өөрийн гараар бүтээсэн, ганцхан чамд л мэдэгдэх үелзлээр ажиллаж чаддаг дамжуулагч байгаа юм чинь яадаг юм гэж бодмогц ухасхийн босож хашаан дундуур хоёр гуравхан харайгаад гонхондоо орлоо. Тэгээд гэрлээ асааж, элдэв радиогийн хог овоолсон булан руугаа гүйн хүрэв. Тун удалгүй хээр талын одот тэнгэрт

	— Намайг сонсож байгаа тэр бүсгүйд... Энэ дэлхийн хамгийн сайн бүсгүйд... Тоня! Чи миний хэлэхийг сонс! гэх догдлон энхрийлсэн үгс тархлаа. Гэтэл түүнээс хэсэг хугацаа өнгөрсөн хойно ажилчны хорооны тамхины утаа дүүрсэн тасалгаанд долоодугаар ангид сурдаг Нина Чумак гэдэг охин ухаан малгайгүй орж ирээд, босгон дээрээс Лукияд

	— Лукия эгч ээ, бушуухан хариарай!... Та-та-та-най Виталик ба-ба-баригдлаа!!! гэж тэвдэн амьсгаадан хэлэв.

	Лукия хөл нь газарт хүрэхтэй үгүйтэй гэртээ ирвэл нэгэн «ГАЗ» тэрэг ирчихсэн гадна нь бөөн шуугиан, хамаг цонх нь гэрэлтэй, цэлийтэл онгойлгосон хаалган дээр нь цэргийн хүмүүс үзэгдэж, тэдэн дундаас Яцубагийн мөнгөн сортой буржгар толгой цухуйж харагдлаа.

	— За, хонгор минь гэх Яцубагийн бүдүүн баргил дуу дуулдаж, цаана гэрийн булангаас

	— Намайг битгий «хонгор минь» гэхтүн! гэх эсэргүүцэл үг хангинах нь дуулдав.

	— Чи чинь тэгэхлээр хэн юм бэ? гэж Яцуба хэлснээ Лукия, ирснийг мэдэж, эсвэл ердөө л Лукиягийн уур хилэнг биеэрээ мэдэрсэн бололтой түүн өөд эргэж, — За, хүүгээ хар даа насанд хүрээгүй ч гэсэн ёстой нэг радио үймүүлэгч болжээ... Агаарын долгионоор тоглож байхгүй юу... Гэсэн ч бид энэ хөөрхийг сайхан барьсан даа... гэж дуугарав.

	— Та, бид гэж бүгдийг хамруулж болохгүй шүү гэж цэргийн туршлагын талбайгаас ирсэн дарга, Яцубагийн хэлснийг залруулаад, Виталикийг тойрон зогссон нөхөд рүүгээ харж инээмсэглэх нь ерөөсөө ч энэ үймүүлэгчийг барьж хүлэх бодолгүй байгаа бололтой.

	Тэдгээр хүмүүс тоос дарсан «ГАЗ»-аараа сангийн аж ахуйн төвөөр нэг биш удаа ирдэг болохоор зарим нэг нь Лукиягийн нүүр үзсэн хүмүүс байж, харин ахлах даргатай нь шефийн хурал хуй дээр дайралдсан байлаа. Одоо энэ хүмүүс цөм албаны царайтай, эрх үүргээ бүрэн ухамсарласан байдалтай байвч Виталикийн дамжуулагч нэртэй бүдүүлэг гар хийцтэй болхи хайрцаг бүхий зүйлийг үзээд хүрэл хүрэн царайнууд нь дахиад гэрэлтэн гийжээ. Дамжуулагч хэдий болхи бүдүүлэг боловч эзнийхээ тэр бусдад хүртэшгүй Тоня бүсгүйд баярын үг хэлж, хөгжим нэвтрүүлэх бололцоог хангаж өгдөг байжээ. Ер нь агаарын долгионд хөндлөнгөөс оролцохыг хэнд ч үл зөвшөөрдөг ёстой юм санжээ.

	— Акт тогтоосон. Одоо бид үүнийг нь хурааж авна гэж Яцуба хэлээд ширээн дээр байсан Виталикийн дамжуулагчийг хоёр гараараа тэврэн авбал

	— Байранд нь тавь гэж Лукия Яцубаг хориглов.

	Яцуба түүн рүү гялалзсан хүнхэр хар нүдээр цоо ширтэх мэт хараад

	— Үгүй дээ, уучлаарай, хонгор минь, бид хураахаа л хураана гэж намбатай хэлээд, — Хэрэв чи бага насны хүүхдэд янаг амрагийн явдлыг зөвшөөрч байгаа бол мотоциклоороо давхиж, амрагийн болзоонд давхивал давхиж л байг, харин хэн хүн агаарын долгионыг бузарлаж болохгүй шүү... Чи хүүхдээ тэгж дураар нь битгий тавь!.. Лукия, чи бага хүүхдийг хэтэрхий дураар нь тавьж байна шүү! Янаг амрагийн яриаг радиогоор дамжуулж, агаарын долгион бузарлахыг зөвшөөрөхгүй дээ! гэж хэлэв.

	«Энэ үнэн үү?» гэсэн байртайгаар Лукия хүү рүүгээ ширтэв.

	Хүүгийн нь гэнэхэн цайлган харц «Тийм ээ, үнэн хэлж байна, би тэр бүсгүй рүү агаарын долгионоор хандаж, хайр дурлалын үг хэлсэн юм, энэ дамжуулагчаас миний энхрий янаг сэтгэлийн халуун илч арилаагүй байгаа шүү...» гэж хариулах мэт байв.

	Яцуба эд мөрийн баримтаа аваад үүд рүү алхан завдахад Лукия урдуур нь хөндөлцөн, бараг л түүний чонын хоншоор шиг гонзгой туранхай нүүрт тулж, уурсан халсан нүүрээрээ түүнийг шатаан алдаад

	— Алив нааш нь өг! гэв.

	Тийнхүү Яцубаг учраа олж амжаагүй байхад Лукия дамжуулагчийг гараас нь шувт татан аваад, далайж далайж шалан дээр бяц шидэж орхив.

	Үүгээр хэрэг явдал дууслаа. Гэрч бологсод тархан явцгааж, цэргийн улс ч явахаар яарцгаав. Тэдний суусан «ГАЗ» тэрэг гаднаас нэг л хөгжилтэй юм шиг ухасхийн хөдөлж, конторын дэргэдүүр тойроод, Бүдүүний гудамжны тоос босгон талын зүг давхин одлоо.

	Бүх чимээ нам гүм боллоо. Түүнээс хойш нэлээд хугацаа өнгөрөхөд, Лукиягийн цонх харанхуй болжээ. Гэвч үүнээс хойш удтал, харанхуй цонхонд хэвтээ ээж, цэцэрлэг дотор эвхмэл орон дээр хэвтээ хүү хоёрын чихэнд нөгөө хоёр мянган жилийн настай дэвхрэг бут бургасан дотроос эцэх цуцахыг мэдэхгүй нэгэн жигдээр жийв жийв гэх нь сонсогдсоор байж билээ.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

Заметки

		[←1]
	 Украин нутгийнхан хонь хариулахдаа хониныхоо өмнө явдаг ажээ. Орч.




	[←2]
	 Диоген бол манай эриний өмнөх 404—323 онд байсан эртний грекийн гүн ухаантан бөгөөд жаргалтай сайхан байя гэвэл байгаль ертөнцдөө ойртож, адгуусан мэт байх хэрэгтэй гэж номлоод, өөрөө байшинд суухыг тэвчин модон торхонд суудаг байсан гэдэг домог бий. Үүнээс Диогений торх гэдэг үг аж байдлаас тасархай гэснийг илтгэх болжээ. Орч.

